**ПРОТОКОЛ ОТ ШЕСТОТО ЗАСЕДАНИЕ НА ОБЩИНСКИ СЪВЕТ - РУСЕ**

**Проведено на 29 февруари 2024 година, начало 09:00 часа**

От общо 51 общински съветници присъстваха 50. Отсъстваше Асен Ласонин. Заседанието беше открито и ръководено от акад. Христо Белоев, дтн - Председател на Общински съвет – Русе.

**Акад. Христо Белоев:** Заемете места. Стартираме проверка на кворума. Кутинчев, вижте телевизорите последния ред, да. Четиридесет и един общински съветници са се регистрирали. Имаме кворум. Откривам редовното заседание на общинския съвет. Моля за тишина. По дневния ред започваме обсъждания. По първите две точки. Първата е информация за извършени дейности от дружество „Еърпорт Русе“. Поради командировка в чужбина неотложна, може би за следващото заседание ще се договорим с дружеството изслушване. И втора точка Илиан Милев уведоми, че отсъства от града и изпрати отговори на поставените въпроси, които имахме от групата на „Възраждане“ и въпрос имаше от госпожа Галичка Николова. Въпросите вчера са изпратени на всички по електронните пощи и тези две точки отпадат от дневния ред. По дневния ред други? Мариян Димитров.

**Г-н Мариян Димитров:** Уважаеми господин Председател, уважаеми общински съветници. Вземам думата, за да изразя така неудовлетворението си, че господин Милев го няма днеска тука. На всеки може да се случи да отсъства. Аз ще Ви помоля за следващия път да го поканите да дойде, защото то не е само отговора на тези въпроси. Те пораждат и други и все пак искаме да се видим с господин Милев и не да идва тук само когато трябва да поема вината за водния цикъл и да оневинява някого, а да дойде и да уважи общинския съвет. Иначе ще бъда принуден да пусна жалба до омбудсмана, затова, че отказва да дойде. Благодаря.

**Акад. Христо Белоев:** Благодаря. Да, уважаеми колеги, в ситуацията, в която се намираме, получено е писмо вчера, отговори, изпратил съм ги, прочели сте ги. Може отново да се види от групата на „Възраждане“, какво е отговорено, да възникват допълнителни въпроси, които да ги формулирате и аз пак ще го поканя. Значи, което е необходимост аз ще направя, пък какво ще се случи е друг въпрос. По дневния ред? С отпадането на първа и втора точка гласуваме дневния ред, така както е предложен.

**КВОРУМ – 48. С 48 „за“, 0 „против“ и 0 „въздържали се“ се прие следния**

**ДНЕВЕН РЕД:**

1. К.л. № 107 Отчет за изпълнение на решенията на Общински съвет
2. К.л. № 108 Провеждане на процедури за избор на проверители – регистрирани одитори за извършване на независим финансов одит на годишните финансови отчети на общинските публични предприятия
3. К.л. № 123 Предоставяне безвъзмездно в полза на политическа партия „Българска социалистическа партия“ за ползване на свободни нежилищни помещения – ЧОС
4. К.л. № 124 Предоставяне безвъзмездно в полза на политическа партия „Демократи за силна България“ за ползване на свободно нежилищно помещение - ЧОС
5. К.л. № 125 Предоставяне безвъзмездно в полза на политическа партия ДПС за ползване на свободни нежилищни помещения - ЧОС
6. К.л. № 126 Промяна в списъците с общински жилища
7. К.л. № 127 Продажба на общински поземлен имот, намиращ се в гр. Русе, кв. ДЗС, ул. „Централна“ по чл.35, ал.1 от ЗОС
8. К.л. № 128 Продажба на общински поземлен имот, намиращ се в гр. Русе, кв. ДЗС, ул. „Церова гора“ по чл.35, ал.1 от ЗОС
9. К.л. № 129 Откриване на процедура за продажба на общински поземлен имот с идентификатор 80460.8.261 – ЧОС, находящ се в землището на с. Червена вода, Община Русе, Община Русе, местност „Гьола“, по реда на чл.35, ал.3 от ЗОС
10. К.л. № 131 Откриване на процедура за провеждане на публичен търг с явно наддаване за учредяване на възмездно право на строеж за изграждане на гараж върху имот – ЧОС, намиращ се в гр. Русе, кв. „Дружба“ 3
11. К.л. № 133 Изменение на Решение № 1468, прието с Протокол № 52/21.09.2023 г. на Общински съвет - Русе
12. К.л. № 134 Откриване на процедура за провеждане на присъствен публичен търг с тайно наддаване за учредяване възмездно право на строеж върху общински поземлен имот с идентификатор 63427.7.273 по Кадастралната карта и кадастралните регистри /КККР/ на град Русе, с административен адрес град Русе, ул. „Котовск“ №6, срещу предоставяне в собственост на Община Русе на самостоятелни жилищни обекти в новопостроената сграда
13. К.л. № 130 Обединяване на общински поземлени имоти, находящи се в гр. Русе, ул. „Атанас Буров“ № 11 и ул. „Ген. Скобелев“ № 17, с имот – частна собственост, на ул. „Ген. Скобелев“ № 19 чрез изработване и одобряване на ПУП
14. К.л. № 135 Провеждане на Редовно заседание на Общото събрание на Асоциацията по ВиК – Русе за приемане на отчета за 2023 год. и проекта за бюджет за 2024 год., насрочено за 28.03.2024 г. (четвъртък) от 11,00 часа и резервна дата за заседанието на 25.04.2024 г. (четвъртък) от 11,00 часа
15. К.л. № 136 Съгласие за продажба на общински недвижим имот, представляващ придаваема част по улична регулация, с площ от 8,00 кв. м., с. Николово, общ. Русе, обл. Русе, ул.“ Липник“ 142 , който да се приобщи към УПИ IX – 117, кв. 5 по Кадастралната карта на с. Николово, представляващ ПИ с ЕКАТТЕ:51679, поземлен имот № 0.117, кв.5 по регулационния план на с. Николово
16. К.л. № 137 Учредяване право на пристрояване и право на надстрояване на съществуваща сграда – частна собственост, построена в имот – частна общинска собственост
17. К.л. № 138 Провеждане на публичен търг с явно наддаване за отдаване под наем за срок от седем години на части от терени – публична общинска собственост за разполагане на рекламно-информационни елементи с площ над 3,00 кв.м на територията на гр. Русе
18. К.л. № 139 Провеждане на публичен търг с явно наддаване за отдаване под наем на части от терени - публична общинска собственост, за разполагане на преместваеми обекти по чл. 56 от ЗУТ
19. К.л. № 140 Отдаване под наем на част от терен - частна общинска собственост, за разполагане на преместваем обект по чл. 56 от ЗУТ на държавно предприятие „Български спортен тотализатор“
20. К.л. № 141 Отдаване под наем на имот - частна общинска собственост, за клуб на Сдружение „Русенска търговско-индустриална камара“
21. К.л. № 142 Отдаване под наем на имот - частна общинска собственост, за клуб на СДРУЖЕНИЕ "ЛАЙЪНС КЛУБ СЕКСАГИНТА ПРИСТА 2006"
22. К.л. № 143 Отдаване под наем на имот - частна общинска собственост, за клуб на Сдружение „Дружество на хора с увреждания - Кураж“
23. К.л. № 144 Отдаване под наем на обособена част от имот - публична общинска собственост, предоставен за управление на СУПНЕ „Фридрих Шилер“ – гр. Русе
24. К.л. № 145 Отдаване под наем на обособени части от имоти - публична общинска собственост, предоставени за управление на учебни заведения от общинската образователна система
25. К.л. № 149 Провеждане на публичен търг с явно наддаване за отдаване под наем на имот – частна общинска собственост
26. К.л. № 122 Приемане на годишен план за ползване на дървесина в горски територии-общинска собственост за 2024 год.
27. К.л. № 110 Определяне на пасища, мери за общо и индивидуално ползване и одобряване на годишен план за паша
28. К.л. № 111 Даване на съгласие за издаване на разрешително за ползване на воден обект – публична общинска собственост - езеро „Липник“, с. Николово
29. К.л. № 146 Годишен финансов отчет и отчет за дейността на Фондация „Русе – град на свободния дух“ за 2023 г.
30. К.л. № 147 Приемане на бюджет, насоки за работа и работна програма на Фондация „Русе - град на свободния дух“ за 2024 г.
31. К.л. № 109 Приемане на Годишен мониторингов доклад за изпълнение на дейностите за 2023 г. по Програмата за осигуряване на достъпна архитектурна среда на гражданите, на територията на община Русе (2022-2023), приета с Решение № 1011, с Протокол № 36/14.07.2022 г. на Общински съвет-Русе
32. Даване на съгласие за кандидатстване пред Фонд „Социална закрила“ с проект Целева програма „Закупуване на оборудване/обзавеждане на материалната база на Домашен социален патронаж – Русе“
33. К.л. № 132 Информация за изменения на бюджета на Община Русе към 31.12.2023 г.
34. К.л. № 113 Изменение и допълнение на общинска наредба № 13 за организацията и управление на гробищни паркове на територията на община Русе
35. К.л. № 114 Приемане на наредба за изменение и допълнение на Наредба № 14 за реда и условията за превоз на пътници и багаж с обществения транспорт на територията на община Русе
36. К.л. № 115 Приемане на Наредба за допълнение на Наредба № 17 за символиката на Община Русе
37. К.л. № 116 Одобряване на подробен устройствен план (ПУП) – Изменение план за регулация и застрояване (ИПРЗ) на УПИ IV-202 „За гробищен парк“ и УПИ VI-274 в кв. 859 по плана на кв. „Чародейка Г-Север“, гр. Русе
38. К.л. № 117 Одобряване на задание и разрешаване изработване на проект за подробен устройствен план (ПУП) – план за застрояване (ПЗ) на поземлен имот с идентификатор 63427.149.277, намиращ се в местност „Касева чешма“, община Русе
39. К.л. № 118 Одобряване на задание и разрешаване изработване на проект за подробен устройствен план (ПУП) – план за застрояване (ПЗ) на поземлен имот с идентификатор 63427.149.40, намиращ се в местност „Касева чешма“, община Русе
40. К.л. № 119 Одобряване на задание и разрешаване изработване на проект за подробен устройствен план (ПУП) – план за застрояване (ПЗ) на поземлен имот с идентификатор 63427.149.105, намиращ се в местност „Касева чешма“, община Русе
41. К.л. № 120 Одобряване на задание и разрешаване изработване на проект за подробен устройствен план (ПУП) – план за застрояване (ПЗ) на поземлен имот с идентификатор 63427.166.278, намиращ се в местност „Астарджийка“, община Русе
42. К.л. № 121 Одобряване на подробен устройствен план (ПУП) – План за улична регулация (ПУР) от о.т. 10889 до о.т. 10890 и План за регулация и застрояване (ПРЗ) на ПИ с идентификатор 63427.156.2332 в квартал 1049, местност „Под левента“, гр. Русе
43. Създаване на работна група, за определяне на размера и условията за финансиране на дейности, насочени към превенция и ранна диагностика на заболяването Сънна апнея; онко-заболявания на лица, с нисък социален статус и „Скринингова кампания за ранно откриване на колорекален карцином чрез неинвазивни методи, съпътствана с информационна кампания“ от бюджета на община Русе за 2024 г.
44. Изменение на Решение № 7, прието с протокол №2 от 05.12.2023г. на ОбС - Русе
45. Питания

**Акад. Христо Белоев:** Питанията ще обявя. Питане имаме от Иван Иванов от групата на БСП. Питане от Стоян Христов, което е за липса на пешеходни пътеки, а на Иван Иванов е за ремонт на паркинга между училище „Тома Кърджиев“ и магазин „Пацони“. Питане от Орлин Дяков за „Алея на джаза“. Питане от Мариян Димитров за затрупан сервитут в местността „Кадиева чешма“. Пак от Мариян Димитров относно некачествено сметосъбиране. От Деян Недков питане и от Евгени Игнатов. Ами всички, които дойдоха тук, значи сигурно са се закачили. Да, Орлин Дяков има и второ. Кламера ги е закачил, за неизпълнени решения на общинския съвет. Така, по дневния ред започваме. Да, може да го получите. Да, само писмения. Иначе като отговаряме го предоставям. Така, започваме.

**Точка 1**

**К.л. № 107 Отчет за изпълнение на решенията на Общински съвет**

**Акад. Христо Белоев:** Белчев, заповядай.

**Г-н Благовест Белчев:** Уважаеми господин Председател, уважаеми общински съветници, поддържаме проекта за решение във вида, в който е внесен. По време на комисиите забележки не са правени. Благодаря ви.

**Акад. Христо Белоев:** Благодаря. Няма постъпили. Гласуваме точката.

**КВОРУМ – 44. С 44 „за“, 0 „против“ и 0 „въздържали се“ се прие**

**РЕШЕНИЕ № 121**

На основание чл. 21, ал.1, т. 24 от Закона за местното самоуправление и местната администрация, Общински съвет – Русе реши:

1. Приема отчета на кмета за изпълнение решенията на Общински съвет – Русе за периода месец май 2023 г. до месец октомври 2023 г. включително, съгласно Приложение № 1.

**Точка 2**

**К.л. № 108 Провеждане на процедури за избор на проверители – регистрирани одитори за извършване на независим финансов одит на годишните финансови отчети на общинските публични предприятия**

**Акад. Христо Белоев:** Да, заповядайте. Златомира Стефанова.

**Г-жа Златомира Стефанова:** Благодаря, господин Председател. Уважаеми общински съветници, уважаеми господин Кмет, колеги. Съгласно Закона за публичните предприятия, общинският съвет е този, който избира регистрираните одитори или проверители на годишните финансови отчети на общинските еднолични търговски дружества. Според Закона за счетоводството на задължителен независим финансов одит подлежат само 5 от общинските дружества, което обсъждахме и по комисиите. След като се проведат процедурите, общинският съвет със свое последващо решение ще определи одиторите, които ще извършват финансови отчети и заверка на ГФО. Благодаря ви.

**Акад. Христо Белоев:** Благодаря. Заявки за изказвания не виждам, няма. Гласуваме точката.

**КВОРУМ – 47. С 47 „за“, 0 „против“ и 0 „въздържали се“ се прие**

**РЕШЕНИЕ № 122**

На основание чл. 21, ал. 2, във връзка с чл. 21, ал. 1, т. 23 от ЗМСМА; чл. 146, ал. 3 и чл. 221, т. 6 от Търговския закон, и чл. 26 от Закона за публичните предприятия, Общинският съвет реши:

1. Задължава управителите на общинските публични предприятия: „Общински пазари” ЕООД, „Диагностично консултативен център 1 – Русе” ЕООД, „Комплексен онкологичен център – Русе” ЕООД и „Специализирана болница за активно лечение за пневмо-фтизиатрични заболявания д-р Димитър Граматиков – Русе” ЕООД, и изпълнителния директор на „Общински транспорт Русе“ ЕАД, които подлежат на независим финансов одит, да проведат процедура за избор на регистриран одитор за извършване на финансов одит и заверка на годишния финансов отчет за 2024 г.

2. Процедурата за избор да се извърши чрез събиране на най-малко три оферти с покана, публикувана на интернет страницата на всяко общинско публично предприятие.

3. Определя критерий за оценка на офертите: „най-ниска предложена цена“.

4. Изисквания към кандидатите:

4.1. Да са регистрирани одитори или одиторски дружества, вписани в регистъра по чл. 20 от Закона за независимия финансов одит;

4.2. Да притежават минимален одиторски стаж от пет години.

Ако кандидатът е специализирано одиторско дружество, да представи доказателства по т. 4.1. и 4.2. за регистрирания одитор, който пряко ще извърши услугата.

5. След провеждането на процедурата, управителните органи да предоставят на Кмета на Община Русе протокол от проведената процедура и предложение за регистриран одитор на съответното предприятие.

Възлага на кмета на Община Русе да внесе предложение до Общински съвет – Русе за избор на регистрирани одитори за извършване на финансов одит и заверка на годишните финансови отчети на общинските публични предприятия, които подлежат на задължителен независим финансов одит за финансовата 2024 г.

**Точка 3**

**К.л. № 123 Предоставяне безвъзмездно в полза на политическа партия „Българска социалистическа партия“ за ползване на свободни нежилищни помещения – ЧОС**

**Акад. Христо Белоев:** Златомира Стефанова.

**Г-жа Златомира Стефанова:** Благодаря, господин Председател. Уважаеми общински съветници, поддържаме точката. Беше обсъждана и по комисии без забележки. Благодаря.

**Акад. Христо Белоев:** Заявки за изказвания не виждам, гласуваме точката.

**КВОРУМ – 47. С 47 „за“, 0 „против“ и 0 „въздържали се“ се прие**

**РЕШЕНИЕ № 123**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 31, ал. 2 и ал. 3, от Закона за политическите партии, чл. 11, ал. 2 и чл. 14, ал. 4 от Закона за общинската собственост, чл. 15, ал. 1 от Наредба №1 за общинската собственост на Общински съвет – Русе, съобразно резултатите от проведените на 02 април 2023 г. избори за народни представители за Четиридесет и деветото Народно събрание на Република България, обективирани в Решение №1896-НС/06.04.2023 г. на Централната избирателна комисия, Общински съвет - Русереши:

Дава съгласие да се предостави безвъзмездно на политическа партия „Българска социалистическа партия“, БУЛСТАТ: 000702014, със седалище и адрес на управление гр. София, район „Възраждане“, ул. „Позитано“ №20, за нуждите на Общинското ръководство на партията, със срок до края на мандата на действащото Четиридесет и девето Народно събрание на Република България, обекти – частна общинска собственост за клубове, както следва:

**1.** Самостоятелен обект в сграда с идентификатор 63427.2.2601.3.26 по Кадастралната карта и кадастралните регистри на гр. Русе, намиращ се в сграда с идентификатор 63427.2.2601.3, разположена в поземлен имот с идентификатор 63427.2.2601 по Кадастралната карта и кадастралните регистри на гр. Русе, с площ от 83,16 кв.м., с предназначение: За културна и обществена дейност, брой нива на обекта: 1, с административен адрес гр. Русе, ул. „Борисова“ №81, бл. „Яворов“, вх. 2, ет. 0, предмет на АЧОС №9161/13.05.2019 г.;

**2.** Самостоятелен обект в сграда с идентификатор 63427.2.1440.1.9 по Кадастралната карта и кадастралните регистри на гр. Русе, намиращ се в сграда с идентификатор 63427.2.1440.1, разположена в поземлен имот с идентификатор 63427.2.1440 по Кадастралната карта и кадастралните регистри на гр. Русе, с площ от 341,25 кв.м., с предназначение: За делова и административна дейност, брой нива на обекта: 1, с административен адрес гр. Русе, ул. „Църковна независимост“ №18, ет. 9, предмет на АЧОС №1153/17.02.1997 г.;

**3.** Част с площ 55,54 кв.м. от самостоятелен обект в сграда с идентификатор 63427.2.765.1.20 по Кадастралната карта и кадастралните регистри на гр. Русе, целият с площ от 85,39 кв.м., намиращ се в сграда с идентификатор 63427.2.765.1, разположена в поземлен имот с идентификатор 63427.2.765 по Кадастралната карта и кадастралните регистри на гр. Русе, с предназначение: За офис, брой нива на обекта: 1, с административен адрес гр. Русе, ул. „Княжеска“ №15, ет. 1, обект 3, описан в АЧОС №6799/25.10.2012 г.;

**4.** Обект – частна общинска собственост, представляващ павилион по чл. 56 от ЗУТ, с площ от 123,42 кв.м., намиращ се в гр. Русе, ж.к. „Дружба 3“, до блок 12.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**Точка 4**

**К.л. № 124 Предоставяне безвъзмездно в полза на политическа партия „Демократи за силна България“ за ползване на свободно нежилищно помещение - ЧОС**

**Акад. Христо Белоев:** Златомира Стефанова.

**Г-жа Златомира Стефанова:** Благодаря, господин Председател. Уважаеми общински съветници, поддържаме точката. Благодаря ви.

**Акад. Христо Белоев:** Благодаря. Заявки за изказвания няма. Гласуваме точката.

**КВОРУМ – 46. С 46 „за“, 0 „против“ и 0 „въздържали се“ се прие**

**РЕШЕНИЕ № 124**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 31, ал. 1 и ал. 3, от Закона за политическите партии, чл. 11, ал. 2 и чл. 14, ал. 4 от Закона за общинската собственост, чл. 15, ал. 1 от Наредба №1 за общинската собственост на Общински съвет – Русе, съобразно резултатите от проведените на 02 април 2023 г. избори за народни представители за Четиридесет и деветото Народно събрание на Република България, обективирани в Решение №1896-НС/06.04.2023 г. на Централната избирателна комисия, Общински съвет - Русе реши:

Дава съгласие да се предостави безвъзмездно на политическа партия „Демократи за силна България“, БУЛСТАТ: 131271567, със седалище и адрес на управление гр. София, район „Триадица“, бул. „Витоша“ №18, за нуждите на Общинското ръководство на партията за клуб, със срок до края на мандата на действащото Четиридесет и деветото Народно събрание на Република България, имот – частна общинска собственост, а именно: част от самостоятелен обект в сграда с идентификатор 63427.2.765.1.14 по кадастралната карта и кадастралните регистри на гр. Русе, представляваща помещение на първи етаж (без прилежащата част – междинен етаж), с площ 188,98 кв.м., с предназначение: За офис, брой нива на обекта: 1, с административен адрес гр. Русе, ул. „Княжеска“ №15, ет. 1, обект 1, който самостоятелен обект се намира в сграда с идентификатор 63427.2.765.1, разположена в поземлен имот с идентификатор 63427.2.765, предмет на АЧОС №6799/25.10.2012 г.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**Точка 5**

**К.л. № 125 Предоставяне безвъзмездно в полза на политическа партия ДПС за ползване на свободни нежилищни помещения - ЧОС**

**Акад. Христо Белоев:** Златомира Стефанова.

**Г-жа Златомира Стефанова:** Благодаря, господин Председател. Поддържаме и тази точка. Благодаря ви.

**Акад. Христо Белоев:** Благодаря. Заявки няма. Гласуваме точката.

**КВОРУМ – 46. С 46 „за“, 0 „против“ и 0 „въздържали се“ се прие**

**РЕШЕНИЕ № 125**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 31, ал. 1 и ал. 3, от Закона за политическите партии, чл. 11, ал. 2 и чл. 14, ал. 4 от Закона за общинската собственост, чл. 15, ал. 1 от Наредба №1 за общинската собственост на Общински съвет – Русе, съобразно резултатите от проведените на 02 април 2023 г. избори за народни представители за Четиридесет и деветото Народно събрание на Република България, обективирани в Решение №1896-НС/06.04.2023 г. на Централната избирателна комисия, Общински съвет - Русереши:

Дава съгласие да се предостави безвъзмездно на политическа партия „Движение за права и свободи“, БУЛСТАТ: 000707470, със седалище и адрес на управление гр. София, район „Възраждане“, бул. „Александър Стамболийски“ №45 А, за нуждите на Общинското ръководство на партията, със срок до края на мандата на действащото Четиридесет и девето Народно събрание на Република България, имоти – частна общинска собственост за клубове, както следва:

**1.** Самостоятелен обект в сграда с идентификатор 63427.2.2601.16.29 по Кадастралната карта и кадастралните регистри на гр. Русе, намиращ се в сграда с идентификатор 63427.2.2601.16, разположена в поземлен имот с идентификатор 63427.2.2601 по Кадастралната карта и кадастралните регистри на гр. Русе, с площ от 100,96 кв.м., с предназначение: За делова и административна дейност, брой нива на обекта: 1, с административен адрес гр. Русе, ул. „Борисова“ №99, бл. „Йордан Йовков“, ет. 0, предмет на АЧОС №6949/18.04.2013 г.;

**2.** Самостоятелен обект в сграда с идентификатор 63427.4.2084.2.8 по Кадастралната карта и кадастралните регистри на гр. Русе, намиращ се в сграда с идентификатор 63427.4.2084.2, разположена в поземлен имот с идентификатор 63427.4.2084 по Кадастралната карта и кадастралните регистри на гр. Русе, с площ от 47,76 кв.м., с предназначение: Друг вид самостоятелен обект в сграда, брой нива на обекта: 1, с административен адрес гр. Русе, кв. „Дружба 2“, ул. „Йосиф Цанков“ №45-47, ет. 2, обект „Д“, предмет на АЧОС №7292/02.07.2014 г.;

**3.** Помещение с площ от 20 кв.м., представляващо част от самостоятелен обект в сграда с идентификатор 63427.7.268.1.12 по Кадастралната карта и кадастралните регистри на гр. Русе, намиращ се в сграда с идентификатор 63427.7.268.1, разположена в поземлен имот с идентификатор 63427.7.268 по Кадастралната карта и кадастралните регистри на гр. Русе, целият с площ от 188,01 кв.м., с предназначение: За делова и административна дейност, брой нива на обекта: 1, с административен адрес гр. Русе, ж.к. „Изток“, ул. „Котовск“ №2, ет. 5, предмет на АЧОС №7474/06.08.2015 г.;

Решението подлежи на оспорване чрез Общински съвет - Русе пред Административен съд – София град, по реда на АПК, в 14-дневен срок от съобщаването му.

**Точка 6**

**К.л. № 126 Промяна в списъците с общински жилища**

**Акад. Христо Белоев:** Златомира Стефанова.

**Г-жа Златомира Стефанова:** Благодаря. Уважаеми общински съветници, тук става въпрос за 2 общински жилища. Това са бивши филиали на Детска градина „Снежанка“. Същите са отнети със заповед на Кмета на Община Русе от детското заведение през 2020 поради отпаднала необходимост. Гореописаните имоти са ремонтирани, отговарят на предназначението за жилища и предлагаме да бъдат отдадени под наем, като бъдат включени в Списък 1, за да се допълни този списък с двата общински имота. Благодаря.

**Акад. Христо Белоев:** Благодаря. Заявки за изказвания няма. Гласуваме точката.

**КВОРУМ – 44. С 44 „за“, 0 „против“ и 0 „въздържали се“ се прие**

**РЕШЕНИЕ № 126**

На основание чл. 21, ал. 2, във връзка с чл. 21, ал. 1, т 8 от Закона за местното самоуправление и местната администрация и чл. 42, ал.1 и ал. 2 от Закона за общинската собственост, чл. 12, ал. 1, ал. 2 и ал. 4 от Наредба №6 на Общински съвет – Русе за условията и реда за установяване на жилищни нужди, настаняване под наем и разпореждане с жилища – общинска собственост, Общинският съвет реши:

1. Приема допълнение и изменение на Списък №1 на общинските жилища за настаняване под наем на граждани с установени жилищни нужди за 2024 г., утвърден от Общински съвет – Русе с Решение №63, прието с протокол №4/25.01.2024 г., както следва:

1.1. създава нова точка №1539 в раздел А.Апартаменти – жилищен имот, представляващ апартамент с административен адрес гр. Русе, ж.к. „Дружба 3“, ул. „Никола Й. Вапцаров“ №1-А, блок 35, вход 3, етаж 1, ап. 1, предмет на АЧОС №6537 от 11.08.2011 г.;

1.2. създава нова точка №1540 в раздел А.Апартаменти – жилищен имот, представляващ апартамент с административен адрес гр. Русе, ж.к. „Дружба 3“, ул. „Никола Й. Вапцаров“ №1-А, блок 35, вход 3, етаж 1, ап. 2, предмет на АЧОС №6534 от 10.08.2011 г.;

1.3. премахва от раздел А.Апартаменти точка №10 – жилищен имот, представляващ апартамент с административен адрес гр. Русе, ул. „Борисова“ №120, вход 5, етаж 6, ап. 3, предмет на АЧОС №6986 от 17.06.2013 г.;

1.4. премахва от раздел А.Апартаменти точка №509 – жилищен имот, представляващ апартамент с административен адрес гр. Русе, ж.к. „Дружба 3“, ул. „Никола Й. Вапцаров“ №1, блок 3, вход 5, етаж 7, ап. №14, предмет на АЧОС №5611 от 18.12.2008 г.;

1.5. премахва от раздел А.Апартаменти точка №946 – жилищен имот, представляващ апартамент с административен адрес гр. Русе, ж.к. „Дружба 3“, ул. „Александър Хаджирусет“ №10, блок 51, вход 2, етаж 6, ап. №16, предмет на АЧОС №959 от 18.11.1996 г.;

1.6. премахва от раздел Б.Къщи точка №3 – жилищен имот, представляващ сграда, с административен адрес гр. Русе, ул. „Витоша“ №16, предмет на АЧОС №3349/10.01.2000 г.

2. Приема допълнение на Списък №2 на общинските жилища от ведомствения фонд за 2024 г., утвърден от Общински съвет – Русе с Решение №63, прието с протокол №4/25.01.2024 г., както следва:

2.1. създава нова точка №82 – жилищен имот, апартамент с административен адрес гр. Русе, ул. „Борисова“ №120, вход 5, етаж 6, ап. №3, предмет на АЧОС №6986/17.06.2013 г.;

2.2. създава нова точка №83 – жилищен имот, апартамент с административен адрес гр. Русе, ж.к. „Дружба 3“, ул. „Никола Й. Вапцаров“ №1, блок 3, вход 5, етаж 7, ап. №14, предмет на АЧОС №5611/18.12.2008 г.

3. Приема допълнение на Списък №3 на общинските жилища от резервния фонд за 2024 г., утвърден от Общински съвет – Русе с Решение №63, прието с протокол №4/25.01.2024 г., както следва:

3.1. създава нова точка №250 – жилищен имот, апартамент с административен адрес гр. Русе, ж.к. „Дружба 3“, ул. „Александър Хаджирусет“ №10, блок 51, вход 2, етаж 6, ап. №16, предмет на АЧОС №959/18.11.1996 г.;

3.2. създава нова точка №251 – жилищен имот, представляващ сграда с административен адрес гр. Русе, ул. „Витоша“ №16, предмет на АЧОС №3349/10.01.2000 г.;

**Точка 7**

**К.л. № 127 Продажба на общински поземлен имот, намиращ се в гр. Русе, кв. ДЗС, ул. „Централна“ по чл.35, ал.1 от ЗОС**

**Акад. Христо Белоев:** Златомира Стефанова.

**Г-жа Златомира Стефанова:** Благодаря, господин Председател. Уважаеми общински съветници, предложението касае стандартна процедура за продажба по член 35, алинея 1. 516 квадратни метра в ДЗС, с положително становище от КОС и на кметския наместник на ДЗС. Благодаря.

**Акад. Христо Белоев:** Благодаря. Заявки за изказвания няма. Гласуваме точката.

**КВОРУМ – 45. С 45 „за“, 0 „против“ и 0 „въздържали се“ се прие**

**РЕШЕНИЕ № 127**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 8, ал. 1, чл. 35, ал. 1 и чл. 41, ал. 2 от Закона за общинската собственост, във връзка с чл. 30 от Наредба №1 на Общински съвет - Русе за общинската собственост, Общинският съвет реши:

1. Дава съгласие за продажба чрез публичен търг с явно наддаване на следния общински поземлен имот, представляващ общински незастроен поземлен имот с идентификатор 63427.11.241 по кадастралната карта и кадастралните регистри на гр. Русе, Община Русе, Област Русе, а по регулационния план представлява урегулиран поземлен имот IV-176, 190, кв. 13, площ 516 кв.м., в гр. Русе, Община Русе, кв. ДЗС, ул. „Централна“, с трайно предназначение на територията: Урбанизирана, с начин на трайно ползване: Ниско застрояване (до 10 м.), граници и съседни имоти: 63427.11.240, 63427.11.242, 63427.11.216. За имота е съставен Акт за частна общинска собственост №6276/22.07.2010 г., вписан под №135, том 23, н. д. 4925, вх. №10036 от 25.08.2010 г. по описа на Службата по вписвания - Русе, с начална тръжна продажна цена в размер на 13 169,00 лева (тринадесет хиляди сто шестдесет и девет лева), без данъци и такси.

Дължимите данъци и такси се определят след провеждане на търга и са за сметка на спечелилия участник - купувач.

Решението подлежи на оспорване чрез Общински съвет - Русе пред Административен съд - Русе, по реда на АПК, в 14-дневен срок от съобщаването му.

**Точка 8**

**К.л. № 128 Продажба на общински поземлен имот, намиращ се в гр. Русе, кв. ДЗС, ул. „Церова гора“ по чл.35, ал.1 от ЗОС**

**Акад. Христо Белоев:** Златомира Стефанова.

**Г-жа Златомира Стефанова:** Този път се касае за 622 квадратни метра. Отново с положително становище на Комисия общинска собственост и кметския наместник. Благодаря.

**Акад. Христо Белоев:** Благодаря. Няма заявки за изказвания, гласуваме точката.

**КВОРУМ – 44. С 44 „за“, 0 „против“ и 0 „въздържали се“ се прие**

**РЕШЕНИЕ № 128**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 8, ал. 1 и чл. 9, чл. 35, ал. 1 и чл. 41, ал. 2 от Закона за общинската собственост, във връзка с чл. 30 от Наредба №1 на Общински съвет - Русе за общинската собственост, Общинският съвет реши:

1. Допълва „Годишна програма за управление и разпореждане с общинските имоти през 2024 г.“ с продажбата на общински поземлен имот, представляващ незастроен поземлен имот с идентификатор 63427.11.157 по кадастралната карта и кадастралните регистри на гр. Русе, Община Русе, Област Русе, а по регулационния план представлява урегулиран поземлен имот VI-157, кв. 5, с площ 622 кв.м., в гр. Русе, Община Русе, кв. ДЗС, ул. „Церова гора“, с трайно предназначение на територията: Урбанизирана, с начин на трайно ползване: Ниско застрояване (до 10 м.), граници и съседни имоти: 63427.11.174, 63427.11.10, 63427.11.158, 63427.11.199, 63427.11.156, 63427.11.159, обект на Акт за частна общинска собственост №10783/20.03.2023 г., с прогнозен приход от продажбата в размер 15338,00 лева (петнадесет хиляди триста тридесет и осем лева), без данъци и такси.

2. Дава съгласие за продажба чрез публичен търг с явно наддаване на следния общински поземлен имот, представляващ незастроен поземлен имот с идентификатор 63427.11.157 по кадастралната карта и кадастралните регистри на гр. Русе, Община Русе, Област Русе, а по регулационния план представлява урегулиран поземлен имот VI-157, кв. 5, с площ 622 кв.м., в гр. Русе, Община Русе, кв. ДЗС, ул. „Церова гора“, с трайно предназначение на територията: Урбанизирана, с начин на трайно ползване: Ниско застрояване (до 10 м.), граници и съседни имоти: 63427.11.174, 63427.11.10, 63427.11.158, 63427.11.199, 63427.11.156, 63427.11.159, обект на Акт за частна общинска собственост №10783/20.03.2023 г., с начална тръжна продажна цена в размер на 15 338,00 лева (петнадесет хиляди триста тридесет и осем лева), без данъци и такси.

Дължимите данъци и такси се определят след провеждане на търга и са за сметка на спечелилия участник - купувач.

Решението подлежи на оспорване чрез Общински съвет - Русе пред Административен съд - Русе, по реда на АПК, в 14-дневен срок от съобщаването му.

**Точка 9**

**К.л. № 129 Откриване на процедура за продажба на общински поземлен имот с идентификатор 80460.8.261 – ЧОС, находящ се в землището на с. Червена вода, Община Русе, Община Русе, местност „Гьола“, по реда на чл.35, ал.3 от ЗОС**

**Г-жа Златомира Стефанова:** Благодаря, господин Председател. Поддържаме точката, както е внесена. Тук продажбата е по хипотеза на член 35, алинея 3, с положително становище от Комисия общинска собственост и от кмета на Червена вода.

**Акад. Христо Белоев:** Благодаря. Няма заявки. Гласуваме точката.

**КВОРУМ – 46. С 42 „за“, 0 „против“ и 4 „въздържали се“ се прие**

**РЕШЕНИЕ № 129**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 35, ал. 3, чл. 8, ал. 1, чл. 41, ал. 2 от Закона за общинската собственост, чл. 31, ал. 1 от Наредба №1 за общинската собственост на Общински съвет – Русе, Заявление вх. №ОИ-01-10/01.07.2022 г. и извлечение от Протокол №39/13.06.2023 г. на Комисията по общинска собственост, Общинският съвет реши:

Дава съгласие за продажба на застроен поземлен имот с идентификатор 80460.8.261 по Кадастралната карта и кадастралните регистри на с. Червена вода, ЕКАТТЕ 80460, Община Русе, одобрени със Заповед РД-18-891/30.03.2018 г. на Изпълнителен директор на Агенция по геодезия картография и кадастър, находящ се в землището на с. Червена вода, местност „Гьола“, с площ от 3 501 кв.м., трайно предназначение на територията: Урбанизирана, с начин на трайно ползване: За друг вид производствен, складов обект, предмет на АЧОС №10691/10.02.2023 г., вписан под №84, том 4, Н.Д. 829, ДВР 1532, вх. рег. №1561 от 16.02.2023 г. по описа на Службата по вписвания – Русе и Акт №10848/13.07.2023 г. за поправка на АЧОС №10691/10.02.2023 г., вписан под №25, том 23, Н.Д. 4654, ДВР 8444, вх. рег. №8698 от 21.07.2023 г. по описа на Службата по вписвания – Русе, на „ПЕНЧЕВ 99“ ЕООД, ЕИК: 206888218, представлявано от управителя Димитър Пенчев, на цена от 111 277,00 лв. (сто и единадесет хиляди двеста седемдесет и седем лева, без включени дължими данъци и такси. Последните са за сметка на купувача.

30% от постъпленията от продажбата да се използват за дейности, предвидени в чл. 52, ал. 5 на Закона за местното самоуправление и местната администрация, на територията на съответното населено място.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**Точка 10**

**К.л. № 131 Откриване на процедура за провеждане на публичен търг с явно наддаване за учредяване на възмездно право на строеж за изграждане на гараж върху имот – ЧОС, намиращ се в гр. Русе, кв. „Дружба“ 3**

**Акад. Христо Белоев:** Златомира Стефанова.

**Г-жа Златомира Стефанова:** Благодаря, господин Председател. Предоставена е скица предложение за виза за проектиране, издадена от главния архитект, която предвижда гараж с размери 3/6 метра и застроена площ 18 квадратни метра към съществуваща гаражна група. С положително становище от КОС. Благодаря ви.

**Акад. Христо Белоев:** Благодаря. Заявки за изказване няма. Гласуваме точката.

**КВОРУМ – 47. С 38 „за“, 0 „против“ и 9 „въздържали се“ се прие**

**РЕШЕНИЕ № 130**

На основание чл.21, ал.2, във връзка с чл.21, ал.1, т.8 от ЗМСМА, чл.8, ал.1, чл.37, ал.1 и чл. 41, ал. 2 от ЗОС, чл. 26, ал. 1, т. 3, чл. 36, ал. 1 от Наредба №1 за общинската собственост на Общински съвет – Русе, и извлечение от Протокол №2/29.01.2024 г. на КОС, Общински съвет - Русе реши:

Дава съгласие за провеждане на публичен търг с явно наддаване за учредяване възмездно право на строеж за изграждане на един брой гараж с размери 3,00/6,00 м. и застроена площ от 18,00 кв.м., до съществуваща гаражна група, ситуирана в УПИ III-за жилищно строителство и озеленяване, кв. 591.1, по плана на гр. Русе, ж.к. „Дружба 3“, съгласно скица-предложение за виза за проектиране, издадена от Главния архитект на Община Русе, върху имот – частна общинска собственост, представляващ поземлен имот с идентификатор 63427.4.558 по Кадастралната карта и кадастралните регистри на гр. Русе, с адрес гр. Русе, кв. „Дружба 3“, с трайно предназначение на територията: Урбанизирана; начин на трайно ползване: Комплексно застрояване, а съгласно действащия регулационен план на гр. Русе, представляващ УПИ III-за жилищно строителство и озеленяване, кв. 591.1, в ж.к. „Дружба 3“ по плана на гр. Русе, при начална тръжна цена 2 689,00 лева (две хиляди шестстотин осемдесет и девет лева), без включени дължими данъци и такси, които са за сметка на участника, спечелил търга.

Решението подлежи на оспорване чрез Общински съвет – Русе пред Административен съд – Русе в 14-дневен срок от съобщаването му.

**Точка 11**

**К.л. № 133 Изменение на Решение № 1468, прието с Протокол № 52/21.09.2023 г. на Общински съвет - Русе**

**Акад. Христо Белоев:** Златомира Стефанова.

**Г-жа Златомира Стефанова:** Благодаря, господин Председател. Това предложение уважаеми дами и господа, касае промяната на една оценка, която оценителят признава, че е ценил правото на строеж. Извинявам се, не чувам нищо, господин Председател.

**Акад. Христо Белоев:** Моля за тишина.

**Г-жа Златомира Стефанова:** Благодаря. Първоначалната оценка е в размер на 58 550 лева, като е образувано дело в административен съд в частта на определената продажна цена. Общинска администрация се е свързала с оценителя. Той предоставя новата оценка, признава тази грешка. Затова предлагаме да се измени решението и да се чете с прогнозен приход от продажбата в размер на 34 668 лева, вместо 58 550 лева. В останалите си части Решение 1468 остава непроменено и запазва своето действие. Благодаря ви.

**Акад. Христо Белоев:** Благодаря. Заявки за изказване няма. Гласуваме.

**КВОРУМ – 48. С 38 „за“, 0 „против“ и 10 „въздържали се“ се прие**

**РЕШЕНИЕ № 131**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 35, ал. 3, чл. 8, ал. 1 и ал. 9, чл. 41, ал. 2 от Закона за общинската собственост, чл. 31, ал. 1 и ал. 3 от Наредба № 1 за общинската собственост на Общински съвет – Русе, Общинският съвет реши:

Изменя Решение № 1468, прието с Протокол № 52/21.09.2023 год. на Общински съвет – Русе, като в точка 1 вместо: „…с прогнозен приход от продажбата в размер на 58 550,00 лева (петдесет и осем хиляди петстотин и петдесет лева), без дължими данъци и такси…“, да се чете: „….с прогнозен приход от продажбата в размер на 34 668,00 лева (тридесет и четири хиляди шестстотин шестдесет и осем лева), без дължими данъци и такси…“ и в точка 2. вместо „ ….. на цена от 58 550,00 лева (петдесет и осем хиляди петстотин и петдесет лева), без включени дължими данъци и такси……“, да се чете : „…. на цена от 34 668,00 лева (тридесет и четири хиляди шестстотин шестдесет и осем лева), без включени дължими данъци и такси...“.

В останалите си части Решение № 1468, прието с Протокол № 52/21.09.2023 год. на Общински съвет - Русе остава непроменено и запазва своето действие.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**Точка 12**

**К.л. № 134 Откриване на процедура за провеждане на присъствен публичен търг с тайно наддаване за учредяване възмездно право на строеж върху общински поземлен имот с идентификатор 63427.7.273 по Кадастралната карта и кадастралните регистри /КККР/ на град Русе, с административен адрес град Русе, ул. „Котовск“ №6, срещу предоставяне в собственост на Община Русе на самостоятелни жилищни обекти в новопостроената сграда**

**Акад. Христо Белоев:** Златомира Стефанова.

**Г-жа Златомира Стефанова:** Благодаря, господин Председател. Предложението касае откриване на процедура за провеждане на присъствен публичен търг с тайно наддаване, да се учреди възмездно право на строеж върху общински поземлен имот в град Русе на улица „Котовск“ 6 срещу предоставяне в собственост на общината на самостоятелни жилищни обекти в новопостроената сграда. Както знаете, това е политика на общината за обновяване на сградния фонд и това е поредно предложение, което предлагаме на вниманието на общинския съвет. „Котовск“ 6 е едно много привлекателно място в квартал „Здравец“, където имаме имот от 1322 квадратни метра с предназначение на територията, урбанизирана средно застрояване от 10 до 15 метра. В него има сграда, която е с идентификатори със застроена площ 234 квадратни метра, която вие с предишно решение одобрихте да бъде премахната. Общинският имот е подходящ за изграждане на жилищна сграда от частен инвеститор при условието на учредено право на строеж от собственика на имота, Община Русе, срещу обезщетение чрез предоставяне в собственост на Община Русе самостоятелни обекти. При спазването на градоустройствените показатели за зоната, в имота е допустимо изграждане на жилищна сграда със застроена площ от 925.40 квадратни метра, разгъната застроена площ 2644 на всички надземни етажи с подземен етаж или сутерен с площ от 1170 квадратни метра. Или обща площ 3814 метра, като основната височина на застрояването е до 15 метра. Конкретните обекти, които общината ще придобие в собственост, се определят на етап работен проект. При определяне условията на тръжната процедура са отчетени разгънатата застроена площ на обекта, срокът за изпълнение, реалното обезщетение под формата на жилища и други допустими изисквания. Комисията по общинска собственост е дала своето съгласие за учредяване на безвъзмездното право на строеж. Благодаря ви.

**Акад. Христо Белоев:** Благодаря. Изказване Мариян Димитров.

**Г-н Мариян Димитров:** Уважаеми господин Председател, уважаеми господин Кмете, колеги. С мен се свързаха група еколози, които искат по тази точка да Ви задам следния въпрос, който е свързан с Наредба номер 7. Тъй като на терена има дървета картотекирани, големи, казват те и това попада в район жилищни сгради със средна големина. И съгласно тази наредба би трябвало да остане озеленяване от 30 до 50% в парцела. Ето тука са ми снимали наредбата и таблиците. Аз разбирам, че целта на общината е да вземе по-голямо обезщетение, в което лошо няма, но те питат, ако в този парцел не може да се запази това озеленяване, някъде в съседство възможно ли е да се направи такова озеленяване като компенсация на това, което няма да се запази в този парцел? Изобщо каква ще бъде съдбата на дърветата и на зелените площи там?

**Акад. Христо Белоев:** Благодаря. И другото изказване да чуем, Галин Григоров. Реплика, Пламен Рашев. Моля за тишина.

**Г-н Пламен Рашев /реплика/:** Господин Председател, господин Кмете, господин Димитров, може би същите еколози се обърнаха и към мен. И искам тук администрацията да обясни правилата, когато има необходимост да се отрежат направо дървета, какво трябва да се калкулира на тези, които изпълняват някакво инвестиционно намерение? Има такива случаи. Първо се обследват дърветата, след това се оценяват и след това естествено сигурно трябва да бъдат сложени и към оценката за имота, който в момента ще се яви на търг за строителство. Така че, има и отговор на Вашия въпрос какво следва в такива случаи. Благодаря.

**Акад. Христо Белоев:** Благодаря. Галин Григоров, изказване.

**Г-н Галин Григоров:** Уважаеми господин Председател, уважаеми господин Кмет, уважаеми колеги. Вземам отношение по тази точка във връзка с дебатите по комисии, които се проведоха. В две от комисиите направих предложение за изменения и в частта за обезщетение в точката от гледна точка на това, че имаше предложени 10% обезщетение като начална стъпка от общите части и около 13% и половина обезщетение от жилищната част. При наличието на много малко атрактивни парцели, още повече общински на територията на Русе в централната част, а вече това се води и централна част, смятам, че е недопустимо да се лишаваме от възможността да осъществява общината своите социални функции, като осигури на нуждаещите се едни добри жилища. За мен всичко като предложение и като решение е добре, с изключение на зададените параметри за начално наддаване. В този ред на мисли аз правя следното предложение. В Решението на контролен лист номер 134, предлагам да бъде заплащането на цената на правото на строеж да се извърши чрез предоставяне на собственост на община Русе на част от новопостроената сграда в размер на минимум 528.8 квадратни метра или минимум 20% жилищна площ във вид на жилищна по смисъла на член 40, алинея 1 от ЗУТ и долу в допълнението като предложения, съдържащи оферираната жилищна площ под минимално установената 528.8 квадратни метра във вид на жилищна, всяко с площ до 70 квадратни метра, без включени идеални части от общите части на сградата, нали тези 70 квадратни метра и такива предложения да не се разглеждат. Предлагам го на вашето внимание и на председателя в писмен вид. Надявам се, че ще подкрепите предложението ми. Благодаря ви.

**Акад. Христо Белоев:** Да, благодаря. Златомира Стефанова. Да, господин Недев. Вие ще отговорите на въпросите на еколозите.

**Г-н Димитър Недев:** Ами, що се отнася до всяко… Уважаеми господин Председател, уважаеми общински съветници. Извинявам се, започнах директно. Що се отнася, когато има инвестиционно намерение, винаги то се разглежда от общината, когато има дървесни видове попадащи в терена, чиито обекти са инвестиционното намерение, те се оценяват и съответно инвеститорът заплаща стойността на дърветата, а допълнително получава указание след приключване на обекта да възстанови същия брой или по-голям дървета в определен район. За информация само, в близост до този имот на няколкостотин метра на около 300-400 метра предстои да бъде изграден парк, който се гласува още миналата година. Това е парк непосредствено до МОЛ-а, между търговския център и сега намиращата се фирма „Аристон“. Така че се мисли за озеленяването в квартала и за място за отдих на почиващите. Растителността, за която става въпрос частично е и саморасла, така че тя ще бъде оценена и съответно ще бъде заплатена от самия инвеститор.

**Акад. Христо Белоев:** Благодаря. Златомира Стефанова.

**Г-жа Златомира Стефанова:** Уважаеми господин Григоров, уважаеми общински съветници. На Вашето предложение, всъщност ние смятаме, че администрацията е направила правилния подход, тъй като това ще бъде търг с тайно наддаване и сме изчислили смятаме по правилен начин, тъй като действително от тази квадратура нататък всички участници, както и Вие казахте, че парцелът е апетитен. Смятаме, че тук сме подходили по правилен начин, за да може да достигнем всъщност и доброто обезщетение. Благодаря.

**Акад. Христо Белоев:** Благодаря. Да, господин кмета Пенчо Милков.

**Г-н Пенчо Милков:** Уважаеми господин Председател, уважаеми колеги, уважаеми господин Григоров. С внимание изслушах и прочетох. Имахме случаи в предния мандат за имоти, които нямаше кандидати в търга, точно защото тръгват на много високи проценти или цени. Нашето предложение е да тръгнат на тези, които сме преценили като пазарни, всеки може да наддава, търга е свободен, няма конкурсни условия, които да затормозяват участието, така че мисля, че може да се постигне много по-висока цена, но да не препятстваме участието. Да не стане след следващия месец пак да внасяме точката и да намаляваме процентите. Благодаря ви.

**Акад. Христо Белоев:** Благодаря. Господин Григоров, поддържате ли? Заповядайте. Да, заповядай. Галин Григоров.

**Г-н Галин Григоров:** Уважаеми колеги. Аз съм убеден, че ниската цена дава наистина възможност за повече участници да се включат и да се наддава и да се стигне по-висока цена, но при варианта, в който хипотетично, когато имаме таен търг, има възможността да участва само един състезател и когато този състезател има една ниска първоначална цена, той трябва да е луд, да го кажем по този начин, да даде повече, така че аз смятам, че ние трябва да защитим интереса на общината. Трябва да защитим възможностите на общината да придобие повече жилища в един новопостроен комплекс, така че поддържам моето предложение. Благодаря.

**Акад. Христо Белоев:** Благодаря. Преминаваме към гласуване по точката. Първо гласуваме предложението на Галин Григоров кандидатите да оферират жилищна площ поне в размер на минималната 528.8 - минимум 20%.

**КВОРУМ – 47. С 18 „за“, 4 „против“ и 25 „въздържали се“ не се прие предложението.**

**Акад. Христо Белоев:** Гласуваме основното предложение.

**КВОРУМ – 49. С 30 „за“, 7 „против“ и 12 „въздържали се“ се прие**

**РЕШЕНИЕ № 132**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 37, ал. 1 и ал. 2, чл. 41, ал. 2 от ЗОС, чл. 26, ал. 1, т. 3, чл. 36, ал. 1, ал. 2, чл. 49, ал. 3, чл. 50, ал. 2, т. 10 от Наредба №1 на Общински съвет – Русе за общинската собственост, Протокол №2/29.01.2024 г. на Комисията по общинска собственост и съобразно предвижданията на влязъл в сила ПУП-ПЗ, одобрен със Заповед №РД-01-2683/10.08.2023 г. на Кмета на Община Русе, Общински съвет – Русе реши:

Дава съгласие за провеждане на присъствен публичен търг с тайно наддаване, за учредяване възмездно право на строеж за изграждане на жилищна сграда, със застроена площ /ЗП/ от 925,40 кв.м., и с разгъната застроена площ /РЗП/ от 2 644,00 кв.м. на всички надземни етажи, с подземен етаж (сутерен) на едно ниво с площ от 1170 кв.м., с обща площ на застройката от 3 814, 00 кв.м., включваща надземни и подземен етажи, с основна височина на застрояване до 15 м., върху общински поземлен имот с идентификатор 63427.7.273 по КККР на град Русе, с площ от 1 322 кв.м., с трайно предназначение на територията: Урбанизирана, с начин на трайно ползване: Средно застрояване (от 10 до 15 м), а съгласно регулационния план на гр. Русе, представляващ урегулиран поземлен имот /УПИ/ III - за жилищно строителство, в кв. 651.3, с адрес гр.Русе, ж.к. „Изток“, ул. „Котовск“ №6, предмет на Акт №10911/20.11.2023 г. вписан под №115, том 38, н.д. 7912, вх. рег. №14401/23.11.2023 г. по описа на Служба по вписванията – град Русе към Агенция по вписванията за поправка на Акт №7743/25.03.2016 г.за частна общинска собственост, на стойност 795 886,60 лева /седемстотин деветдесет и пет хиляди осемстотин осемдесет и шест лева и шестдесет стотинки/, без дължими данъци и такси.

Заплащането на цената на правото на строеж да се извърши чрез предоставяне в собственост на Община Русе на част от новопостроената сграда, в размер на минимум 373,66 кв.м. жилищна площ във вид на жилища по смисъла на чл. 40, ал. 1 от ЗУТ, с площ до 70 кв.м. всяко /без идеалните части от общите части на сградата в режим на етажна собственост/.

Класирането на подадените оферти на явилите се и допуснати до търга участници, се извършва на база предложените от кандидатите жилищни площи, във вид на жилища, всяко с площ до 70 кв.м., в сградата, построена при реализиране на учреденото право на строеж, без включване на идеални части от общите части на сградата, като на първо място да се класира участникът, предложил най-голяма жилищна площ. Класирането се извършва до втория кандидат, съобразно оферираните жилищни площи за възмездяване цената на правото на строеж.

Предложения, съдържащи оферираната жилищна площ под минимално установената 373,66 кв.м., във вид на жилища всяко с площ до 70 кв.м. без включени идеални части от общите части на сградата не се допускат и не се разглеждат. Кандидатите следва да оферират жилищна площ поне в размер на минимално установената от 373,66 кв.м. или надхвърляща същата, във вид на жилища всяко с площ до 70 кв.м. без включени идеални части от общите части в сградата, която ще се строи при реализиране настоящата суперфиция, съобразявайки чл. 40, ал. 1 от ЗУТ, които да възмездяват цената на учреденото право на строеж.

Класирането се осъществява по възходящ ред. Броят и вида на обектите, които Община Русе ще получи в сградата се определят допълнително съобразно одобрени инвестиционни проекти за сградата.

Определя допълнителни тръжни условия както следва:

1.Срок за изграждане на жилищната сграда, заедно с изграждане на инфраструктура, озеленяване, тротоари и въвеждане в експлоатация - до 24 месеца от издаване на разрешението за строеж.

2.Спечелилият тръжната процедура – суперфициар се задължава за собствена сметка да събори съществуващата в имота сграда с идентификатор 63427.7.273.1, като генерираните строителни отпадъци да предаде за своя сметка за третиране, съобразно изискванията на ЗУО.

Решението подлежи на оспорване чрез Общински съвет – Русе пред Административен съд – Русе в 14-дневен срок от оповестяването му.

**Точка 13**

**К.л. № 130 Обединяване на общински поземлени имоти, находящи се в гр. Русе, ул. „Атанас Буров“ № 11 и ул. „Ген. Скобелев“ № 17, с имот – частна собственост, на ул. „Ген. Скобелев“ № 19 чрез изработване и одобряване на ПУП**

**Акад. Христо Белоев:** Златомира Стефанова.

**Г-жа Златомира Стефанова:** Благодаря, господин Председател. Уважаеми общински съветници, предложението касае искане на предварително съгласие от Общински съвет - Русе за обединяване на имоти чрез изработване и одобряване на ПУП, от които Община Русе е собственик на два имота - на улица „Атанас Буров“ 11 и на „Генерал Скобелев“ 17. В деловодството на общината сме получили предложение с разработка за обединяване и застрояване на описаните по-горе имоти със съседен имот частна собственост, притежаван в режим на съсобственост между фирма и трети лица на булевард „Генерал Скобелев“ 19 при ниско застрояване до 10 метра с площ 406 квадратни метра.

**Акад. Христо Белоев:** Госпожо Стефанова, ако няма други нови предложения, да не ги коментираме.

**Г-жа Златомира Стефанова:** Извинявам се, господин Председател. Тогава в този случай поддържаме точката. Тя беше обсъдена на комисии и нямаше забележки. **Акад. Христо Белоев:** Благодаря. Заявки за изказвания няма. Гласуваме точката.

**КВОРУМ – 48. С 47 „за“, 0 „против“ и 1 „въздържали се“ се прие**

**РЕШЕНИЕ № 133**

На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка чл. 8, ал. 1 от ЗОС, чл. 134, ал.2, т.6 от ЗУТ, извлечение от Протокол №2/29.01.2024г. на Комисията по общинска собственост при Община Русе, Общински съвет – Русе реши:

1. Дава съгласие за обединяване на общински поземлени имоти, находящи се в гр. Русе, представляващи, както следва:

* застроен поземлен имот с идентификатор 63427.2.411 по Кадастралната карта и кадастралните регистри на гр. Русе, застроен, находящ се в област Русе, община Русе, гр. Русе, ул. „Атанас Буров“ № 11, вид територия: Урбанизирана, НТП: Ниско застрояване (до 10 m), с площ 958 кв. м, предмет на АЧОС №10050/23.03.2021г. ведно с построените в него две масивни едноетажни жилищни сгради с три жилища;
* незастроен поземлен имот с идентификатор 63427.2.409 по КККР на гр. Русе, находящ се в област Русе, община Русе, гр. Русе, бул. „Ген. Скобелев“ № 17, вид територия: Урбанизирана, НТП: Ниско застрояване (до 10 m), площ 168 кв. м, стар номер 409, квартал 97, предмет на АЧОС №10048/22.03.2021г.,

с

* поземлен имот с идентификатор 63427.2.408 по КККР на гр. Русе, находящ се в област Русе, община Русе, гр. Русе, бул. „Ген. Скобелев“ № 19, вид територия Урбанизирана, НТП Ниско застрояване (до 10 m), с площ 406 кв. м, собственост на „Строител“ ООД, ЕИК 040314704, на Ивайло Попов и на Петя Попова, в общ урегулиран поземлен имот, чрез изработване и одобряване на ПУП, съобразно предвидения в ЗУТ ред, притежаван в режим на съсобственост от Община Русе, „Строител“ ООД, Ивайло Попов и Петя Попова, при дялове – съотношението между площите на обединяваните имоти, респективно на дяловете от обединяваните имоти, спрямо площта на обединения новообразуван УПИ.

**Точка 14**

**К.л. № 135 Провеждане на Редовно заседание на Общото събрание на Асоциацията по ВиК – Русе за приемане на отчета за 2023 год. и проекта за бюджет за 2024 год., насрочено за 28.03.2024 г. (четвъртък) от 11,00 часа и резервна дата за заседанието на 25.04.2024 г. (четвъртък) от 11,00 часа**

**Акад. Христо Белоев:** Златомира Стефанова.

**Г-жа Златомира Стефанова:** Благодаря, господин Председател. Получили сме писмо от областния управител за насрочено Общо събрание на Асоциацията по ВиК на 28 март с алтернативна дата 25 април. Поради това при невъзможност за участие лично на кмета, молим общинския съвет да вземе решение в общото събрание да бъде упълномощена госпожа Здравка Великова, която е директор на Дирекция ИПУК и да представлява Община Русе и да гласува положително по точките от дневния ред. Благодаря.

**Акад. Христо Белоев:** Благодаря. Няма заявки за изказване. Гласуваме точката.

**КВОРУМ – 48. С 48 „за“, 0 „против“ и 0 „въздържали се“ се прие**

**РЕШЕНИЕ № 134**

На основание чл. 21, ал. 2, във връзка с чл. 21, ал. 1, т. 23 от Закона за местното самоуправление и местната администрация, във връзка с чл.198е, ал. 3 и 5 от Закона за водите, във връзка с чл. 5, ал. 5 и 6 от Правилника за организацията и дейността на асоциациите по водоснабдяване и канализация, Общински съвет – Русереши:

I. При невъзможност за лично участие на Кмета на Община Русе в редовното заседание на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено за 28.03.2024 г. (четвъртък) от 11,00 часа в Зала №1 на Областна администрация – Русе и резервна дата за заседанието на 25.04.2024 г. (четвъртък) от 11,00 часа, оправомощава г-жа Здравка Великова **–** Директор на дирекция ИПУК да представлява Община Русе на редовното заседание на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено за провеждане в посочените ден, час и място.

II. Оправомощава представителя на Община Русе да подкрепи и да гласува положително по точките от дневния ред на редовното заседание на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено за 28.03.2024 г. (четвъртък) от 11,00 часа в Зала №1 на Областна администрация – Русе и резервна дата за заседанието на 25.04.2024 г. (четвъртък) от 11,00 часа, както следва:

1. Приемане на Годишния отчет за дейността на Асоциацията по ВиК – Русе през 2023 г.

2. Приемане на Отчет за изпълнението на бюджета на Асоциацията по ВиК – Русе за 2023 г.

3. Приемане на Проект на бюджета на Асоциацията по ВиК – Русе за 2024 г.

4. Други.

III. При настъпване на промени в процеса на обсъжданията на въпросите от дневния ред на редовното заседание на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено за 28.03.2024 г. (четвъртък) от 11,00 часа в Зала № 1 на Областна администрация – Русе и резервна дата за заседанието на 25.04.2024 г. (четвъртък) от 11,00 часа, оправомощава представителя на Община Русе да гласува по вътрешно убеждение, ръководейки се и защитавайки интересите на Община Русе.

IV. Оправомощаването и позицията на представителя на Община Русе, определени с настоящото решение са актуални и валидни при провеждане на заседанието на определената резервна дата – 25.04.2024 г. (четвъртък) от 11,00 часа в Зала № 1 на Областна администрация – Русе.

**Точка 15**

**К.л. № 136 Съгласие за продажба на общински недвижим имот, представляващ придаваема част по улична регулация, с площ от 8,00 кв. м., с. Николово, общ. Русе, обл. Русе, ул.“ Липник“ 142 , който да се приобщи към УПИ IX – 117, кв. 5 по Кадастралната карта на с. Николово, представляващ ПИ с ЕКАТТЕ:51679, поземлен имот № 0.117, кв.5 по регулационния план на с. Николово**

**Акад. Христо Белоев:** Заповядайте.

**Г-жа Златомира Стефанова:** Благодаря, господин Председател. Тук става дума за продажба на общински терен по улична регулация, като към Контролен лист 136 в проекта за решение внасям едно изменение. След изписаните правни и фактически основания за приемане на предлаганото решение, диспозитивът се изменя и допълва, като придобива следната редакция: „обявява придаваем терен с площ 8 квадратни метра по улична регулация по кадастралният план на Николово, община Русе, област Русе, улица „Липник“. Приобщаване към ПИ 0.117 по кадастралния план на Николово, да се продаде придаваем терен с площ от 8 квадратни метра по улична регулация по кадастралния това, което пак изчетох, на Павлина Георгиева Кандиларова на продажна цена от 557 лева без дължимите данъци и такси, които са за сметка на купувача. 30% от постъпленията от реализираната печалба да се използват за финансиране на дейности съответно посочени в член 52, алинея 5 от ЗМСМА на територията на съответното населено място“. Благодаря.

**Акад. Христо Белоев:** Няма заявки за изказване, гласуваме точката.

**КВОРУМ – 50. С 50 „за“, 0 „против“ и 0 „въздържали се“ се прие**

**РЕШЕНИЕ № 135**

На основание чл. 21, ал. 1, т. 8 и чл. 21, ал. 2 от ЗМСМА, §22, ал. 1, т. 1, буква „б“ от ЗР от ЗУТ, чл. 6, ал. 1 и ал. 3 и чл. 41, ал. 2 от ЗОС, Протокол № 2 от 29.11.2023г. на Комисията по общинска собственост, скица - предложение за придаваемо място по улична регулация, съобразно предвижданията на ПУП-ПР, одобрен със Заповед № № РД-01-3631/02.11.2023г. на Кмета на Община Русе, Общински съвет Русе реши:

Обявява придаваем терен с площ от 8 кв.м. по улична регулация от ПИ 51679.0.7127 по кадастралния план на с. Николово, ЕКАТТЕ 51679, Община Русе, Област Русе, представляващ ул. „Липник“, приобщавани към ПИ 0.117 по кадастралния план на с. Николово, за прилагане на одобрената регулация и образуване на УПИ IX-117, в кв. 5 по регулационния план на селото, за частна общинска собственост.

Да се продаде придаваем терен с площ от 8 кв.м. по улична регулация от ПИ 51679.0.7127 по кадастралния план на с. Николово, ЕКАТТЕ 51679, Община Русе, Област Русе, представляващ ул. „Липник“, които да се приобщят към ПИ 0.117 по кадастралния план на с. Николово, за прилагане на одобрената регулация и образуване на УПИ IX-117, в кв. 5 по регулационния план на селото, след заплащане от страна на Павлина Георгиева Кандиларова на продажна цена в размер на 557 лв. (Петстотин петдесет и седем лева) без дължимите данъци и такси, които са за сметка на купувача.

30 % от постъпленията от реализираната продажба да се използват за финансиране на дейности, съответно посочени в чл. 52, ал. 5 от ЗМСМА, на територията на съответното населено място.

Решението подлежи на оспорване чрез Общински съвет – Русе пред Административен съд – Русе по реда на АПК в 14-дневен срок от съобщаването му.

**Точка 16**

**К.л. № 137 Учредяване право на пристрояване и право на надстрояване на съществуваща сграда – частна собственост, построена в имот – частна общинска собственост**

**Г-жа Златомира Стефанова:** Благодаря, господин Председател. Поддържаме точката, уважаеми дами и господа, както е внесена. Благодаря.

**Акад. Христо Белоев:** Благодаря. Няма заявки за изказване, гласуваме.

**КВОРУМ – 47. С 47 „за“, 0 „против“ и 0 „въздържали се“ се прие**

**РЕШЕНИЕ № 136**

На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 38, ал. 2 и ал. 4, и чл. 41, ал. 2 от ЗОС, чл. 26, ал. 1, т. 3 и чл. 42, ал. 2 от Наредба №1 за общинската собственост на Общински съвет – Русе и Протокол №1/19.12.2023г. на Комисията по общинска собственост, Общинският съвет реши:

Дава съгласие за учредяване възмездно право на пристрояване и на надстрояване в полза на Стефка Потховен, за изграждане на пристройка за стълбище със застроена площ 8,4 кв.м и надстройка - реконструкция на покрив с надзид до 1.50м за „кафе-бар и автомивка“ със застроена площ от 99,3 кв.м, към собствената й сграда с идентификатор 63427.4.605.1 по КККР на гр. Русе, с адрес гр. Русе, ж.к. „Дружба” III, бул. „Христо Ботев“, върху имот – частна общинска собственост с идентификатор 63427.4.605 по КККР на гр. Русе, предмет на Акт № 10949/06.12.2023г. за частна общинска собственост, вписан в Служба по вписванията – гр. Русе, съобразно виза за проектиране, издадена от Главния архитект на Община Русе на 15.11.2023г. и представен архитектурен проект, срещу заплащане на цена в размер на 17 058,50 лева, без включени дължими данъци и такси, които се дължат от суперфициара.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**Точка 17**

**К.л. № 138 Провеждане на публичен търг с явно наддаване за отдаване под наем за срок от седем години на части от терени – публична общинска собственост за разполагане на рекламно-информационни елементи с площ над 3,00 кв.м на територията на гр. Русе**

**Г-жа Златомира Стефанова:** Благодаря, господин Председател. Уважаеми общински съветници, предложението касае отдаване на 20 броя позиции за предоставяне на рекламни елементи или тъй наречените РИЕ. За всички позиции има изтекли договори, затова предлагаме да бъде проведена процедура за отдаване под наем. Благодаря.

**Акад. Христо Белоев:** Благодаря. Няма заявки за изказвания, гласуваме.

**КВОРУМ – 50. С 50 „за“, 0 „против“ и 0 „въздържали се“ се прие**

**РЕШЕНИЕ № 137**

На основание чл. 21, ал. 1, т. 8, във връзка с чл. 21, ал. 2 от ЗМСМА, чл. 14, ал. 2 и 7 от ЗОС, във връзка с чл. 57, ал. 1 и ал. 3 от ЗУТ, във връзка с чл. 11, ал. 1 и ал. 2 от Наредба №1 за общинската собственост на Общински съвет - Русе, във връзка с чл. 1, т. 1, чл. 2, ал. 1, т. 32, чл. 3 и чл. 5 от Наредба №2 на Общински съвет - Русе за началните цени за отдаване под наем на общински обекти със стопанско и административно предназначение, Общински съвет – Русе реши:

Дава съгласие да бъде проведен публичен търг с явно наддаване за отдаване под наем, за срок от седем години, на части от терени – публична общинска собственост, за разполагане на рекламно-информационни елементи на територията на гр. Русе, с изобразителна площ над 3,00 кв.м, с начална тръжна месечна наемна цена 18,98 лв. за един кв.м изобразителна площ, без включен ДДС, както следва:

1. Част от терен – публична общинска собственост, за поставяне на РИЕ, позиция №23 от Общата схема за разполагане на рекламно-информационни елементи по чл. 57 от ЗУТ на територията на гр. Русе, с рекламна площ над 3 кв. м, с размери 4,00/3,00 м., в гр. Русе, вход от гр. София, в разделителната ивица, срещу „Рибарска колиба“;
2. Част от терен – публична общинска собственост, за поставяне на РИЕ, позиция №130 от Общата схема за разполагане на рекламно-информационни елементи по чл. 57 от ЗУТ на територията на гр. Русе, с рекламна площ над 3 кв. м, с размери 4,00/3,00 м., в гр. Русе, бул. „Мидия Енос“, вдясно, преди кръстовището с ул. „Стефан Стамболов“, по посока пътен възел „Охлюва“;
3. Част от терен – публична общинска собственост, за поставяне на РИЕ, позиция №215 от Общата схема за разполагане на рекламно-информационни елементи по чл. 57 от ЗУТ на територията на гр. Русе, с рекламна площ над 3 кв.м., с размери 1,35/5,25 м., в гр. Русе, бул. „Христо Ботев“, в затревения остров пред бензиностанция „Лукойл“;
4. Част от терен – публична общинска собственост, за поставяне на РИЕ, позиция №44 от Общата схема за разполагане на рекламно-информационни елементи по чл. 57 от ЗУТ на територията на гр. Русе, с рекламна площ над 3 кв.м., с размери 2 х 0,85/3,50 м., в гр. Русе, бул. „България“, в разделителната ивица, преди Дунав мост;
5. Част от терен – публична общинска собственост, за поставяне на РИЕ, позиция №34-А от Общата схема за разполагане на рекламно-информационни елементи по чл. 57 от ЗУТ на територията на гр. Русе, с рекламна площ над 3 кв.м., с размери 4,00/3,00 м., в гр. Русе, бул. „България“, вляво след бензиностанция „Шел“;
6. Част от терен – публична общинска собственост, за поставяне на РИЕ, позиция №204 от Общата схема за разполагане на рекламно-информационни елементи по чл. 57 от ЗУТ на територията на гр. Русе, с рекламна площ над 3 кв. м, с размери 4,00/3,00 м., в гр. Русе, ул. „Тулча“, ул. „Потсдам“, в зелената площ;
7. Част от терен – публична общинска собственост, за поставяне на РИЕ, позиция №195 от Общата схема за разполагане на рекламно-информационни елементи по чл. 57 от ЗУТ на територията на гр. Русе, с рекламна площ над 3 кв. м, с размери 4,00/3,00 м., в гр. Русе, Кръгово движение до Мототехника, в затревения остров;
8. Част от терен – публична общинска собственост, за поставяне на РИЕ, позиция №199 от Общата схема за разполагане на рекламно-информационни елементи по чл. 57 от ЗУТ на територията на гр. Русе, с рекламна площ над 3 кв. м, с размери 4,00/3,00 м., в гр. Русе, бул. „Липник“, ул. „Никола Петков“, в тревната площ пред бл. „Иван Кръстев“;
9. Част от терен – публична общинска собственост, за поставяне на РИЕ, позиция №15 от Общата схема за разполагане на рекламно-информационни елементи по чл. 57 от ЗУТ на територията на гр. Русе, с рекламна площ над 3 кв. м, с размери 4,00/3,00 м., в гр. Русе, вход от гр. София, в разделителната ивица;
10. Част от терен – публична общинска собственост, за поставяне на РИЕ, позиция №16 от Общата схема за разполагане на рекламно-информационни елементи по чл. 57 от ЗУТ на територията на гр. Русе, с рекламна площ над 3 кв. м, с размери 4,00/3,00 м., в гр. Русе, вход от гр. София, в разделителната тревна ивица;
11. Част от терен – публична общинска собственост, за поставяне на РИЕ, позиция №220 от Общата схема за разполагане на рекламно-информационни елементи по чл. 57 от ЗУТ на територията на гр. Русе, с рекламна площ над 3 кв. м, с размери 4,00/3,00 м., в гр. Русе, бул. „Цар Освободител“, посока център, в зелената площ преди съществуващата бензиностанция/газстанция;
12. Част от терен – публична общинска собственост, за поставяне на РИЕ, позиция №221 от Общата схема за разполагане на рекламно-информационни елементи по чл. 57 от ЗУТ на територията на гр. Русе, с рекламна площ над 3 кв. м, с размери 4,00/3,00 м., в гр. Русе, в тревната площ на бул. „Мидия Енос“, посока пътен възел „Охлюва“, пред бл. „Дунавски строител“;
13. Част от терен – публична общинска собственост, за поставяне на РИЕ, позиция №203 от Общата схема за разполагане на рекламно-информационни елементи по чл. 57 от ЗУТ на територията на гр. Русе, с рекламна площ над 3 кв. м, с размери 4,00/3,00 м., в гр. Русе, по ул. „Никола Петков“, срещу Млечна кухня;
14. Част от терен – публична общинска собственост, за поставяне на РИЕ, позиция №136 от Общата схема за разполагане на рекламно-информационни елементи по чл. 57 от ЗУТ на територията на гр. Русе, с рекламна площ над 3 кв. м, с размери 4,00/3,00 м., в гр. Русе, Гаров площад, в затревената площ пред бл. „Русия“;
15. Част от терен – публична общинска собственост, за поставяне на РИЕ, позиция №202 от Общата схема за разполагане на рекламно-информационни елементи по чл. 57 от ЗУТ на територията на гр. Русе, с рекламна площ над 3 кв. м, с размери 2 х 4,00/3,00 м., в гр. Русе, в затревения остров между ул. „Никола Петков“ и ул. „Потсдам“;
16. Част от терен – публична общинска собственост, за поставяне на РИЕ, позиция №180 от Общата схема за разполагане на рекламно-информационни елементи по чл. 57 от ЗУТ на територията на гр. Русе, с рекламна площ над 3 кв. м, с размери 4,00/3,00 м., в гр. Русе, по бул. „Генерал Скобелев“, посока център, срещу ПМГ „Баба Тонка“;
17. Част от терен – публична общинска собственост, за поставяне на РИЕ, позиция №17 от Общата схема за разполагане на рекламно-информационни елементи по чл. 57 от ЗУТ на територията на гр. Русе, с рекламна площ над 3 кв. м, с размери 4,00/3,00 м., в гр. Русе, на входа от гр. София, в разделителната тревна ивица;
18. Част от терен – публична общинска собственост, за поставяне на РИЕ, позиция №133 от Общата схема за разполагане на рекламно-информационни елементи по чл. 57 от ЗУТ на територията на гр. Русе, с рекламна площ над 3 кв. м, с размери 4,00/3,00 м., в гр. Русе, бул. „Мидия Енос“, пред бл. „Машпроект“ и бл. „Дунавски строител“;
19. Част от терен – публична общинска собственост, за поставяне на РИЕ, позиция №34 от Общата схема за разполагане на рекламно-информационни елементи по чл. 57 от ЗУТ на територията на гр. Русе, с рекламна площ над 3 кв. м, с размери 4,00/3,00 м., в гр. Русе, бул. „България“, в разделителната ивица;
20. Част от терен – публична общинска собственост, за поставяне на РИЕ, позиция №183 от Общата схема за разполагане на рекламно-информационни елементи по чл. 57 от ЗУТ на територията на гр. Русе, с рекламна площ над 3 кв. м, с размери 4,00/3,00 м., в гр. Русе, бул. „Генерал Скобелев“, до спирка срещу СБА;

**Точка 18**

**К.л. № 139 Провеждане на публичен търг с явно наддаване за отдаване под наем на части от терени - публична общинска собственост, за разполагане на преместваеми обекти по чл. 56 от ЗУТ**

**Г-жа Златомира Стефанова:** Благодаря, господин Председател. Поддържаме точката както е внесена.

**Акад. Христо Белоев:** Благодаря. Няма заявки за изказване, гласуваме.

**КВОРУМ – 50. С 50 „за“, 0 „против“ и 0 „въздържали се“ се прие**

**РЕШЕНИЕ № 138**

На основание чл. 21, ал. 2, във връзка с чл. 21, ал. 1, т. 8, чл. 52, ал. 5, т. 2 от ЗМСМА, чл. 14, ал. 7, във връзка с чл. 14, ал. 2 от ЗОС, във връзка с чл. 56, ал. 1, т. 2 и ал. 5 от ЗУТ, чл. 11, ал. 1 и 2 от Наредба №1 за общинската собственост на Общински съвет – Русе, във връзка с чл. 1, т. 1, чл. 2, ал. 1, т. 1, т. 4, т. 30.2, ал. 2, чл. 3 и чл. 5от Наредба №2 на Общински съвет - Русе, за началните цени за отдаване под наем на общински обекти със стопанско и административно предназначение, Общински съвет – Русе реши:

Дава съгласие да бъде проведен публичен търг с явно наддаване за отдаване под наем за срок от пет години на части от терени - публична общинска собственост, за разполагане на преместваеми обекти, както следва:

1. Част от терен - публична общинска собственост - за поставяне на преместваем обект – павилион за търговска дейност, с площ 48,00 кв. м, находящ се в с. Николово, по ул. „Липник“, УПИ V-1834 За озеленяване, кв. 24, по плана на с. Николово, Община Русе, с начална тръжна месечна наемна цена – 152,00 лв. (Сто петдесет и два лева) без включен ДДС.

Тридесет на сто от постъпленията от получения наем за терена – общинска собственост, да се използват за изпълнение на дейности от местно значение в съответното населено място.

2. Част от терен – публична общинска собственост, ПИ 63427.2.24 - за поставяне на преместваем обект – павилион за хранене и развлечения, с площ 44,70 кв. м, находящ се в гр. Русе, пл. „Д-р Мустаков“, с начална тръжна месечна наемна цена – 354,00 лв. (Триста петдесет и четири лева) без включен ДДС.

3. Част от терен – публична общинска собственост, ПИ 63427.1.22 - за поставяне на преместваем обект – щанд за продажба на сладолед, с площ 6,00 кв. м, находящ се в гр. Русе, Парк на младежта, вляво от Вазата, УПИ XXXVI, с начална тръжна месечна наемна цена – 223,00 лв. (Двеста двадесет и три лева) без включен ДДС.

4. Част от терен – публична общинска собственост, ПИ 63427.2.1742 - за поставяне на преместваем обект – павилион за продажба на цветя №2, с площ от 6,00 кв. м, находящ се в гр. Русе, ЦГЧ, при градинката на ул. „Хан Крум“, пред Младежкия център, с начална тръжна месечна наемна цена – 95,00 лв. (лева) без включен ДДС.

5. Част от терен – публична общинска собственост, ПИ 63427.2.1742 - за поставяне на преместваем обект – павилион за продажба на цветя №4, с площ от 6,00 кв. м, находящ се в гр. Русе, ЦГЧ, при градинката на ул. „Хан Крум“, пред Младежкия център, с начална тръжна месечна наемна цена – 95,00 лв. (лева) без включен ДДС.

6. Част от терен – публична общинска собственост, ПИ 63427.2.1710 - за поставяне на преместваем обект – павилион за продажба на цветя №4, с площ от 6,00 кв. м, находящ се в гр. Русе, ЦГЧ, между сградата на Община Русе и ж. бл. “Ларго“, с начална тръжна месечна наемна цена – 95,00 лв. (лева) без включен ДДС.

**Точка 19**

**К.л. № 140 Отдаване под наем на част от терен - частна общинска собственост, за разполагане на преместваем обект по чл. 56 от ЗУТ на държавно предприятие „Български спортен тотализатор“**

**Г-жа Златомира Стефанова:** Благодаря, господин Председател. Уважаеми дами и господа, поддържаме точката.

**Акад. Христо Белоев:** Благодаря. Няма заявки за изказване, гласуваме.

**КВОРУМ – 48. С 48 „за“, 0 „против“ и 0 „въздържали се“ се прие**

**РЕШЕНИЕ № 139**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 14, ал. 2 и ал. 1 от Закона за общинската собственост, чл. 103, ал. 3 от Закона за физическото възпитание и спорта, и чл. 56, ал. 1, т. 2 и ал. 5 на същия член от Закона за устройство на територията, във връзка с чл. 1, т. 2, чл. 2, ал. 1, т. 13, ал. 2 на същия член, чл. 3 и чл. 5 от Наредба №2 на Общински съвет - Русе за началните цени за отдаване под наем на общински обекти със стопанско и административно предназначение, Общински съвет – Русе реши:

1. Дава съгласие да се отдаде под наем, при спазване на правилата в областта на държавните помощи, за срок от пет години,на държавно предприятие „Български спортен тотализатор“,ЕИК 202766380,част от терен - частна общинска собственост, за поставяне на преместваем обект павилион за тото-пункт, с площ 14,85 кв. м, находящ се в гр. Русе, по ул. „В. Търново“ и ул. „Княжеска“, т.359 от Общата схема за поставяне на преместваеми обекти по чл. 56 от ЗУТ на територията на гр. Русе, с месечна наемна цена – 85,00 лв. (Осемдесет и пет лева) без включен ДДС.

Решението подлежи на оспорване чрез Общински съвет - Русе по реда на Административно процесуалния кодекс в 14-дневен срок от съобщаването.

**Точка 20**

**К.л. № 141 Отдаване под наем на имот - частна общинска собственост, за клуб на Сдружение „Русенска търговско-индустриална камара“**

**Акад. Христо Белоев:** Златомира Стефанова.

**Г-жа Златомира Стефанова:** Благодаря, господин Председател. Поддържаме точката.

**Акад. Христо Белоев:** Благодаря. Заявки за изказвания няма. Гласуваме.

**КВОРУМ – 50. С 50 „за“, 0 „против“ и 0 „въздържали се“ се прие**

**РЕШЕНИЕ № 140**

На основание чл.21, ал.2, във връзка с чл.21, ал.1, т.8 от ЗМСМА, във връзка с чл.11, ал.2 и чл.14, ал.6 от Закона за общинската собственост, във връзка с чл.15, ал.6 от Наредба № 1 на Общинския съвет за общинската собственост, във връзка с чл.1, т.2, чл.2, ал.1, т.19, чл.3, чл.4 и чл.5 от Наредба №2 на Общинския съвет за начални цени за отдаване под наем на общински обекти със стопанско и административно предназначение, Общински съвет – Русе реши:

1. Дава съгласие да се отдаде под наем за срок от осем години, като клуб, на Сдружение "Русенска Търговско-Индустриална Камара", ЕИК 000517346, помещение, със застроена площ 18,50 кв. м, представляваща част от самостоятелен обект в сграда с идентификатор по КККР на гр. Русе 63427.2.5512.1.2, представляваща стая №1, с предназначение на самостоятелния обект – за офис, брой нива на обекта – едно, намиращо се в сграда с идентификатор по КККР на гр. Русе 63427.2.5512.1, разположена в поземлен имот с идентификатор по КККР на гр. Русе 63427.2.5512, с административен адрес гр. Русе, бул. „Цар Фердинанд“ №3-А, ет. 2, предмет на АЧОС №6675 от 09.04.2012г., срещу заплащане на месечна наемна цена в размер на 19,54 лв. без включен ДДС.

Решението подлежи на оспорване чрез Общински съвет - Русе пред Административен съд - Русе в 14 - дневен срок от съобщаването.

**Точка 21**

**К.л. № 142 Отдаване под наем на имот - частна общинска собственост, за клуб на СДРУЖЕНИЕ "ЛАЙЪНС КЛУБ СЕКСАГИНТА ПРИСТА 2006"**

**Акад. Христо Белоев:** Златомира Стефанова.

**Г-жа Златомира Стефанова:** Уважаеми общински съветници, поддържаме точката както е внесена. Благодаря.

**Акад. Христо Белоев:** Благодаря. Гласуваме. Не, избързах. Росица Георгиева по тази точка не гласува.

**КВОРУМ – 48. С 48 „за“, 0 „против“ и 0 „въздържали се“ се прие**

**РЕШЕНИЕ № 141**

На основание чл.21, ал.2, във връзка с чл.21, ал.1, т.8 от ЗМСМА, във връзка с чл.11, ал.2 и чл.14, ал.6 от Закона за общинската собственост, във връзка с чл.15, ал.6 от Наредба № 1 на Общинския съвет за общинската собственост, във връзка с чл.1, т.2, чл.2, ал.1, т.19, чл.3, чл.4 и чл.5 от Наредба №2 на Общинския съвет за начални цени за отдаване под наем на общински обекти със стопанско и административно предназначение, Общински съвет – Русе реши:

1. Дава съгласие да се отдаде под наем за срок от седем години, като клуб, на Сдружение ,,ЛАЙЪНС КЛУБ СЕКСАГИНТА ПРИСТА 2006“, ЕИК 117673017, част от самостоятелен обект в сграда с идентификатор по КККР на гр. Русе 63427.2.1503.1.5, представляваща помещение - стая №307, с площ 30,00 кв. м, брой нива на обекта – две, с площ на всяко от нивата 350,70 кв. м, с предназначение на самостоятелния обект за офис, намиращ се в сграда - паметник на културата с идентификатор по КККР на гр. Русе 63427.2.1503.1, разположена в поземлен имот с идентификатор 63427.2.1503, с административен адрес гр. Русе, ул. „Райко Даскалов“ №2, ет. 3, предмет на АЧОС №8164 от 14.03.2017 г., срещу заплащане на месечна наемна цена в размер на 31,68 лв. без включен ДДС.

Решението подлежи на оспорване чрез Общински съвет - Русе пред Административен съд - Русе в 14 - дневен срок от съобщаването.

**Точка 22**

**К.л. № 143 Отдаване под наем на имот - частна общинска собственост, за клуб на Сдружение „Дружество на хора с увреждания - Кураж“**

**Акад. Христо Белоев:** Златомира Стефанова.

**Г-жа Златомира Стефанова:** Благодаря, господин Председател. Уважаеми общински съветници, поддържаме и тази точка. Благодаря.

**Акад. Христо Белоев:** Благодаря. Няма заявки за изказване, гласуваме.

**КВОРУМ – 49. С 49 „за“, 0 „против“ и 0 „въздържали се“ се прие**

**РЕШЕНИЕ № 142**

На основание чл.21, ал.2, във връзка с чл.21, ал.1, т.8 от ЗМСМА, във връзка с чл.11, ал.2 и чл.14, ал.6 от Закона за общинската собственост, във връзка с чл.15, ал.6 от Наредба № 1 на Общинския съвет за общинската собственост, във връзка с чл.1, т.2, чл.2, ал.1, т.19, чл.3, чл.4 и чл.5 от Наредба №2 на Общинския съвет за начални цени за отдаване под наем на общински обекти със стопанско и административно предназначение, Общински съвет – Русе реши:

1. Дава съгласие да се отдаде под наем за срок от седем години, като клуб, на Сдружение „Дружество на хора с увреждания - Кураж“, ЕИК 117527702, помещение, представляващо самостоятелен обект в сграда с идентификатор по КККР на гр. Русе 63427.1.140.1.125, със застроена площ на самостоятелния обект 65,00 кв.м, с предназначение – за културна и обществена дейност, брой нива на обекта – едно, намиращ се в сграда с идентификатор по КККР на гр. Русе 63427.1.140.1, разположена в поземлен имот с идентификатор по КККР на гр. Русе 63427.1.140, с административен адрес гр. Русе, кв. „Възраждане“, ул. „Доростол“ №36, вх. 1, ет. 0, предмет на АЧОС №10973 от 04.01.2024 г., срещу заплащане на месечна наемна цена в размер на 54,60лв. без включен ДДС.

Решението подлежи на оспорване чрез Общински съвет - Русе пред Административен съд - Русе в 14 - дневен срок от съобщаването.

**Точка 23**

**К.л. № 144 Отдаване под наем на обособена част от имот - публична общинска собственост, предоставен за управление на СУПНЕ „Фридрих Шилер“ – гр. Русе**

**Акад. Христо Белоев:** Златомира Стефанова.

**Г-жа Златомира Стефанова:** Благодаря, господин Председател. Поддържаме точката с 3 помещения, които са в „Никола Обретенов“ и СУ „Йордан Йовков“, като имаме положително становище на комисията по член 11, алинея 3 и алинея 4 от Наредба 1. Благодаря.

**Акад. Христо Белоев:** Благодаря. Няма заявки, гласуваме.

**КВОРУМ – 49. С 49 „за“, 0 „против“ и 0 „въздържали се“ се прие**

**РЕШЕНИЕ № 143**

На основание чл. 21, ал. 1, т. 8, във връзка с чл. 21, ал. 2 от Закона за местното самоуправление и местната администрация (ЗМСМА), във връзка с чл. 14, ал. 2 и 7 от Закона за общинската собственост (ЗОС), чл. 11, ал. 3 от Наредба №1 за общинската собственост на Общински съвет - Русе, чл. 1, т. 1, чл. 2, ал. 1, т. 3, ал. 5 на същия член, чл. 3, чл. 4 и чл. 5 от Наредба №2 на Общински съвет - Русе, за началните цени за отдаване под наем на общински обекти със стопанско и административно предназначение, Общински съвет – Русе реши:

Дава съгласие да бъде проведен публичен търг с явно наддаване, за отдаване под наем за срок от пет години, като ученически бюфет, на помещение, с площ от 65,75 кв. м., разположено в сутерена на четириетажна масивна сграда, с идентификатор по КККР на гр. Русе 63427.7.362.2, със застроена площ на цялата сграда – 821,00 кв. м., с предназначение – Сграда за образование, разположена в поземлен имот с идентификатор по КККР на гр. Русе 63427.7.362, с административен адрес: гр. Русе, ж. к. „Изток“, ул. „Измаил“ №2, описана в Акт за публична общинска собственост (АПОС) №7125/16.12.2013 г., предоставена за управление на СУПНЕ „Фридрих Шилер“ – гр. Русе, с начална тръжна месечна наемна цена – 242,00 лв. (Двеста четиридесет и два лева) без включен ДДС.

**Точка 24**

**К.л. № 145 Отдаване под наем на обособени части от имоти - публична общинска собственост, предоставени за управление на учебни заведения от общинската образователна система**

**Г-жа Златомира Стефанова:** Благодаря, господин Председател. Поддържаме и тази точка.

**Акад. Христо Белоев:** Благодаря. Изказване ли е? Гласуваме точката, гласуваме.

**КВОРУМ – 50. С 50 „за“, 0 „против“ и 0 „въздържали се“ се прие**

**РЕШЕНИЕ № 144**

На основание чл. 21, ал. 1, т. 8, във връзка с чл. 21, ал. 2 от Закона за местното самоуправление и местната администрация (ЗМСМА), във връзка с чл. 14, ал. 2 и 7 от Закона за общинската собственост (ЗОС), чл. 11, ал. 3 от Наредба №1 за общинската собственост на Общински съвет - Русе, чл. 1, т. 1, чл. 2, ал. 1, т. 7 и т. 15, чл. 2, ал. 5, чл. 3, чл. 4 и чл. 5 от Наредба №2 на Общински съвет - Русе, за началните цени за отдаване под наем на общински обекти със стопанско и административно предназначение, Общински съвет – Русе реши:

1. Дава съгласие да бъде проведен публичен търг с явно наддаване, за отдаване под наем за срок от пет години, на две функционално свързани помещения с обща площ 108,00 кв. м, разположени на първи етаж на корпус В на четириетажна монолитна сграда със сутерен, с идентификатор по КККР на гр. Русе 63427.6.241.3, с вход от към трафопоста, със застроена площ на цялата сграда – 1088,00 кв. м, с предназначение – сграда за образование, с административен адрес: гр. Русе, ул. „Никола Табаков“ №4, описана в АПОС №7127/08.01.2014 г., предоставена за управление на ОУ „Никола Обретенов“ – гр. Русе, които се отдават под наем за печатарски услуги, с начална тръжна месечна наемна цена – 201,00 лв. (Двеста и един лева) без включен ДДС.

2. Дава съгласие да бъде проведен публичен търг с явно наддаване, за отдаване под наем за срок от пет години, на помещение с площ 110,00 кв. м., разположено на първи етаж на корпус В на четириетажна монолитна сграда със сутерен, с идентификатор по КККР на гр. Русе 63427.6.241.3, с вход от към трафопоста, със застроена площ на цялата сграда – 1088,00 кв. м, с предназначение – сграда за образование, с административен адрес: гр. Русе, ул. „Никола Табаков“ №4, описана в АПОС №7127/08.01.2014 г., предоставена за управление на ОУ „Никола Обретенов“ – гр. Русе, което се отдава под наем за печатарски услуги, с начална тръжна месечна наемна цена – 204,00 лв. (Двеста и четири лева) без включен ДДС.

3. Дава съгласие да бъде проведен публичен търг с явно наддаване, за отдаване под наем за срок от пет години на помещение с площ 87,00 кв. м., разположено в сутерен на корпус А на триетажна монолитна сграда със сутерен, с идентификатор по КККР на гр. Русе 63427.6.241.1, граничещо на север със стълбище, на юг с дърводелска работилница, със застроена площ на цялата сграда – 655,00 кв. м, с предназначение – сграда за образование, с административен адрес: гр. Русе, ул. „Никола Табаков“ №4, описана в АПОС №7127/08.01.2014 г., предоставена за управление на ОУ „Никола Обретенов“, което се отдава под наем за ученически бюфет, с начална тръжна месечна наемна цена – 80,00 лв. (осемдесет лева) без включен ДДС.

4. Дава съгласие да бъде проведен публичен търг с явно наддаване, за отдаване под наем за срок от пет години, като стоматологичен кабинет, на помещение с площ 30,20 кв. м., разположено на първи етаж на триетажна монолитна сграда с идентификатор по КККР на гр. Русе 63427.2.2268.1, със застроена площ на цялата сграда – 1269,00 кв. м., с предназначение – сграда за образование, с административен адрес: гр. Русе, бул. „Цар Освободител“ №117, описана в АПОС №7118/ 09.12.2013 г., предоставена за управление на СУ „Йордан Йовков – гр. Русе, с начална тръжна месечна наемна цена – 75,00 лв. (Седемдесет и пет лева) без включен ДДС.

**Точка 25**

**К.л. № 149 Провеждане на публичен търг с явно наддаване за отдаване под наем на имот – частна общинска собственост**

**Акад. Христо Белоев:** Златомира Стефанова.

**Г-жа Златомира Стефанова:** Благодаря, господин Председател. Община Русе е собственик на поземлен имот с идентификатор, който ви е изброен по контролният лист на булевард „България“ 292 с обща площ 45 172 квадрата. В имота е изграден буферен паркинг за тежкотоварни автомобили, санитарни преместваеми контейнери и два павилиона за охрана. Въведеният в експлоатация буферен паркинг е с капацитет 75 паркоместа за тежкотоварни автомобили, като с изграждането му е предвидено съоръжението да способства да облекчи трафика на тежкотоварните автомобили, които изчакват преминаването си към ГКПП „Дунав мост“ чрез създаване на обособено място за паркиране и престой. На територията на Русе функционират вече 5 подобни съоръжения, като на настоящия момент опашките от тежкотоварни автомобили, разположени по републиканския път са все по-редки. Това, което предлагаме на общинския съвет, съобразно експертната оценка, която сме изготвили през месец февруари, която е изготвена от независим оценител, вписан в Камарата на независимите оценители в България, пазарната наемна стойност на месец за описаното съоръжение при отдаване под наем, съобразно предназначението му да бъде 15 090 лева без включен ДДС на месец. Благодаря ви.

**Акад. Христо Белоев:** Заявка за изказване, Деян Герасимов.

**Г-н Деян Герасимов:** Благодаря Ви, господин Председател. Уважаеми господин Кмет, уважаеми колеги, представители на медиите и граждани. Този контролен лист предизвика горещи диспути в икономическа комисия, поради една проста причина. Възникнаха много въпроси и почти на никой от тях администрацията не успя да отговори, което наложи посещението на място по предложение на председателя на комисията на тир паркинга, за да се запознаят общинските съветници. Всички вие получихте тази покана с фактическата обстановка на място. За съжаление посещението там предизвика още повече въпроси, вместо да отговори на тях, защото от администрацията не счетоха за необходимо да дойде някой на място, който да ни отговори на тях. Затова аз съм си позволил сега да направя резюме на въпросите и ще помоля да включите материала, който съм подготвил към администрацията, тъй като се надявам, че днес от тази трибуна ще може да ни бъде отговорено на въпросите. Защо за изграждане на общинския буферен паркинг не е използвано лицето на имота откъм булевард „България“, което би улеснило съществено достъпа до него? Изградена ли е самостоятелната пътна инфраструктура за достъп на тирове до паркинга? В периода до въвеждане в експлоатация на общинския буферен паркинг, използван ли е той за паркиране на тирове? Защо пред входа на паркинга е разчертана маркировка и са предвидени паркоместа, които да го запушват? Защо маркировката е полагана няколко пъти, а оградата на паркинга е рязана и заварявана? Защо липсва ограда между общинския и частния паркинг? Защо маркировката следва логически тази на съседния частен паркинг, при положение, че те нямат нищо общо? В експертната оценка, която получихме като допълнителен материал, е посочено, че на територията на паркинга са изградени 2 броя санитарни преместваеми контейнери и 1 брой павилион за охрана, които липсваха при посещението на постоянната комисия по икономика. Къде се намират въпросните съоръжения, които са задължителна част от техническата спецификация и предмет на договора за изпълнение? Защо след като по проект е предвидено общинския буферен паркинг да се стопанисва и управлява от Община Русе, се предлага процедура за отдаване под наем? Какво наложи двойното увеличение на цената, определена от Община Русе за изграждането на двата съседни паркинга? В случая с оперирания „Тир паркинг Русе“ цената възлиза на около 158 000 лева за декар, а за общинския на близо 320 000 лева за декар. Община Русе давала ли е съгласие за поставяне на логото на общината на обслужващия пункт на „Тир паркинг Русе“ и кога е стартирала проверката за незаконен строеж на територията на настоящия общински буферен паркинг? Какво е установено и кога е прекратена? Установен ли е извършител и какви административно-наказателни мерки са предприети от страна на Община Русе? Благодаря ви. Имам няколко екземпляра, господин Милков, няма нужда да записвате. Ще Ви предоставя.

**Акад. Христо Белоев:** Изказване от Елеонора Николова.

**Г-жа Елеонора Николова:** Уважаеми господин Председател, уважаеми господин Кмет, уважаеми колеги. Не само в икономическата комисия, в комисията по ЗОРС ние бяхме изненадани с това предложение, което много скромно беше отразено в дневния ред, като отдаване под наем на общински имот и не беше пояснено точно какъв имот ще отдаваме под наем. Така, аз използвам повода да припомня на господин Кмета обстоятелството, че той има двоен стандарт по отношение на начина, по който се управляват съществени общински дейности. От една страна господин Кмета винаги е поддържал идеята, че приходоизточниците и основните дейности на общината трябва да се управляват от общински дружества. Това е неизменно прокарвана в предходния и в настоящия мандат негова теза. От друга страна, ние с лекота се съгласяваме да отдадем този имот под наем, без да сме наясно дали това е най-доброто решение и ако го направим така по този начин, идеята на Велизар Павлов точно от този паркинг да се субсидират допълнителни спортни дейности, просто ще отпадне. Аз държа пред себе си заповедта за одобряване на подробния устройствен план номер РД-01-21-92 от 18.07.2022 година, от което е видно, че още при одобряване на този план двата имота са мислени заедно, защото има осигурен един достъп до булевард „България“ чрез локално платно, тоест двата имота по начало са процедирани по този начин да се отдадат на фирмата, която спечели наемното отношение за първия имот. Аз предложих в комисията по ЗОРС и тази идея беше одобрена от всички колеги, този въпрос да не бъде претупван, както с оглед на многото въпроси, които и господин Герасимов зададе, на които към настоящия момент ние нямаме отговор, така и с оглед на възникналите много други, включително и с огледа, който беше направен, и на който колегите не намериха отговор на въпросите си. Моето предложение е да се създаде работна група от общински съветници, представители на всички политически сили в общинския парламент, така че този въпрос да намери най-рационалното, най-доброто решение, с оглед интересите на Община Русе.

**Акад. Христо Белоев:** Благодаря.

**Г-жа Елеонора Николова:** Поддържам и сега тази идея.

**Акад. Христо Белоев:** Реплика, Рена Стефанова.

**Г-жа Рена Стефанова /реплика/:** Уважаеми господин Председател, господин Кмет, колеги. Уважаема госпожо Николова, тъй като Вие казахте всичко, което аз исках да кажа в едно мое изказване, благодаря и под формата на реплика искам да продължа евентуално Вашите мисли. Аз също в комисията по ЗОРС апелирах към това администрацията да оттегли това свое предложение. Така, защото това решение да не бъде взето от господин Кмета, а да го вземем всички ние тук, след като имаме яснота, имаме оценка на ползите евентуално, които би могла общината да получи от това самата тя да извършва дейността на този тир паркинг. И наистина добре е да подхождаме с един и същи аршин към отделните дейности. Ако господин Кмета смята, че общинският автотранспорт трябва да бъде изцяло менажиран от общината, ето по този начин да подходим и към паркингите. Факт е госпожо Николова, че тези два имота са мислени като един. Те са и построени по едно и също време, така изглежда. Дори и с разрушената част и очевидно е, че никога, никога не е стоял на дневен ред въпроса този паркинг да бъде управляван от общината.Предлагам колеги, ако имаме достойнство тук присъстващите…

**Акад. Христо Белоев:** Вие продължихте изказването, не е реплика, нали?

**Г-жа Рена Стефанова /реплика/:** Мога да кажа каквото мисля.

**Акад. Христо Белоев:** Реплика трябва да е.

**Г-жа Рена Стефанова /реплика/:** Мога да кажа каквото мисля. Та, предлагам да помолим общинската администрация да оттегли това предложение и да бъде внесено то като такова, което да бъде взето от общинските съветници. Благодаря ви.

**Акад. Христо Белоев:** Благодаря. Изказване от Искрен Веселинов.

**Г-н Искрен Веселинов:** Уважаеми господин Кмете, уважаеми господин Председател, уважаеми колеги. Аз мисля, че тук се смесват два въпроса. Действително много важен е въпроса, има ли незаконно строителство, има ли някакви нередности, има ли и тук има такава база за разговор, за обсъждания. Впрочем, всички ние имаме правомощия като общински съветници да изискваме информация и съответно да се стигне до определени заключения по тези теми, а тук имаме предложение за управление на една общинска собственост, която е факт. Общинска собственост, от която ние можем да вземаме някакъв дивидент или съответно да не вземаме. Тоест, аз бих първо разделил двата въпроса. Междудругото се изказвам от името на групата, да Ви помоля да ми увеличите времето. Аз си направих труда да направя анализ в края на краищата на ситуацията, защото можем да правим хиляди работни групи, но всеки от нас трябва да може нали да седне да направи една относителна сметка, какво би могло да се случи в единия и в другия вариант. Тоест, когато общината оперира сама паркинга и варианта, в който го отдава под наем. Преди всичко трябва да калкулираме какви са приходите, макар и виртуални, тъй като всеки бизнес план трябва да се придържа към една консервативна бизнес прогноза. Гледайки големия паркинг, нали който не споря дали е изграден заедно или не с другия. Нали това си има както се казва органи, проверки, които да го решават. Там цените са между 11 и 50 лева. Би следвало да вземем средната цена и стъпвайки върху тия 30.5 лева да ги умножим по 75 места, съответно по 30 дена в месеца и да получим сума от 68 625 лева с ДДС. Това ако е абсолютно пълен нали, ако трябва да бъдем коректни трябва да намалим с някакъв процент нали тази сума, защото не винаги може да бъде пълен. Вероятно има и дни, в които ще бъде препълнен, тоест ще влизат 2 тира да речем за 1 ден. Но да не забравяме, че има случаи, в които на Дунав мост се чака по 22 часа. Така че, нали ние като добър собственик трябва да смятаме консервативно, тоест нещата, които могат да ни се случат в лошия вариант. Тоест, в края на краищата чистия приход е около 55 000 лева в най-добрия случай. Трябват ни там обаче 4 двойки по 2 човека, за да поддържат непрекъснат сменен режим. Това е минимума, който съм го смятал. Така или иначе общо взето ни трябват едни 11 човека, които като ги умножим по 2 500 лева с осигуровките да речем съответно на човек, се получава, че повече от половината от прихода се изяжда само от заплати. Ами ние имаме и други разходи там. Значи колеги, сигурно сте съгласни или несъгласни с моите виждания. Направил съм си труда да ги сметна, оспорете ги с цифри, ако може. Тоест, за мен ние имаме един риск в края на краищата да се борим в кавички за едни десетина хиляди лева на месец, които ако не се напълни паркинга да не ги получим по никакъв начин. В другия случай, когато се даде под наем паркинга обаче стои въпросът за цената. Аз не съм съгласен със сметната цена, въпреки че тя е изчислена коректно, поисках оценката. Тя е изчислена на база на сравнителен анализ с други подобни съоръжения. Ние от гледна точка на собственик обаче трябва да разсъждаваме един път нали от потенциалния приход и съответно всеки, когато отдава да речем едно барче примерно знае, че то прави, ако знае, разбира се, че то прави оборот „Х“, знае какъв процент от оборота трябва да иска. И другият метод е, знаейки каква инвестиция е вложил, трябва да знае каква възвращаемост му иска. Ние в случая сме вложили 3 милиона лева, които държавата отпусна и сме длъжни да ги избием по всички правила на така инвестициите, поне 70% от тях първите 10 години, което на 2 100 000 за 10 години се получава около 210 000 лева на година, 17 500 лева на месец, ако го разделим на 12. Ако се върнем към другата ми сметка и потенциалния приход от 55 000 лева на месец, то наемателя рядко взема повече от 1/3 от тази сума, когато наема помещение и това прави 18 150 лева. Тоест моето предложение е да повишим цената на 18, в единия случай малко под, в другия случай малко над 18, да повишим на 18 000 лева без ДДС или съответно 21.6 с ДДС.

**Акад. Христо Белоев:** Благодаря. Реплика, Анатоли Станев.

**Г-н Анатоли Станев /реплика/:** Уважаеми господин Кмете, уважаеми господин Председателю, уважаеми колеги. В духа на това, което разумно посочи колегата Веселинов, искам да ви обърна внимание само върху едно. Наистина според мен също общината трудно би могла да формулира печеливша методология за персонално администриране на паркинга. И най-важното за нас днес е, колко време ще продължим да протакаме това и общината да пропуска ползи. Само един месец в хипотезата на 18 000 лева без ДДС възможност за приход, разсрочено назад във времето трябва да ни кара да сме изключително интензивни във вземането на подобно решение, за да не продължаваме да търпим пропускане на ползи, това е. Благодаря ви.

**Акад. Христо Белоев:** Благодаря. Елеонора Николова, реплика.

**Г-жа Елеонора Николова /реплика/:** Уважаеми колеги, аз в никакъв случай не съм така добра в сметките като господин Веселинов, нито имам неговите познания, но факта, че ние тука се упражняваме като тука има - тука няма, още веднъж ме убеждава в идеята, че в много бърз, в много кратък срок трябва да създадем такава работна група, която да вземе решение за начина, по който ще управляваме този тир паркинг. Пак казвам, идеята беше държавата да ни предостави пари ние да го изградим. Това да бъде един основен приходоизточник за общината. Цялата идея тя е провалена още с ПУП-а, с устройствения план. Видна е идеята това да се даде на едно дружество. Аз не съм много сигурна и какви приходи ще имаме и от този паркинг, при положение, че той няма самостоятелен достъп и той тепърва трябва да се изгражда. Това, че всички въпроси, които се повдигнаха, трябва да бъдат огледани. Разбира се, аз приветствам това, което каза господин Станев, в кратък период от време, за да не губим пари и инерция. Благодаря.

**Акад. Христо Белоев:** Благодаря. Изказване, Мариян Димитров.

**Г-н Мариян Димитров:** Уважаеми господин Председател, уважаеми господин Кмете, колеги. Ние от партия „Възраждане“ бяхме стреснати така от начина, по който беше обявена точката, изключително икономично, без да става ясно за къде е, за какво е. Да, вярно, че в материала го пишеше, но гледам как са обявени другите точки, къде се намира имота, в коя местност и така нататък. Като гледаме разположението на паркинга ние сме от сега наясно, кой ще спечели този публичен търг. Ясно е, че ще има един участник и този участник ще бъде този, който е пред паркинга. Може би това сте пропуснали да напишете в точката, кой спечели търга и ние сме също за комисия, която да огледа нещата и ако все пак точката бъде подложена на гласуване, за наемна цена 30 000 лева. И остава вече да гадаем, ако на 15 000 лева бъде отдаден паркинга, кой ще вземе комисионната. Мерси.

**Акад. Христо Белоев:** Моля за тишина. Изказване, Стоян Христов.

**Г-н Стоян Христов:** Уважаеми господин Председател, уважаеми господин Кмете, уважаеми колеги.

**Акад. Христо Белоев:** Моля за тишина.

**Г-н Стоян Христов:** Аз също си се позанимавах да сметна и мога да кажа, че моите сметки са приблизително близки до тези на господин Веселинов, защото аз съм ги смятал не от 11 000 до 50, ами от 15 лева до 50 лева на ден и ми излязоха приблизително същите суми, към 70-72 000 лева при абсолютна запълняемост на паркинга, с ДДС, да. И също стигнах до тази сума около 18 000 лева излизаше всичко за паркинга. Защо излязох, аз рядко ще ме чуете да подкрепям някоя група, която и да е. Защо излязох? Първо, самата точка, контролния лист е за търг, а не как е построен или нещо такова. В момента говорим за търга как да се проведе. И друго, погледнах на господин Герасимов, извинявайте към Вас, че се обръщам, но то е сигурно са от всички въпросите. Интересно е как дясна партия се обръща да попита, защо се дава под наем, а не да се дава на общината. Аз съм категорично пък против като дясномислещ абсолютно всичко да се централизира към общината да прави всичко, защото се връщаме в едни такива времена на комунизма и аз съм против това нещо.Нормално е да се работи с фирми. Не съм съгласен с това. Това е, което исках да кажа. Така че, и аз съм горе-долу подкрепям тази цена от 18 000 лева месечно. Благодаря.

**Акад. Христо Белоев:** Благодаря. Изказване, Иван Иванов. Не, другият го няма, затуй не конкретизирам.

**Г-н Иван Костадинов Иванов:** Иван Иванов, „БСП за България“, да не стане грешка.Изказвам се, господин Председател от името на група. Уважаеми господин Председател, уважаеми господин Кмете. Това предложение не е някакъв начален етап или някакво отделно решение. Това е една стъпка от един път, който тръгнахме преди около 2 години за решаване на един голям проблем - задръстените булеварди на нашия град от тирове. Не е наш проблем, не сме го направили ние като община, ама е проблем на русенци.Затова се и стигна до решението за отстъпеното право на строеж върху общински терен на буферен паркинг или както го наричаме „големия паркинг“. Искам да напомня условията. Казвам още веднъж отстъпено право на строеж, защото установих от разговори с колеги, че някой смята, че сме го подарили. Други смятат, че сме го продали. Отстъпено право на строеж - срещу това получихме при сключване на договора 1 милион лева и всяка година до края на срока ще получаваме по 600 000 лева от един терен, който преди това нищо не получавахме, нито ни трябваше за нещо и помагаме за решаване и облекчаване на проблема със задръстванията по границите. Това е по първото действие. Тук не е даден нито лев от общинския бюджет, от парите на русенци. Напротив, в нашия бюджет влизат пари, ще бъдат над 18 000 лева в края на срока на договора. За малкия паркинг предложението, което се прави сега. И тук не е даден лев пари от бюджета, от парите на русенци. Изграден е с пари на държавата и държавата не ни го е дала, защото да печелим, както някой каза, а ни го е дала за облекчаване на този общ проблем, за което държавата е отговорна.След като не сме похарчили нито лев, изградили сме го с държавни пари, сега кметът предлага да го отдаваме под наем. И тук започнаха вече многото идеи. Работна група, която да прецени, какво оценител ли ще бъде тази работна група или как най-добре да се експлоатира паркинга. Общината сама да си експлоатира паркинга. Да сте чули друга община в България, която експлоатира паркинг за тирове? Аз не съм, и в Европа не съм чул да има такова нещо. Това не е изобщо общинска дейност. Някои сравняваха становището на кмета за обществения транспорт в града или по отношение на чистотата, хигиенизирането и изграждане на инфраструктура. Това са съвсем други работи. Това са типично общински дейности. И не ги сравнявайте и да казвате дайте сега да си го правим. Аз ходих на паркинга. Извинявайте, ако сами го експлоатираме, освен сметките, които правилно бяха направени, ако няма много тирове, които да чакат да влизат, няма да влизат на общинския паркинг. Той просто не издържа конкуренцията на големия паркинг, така че ще има да си чакаме с назначените хора някакви приходи от тоя паркинг. Според мен колегите, които настояват да правим работни групи, имат сякаш други цели да забавим, но това не е интереса на общината. Не разсъждавам по въпроса кой как го е построил, има ли нарушения. Имаме си един паркинг, за който не сме дали и лев и кметът предлага да вземаме минимум по 15 000 без ДДС. Ето това е интереса на русенци. Благодаря ви, че ме изслушахте.

**Акад. Христо Белоев:** Благодаря. Реплика, Пламен Рашев.

**Г-н Пламен Рашев /реплика/:** Господин Председател, господин Кмете, колеги. По примера на госпожа Стефанова и аз ще направя реплика, продължение на изказване.

**Акад. Христо Белоев:** Да не ползваме примера.

**Г-н Пламен Рашев /реплика/:** Хубав – лош…

**Акад. Христо Белоев:** Ще Ви отнема думата.

**Г-н Пламен Рашев /реплика/:** Щом не сте отнели думата на госпожа Стефанова, предполагам, че и на мен няма.

**Акад. Христо Белоев:** Времето тече, говорете.

**Г-н Пламен Рашев /реплика/:** С няколко цифри само ще запозная колегите. Това което знаем е, че си получава номерче всеки камион и в рамките след като му се пусне вече зелен светофар, в 12 часа той трябва да излезе. Ако пълняемостта на единия и на другия паркинг е 50%, излиза че половината, ако от тези 50% камиони почиват повече от 12 часа, останалите трябва в рамките на 16 часа, даже много са да напуснат паркинга, ако искат да бързат в посока, на която са тръгнали, явно към Дунав мост, а Дунав мост скоро ще бъде ремонтиран. И то тогава пропусквателността му ще бъде още по-тегава и забележете, всяко бавене, защото общо взето знаем, тук има юристи, когато сме в неблагоприятна обстановка, обикновено юристите казват „протакай и отлагай“. Ако тръгнем в тази схема да протакаме и да отлагаме, естествено, че нищо няма да се случи като приходна част от този паркинг. Така че, работна група, 2-3 месеца и какво - загуба общо взето на как се казваше то „пропуснати ползи“. Благодаря за вниманието.

**Акад. Христо Белоев:** Благодаря. Деян Герасимов, реплика.

**Г-н Деян Герасимов /реплика/:** Благодаря Ви, господин Председател. Господин Иванов, всъщност ясно е да и господин Рашев го потвърди. Трафика ще става все по-натоварен. Ясно е също, че с около 10% се увеличава всяка година тежкотоварния трафик през нашата община и говорейки за пропуснати ползи и сметки, току що направих една сметка, че ако тази цена, която се предлага в момента от 1.60 лева се транспонира върху големия паркинг след отстъпено право за строеж, би следвало там цената да е 182 000 лева на месец, по 12 месеца - почти 2 200 000 лева на година, а ние получаваме такса от 600 000 лева и това е за отстъпено право на строеж, съответно без никакви допълнителни приходи и възможности, каквито вече се реализират от супермаркет, ресторант, казино, вероятно и мотел и така нататък. Благодаря ви.

**Акад. Христо Белоев:** Реплика, Владо Владов.

**Г-н Владо Владов /реплика/:** Уважаеми господин Кмет, колеги. Предложението по точката е „отдаване под наем“. Имаше предложения за работна група на госпожа Николова - окей, съгласен съм. Ама ние май почнахме работата на работната група по тази точка. Смятам че и предлагам, прекратяване на дебата, да си гласуваме по точката. Има предложение на господин Веселинов за наемна цена. Пак говорим, за наемна цена. Благодаря.

**Акад. Христо Белоев:** Да, благодаря. Има предложение, но няма други заявки за изказвания. Дуплика има, да, дуплика Иван Иванов.

**Г-н Иван Костадинов Иванов /дуплика/:** Уважаеми господин Председателю…

**Акад. Христо Белоев:** Въпрос задават, момент да отговоря. Каква дуплика, значи той имаше изказване, по неговото изказване имаше 3 реплики и прави дуплика.

**Г-н Иван Костадинов Иванов /дуплика/:** Уважаеми господин Председателю, уважаеми господин Кмете, уважаеми колеги. От направените реплики ще обърна внимание на репликата на господин Герасимов. Основното, което казахте, че сравнявате едни цени от единия паркинг и от другия. Извинявайте, за големия паркинг сме дали отстъпено право на строеж. Сега отдаваме под наем построен паркинг. Не знам според Вас, забелязвате ли някаква разлика? Там са вложени в големия паркинг не знам точно колко, но поне 35-40 милиона лева е вложил инвеститора. Това е разликата, на която Вие не сте разбрал. Благодаря.

**Акад. Христо Белоев:** Благодаря. Така, имаше предложение за прекратяване, но не работи устройството. Станимир Станчев се сърдеше, затова има думата. Кутинчев, проверите устройствата как са. Така, изказване Станимир Станчев.

**Г-н Станимир Станчев:** Благодаря Ви, господин Председател. Уважаеми господин Кмет, уважаеми господин Председател, уважаеми колеги, уважаеми представители на медиите. Щях да направя нещо подобно в стил изказването и на Владо. Наистина се мешат много нещата. Това, което направихме е да се запознаем от икономическата комисия говоря с политическата обстановка и всеки да си прецени, как да гласуваме и кой е по-добрия начин. Тука се спомена няколко пъти за пропуснати ползи и ние пропуснатите ползи можем да ги търсим в доста неща. И си има може би органи, които трябва да ги установят. Основното, което тука и на комисия говорихме е кое и как е изградено. Само, че това, което ние предложихме от нашата група, дали има нужда все още да се огледат някои детайли. Ако мнозинството е тази зала прецени, че всичко е ясно и няма нужда от такава работна група, няма да подкрепим предложението. Който мисли, че тази сума, която беше предложена от общината е 15 000 лева или на колегата Веселинов, която е 18 000 лева, точно това разминаване може би показва необходимостта от доизпипване на нещата и да се конкретизира може би една сума друга, защото аз примерно по мои сметки сега ще кажа 20 000 лева нали и става тука един пазарлък общо взето. Аз мисля, че абсолютно всички колеги, които се изказаха, и с аргументите „за“, и с аргументите „против“, се водят от едно общо, а именно да защитят максимално бъдещ интерес на общината. А се надявам, че органите ще си свършат другата работа, които всички ние си задаваме тези въпроси, които задават много въпроси русенци. Така че, предлагам да работим по същество. Който мисли, че е необходимо и има възможност какво още както се казва да се извадят ползи от тази ситуация, а именно със създаването на тази работна група, нека да подкрепи предложението, който иска да не го подкрепи и да си гласува цената, която сметне за добра. Благодаря ви.

**Акад. Христо Белоев:** Така, понеже тука изчезна листа от изказвания, а има предложения, ще гласуваме прекратяване и тогава ще дам думата, защото ако дам, пак ще възникне нещо друго. Процедурата първо гласуваме за прекратяване на изказванията. Процедура прекратяване. Така, благодаря. Тъй като не работи тук заявките не ми излизат, реплика на кого? На господин Станчев реплика, Биляна. Да, и след това едно заявено изказване има от Иво Пазарджиев и приключваме.

**Г-жа Биляна Иванова /реплика/:** Уважаеми господин Кмет, колеги. Може ли да продължа? Уважаеми господин Кмет, колеги, господин Станчев. Вземам думата за реплика към Вас, макар че репликата е към повече хора се очертава. Понеже май никой не си е дочел проекта за решение до края. Проекта за решение изобщо не говори за това, дали да се изнесе на търг или не, а да се определи началната наемна цена, от която да започне този търг. Аз не знам колко от колегите в тази зала са… Да, определя начална наемна цена, затова съм си взела таблета с мен, определя начална наемна цена на месец в размер на еди колко си хиляди лева без включен ДДС, при провеждане на процедура по реда на Глава 5 от Наредба 1, така че определя наемната цена. Аз не знам, колко от колегите в тази зала са лицензирани оценители и имащи право да извършват оценки на имотите, но аз определено не съм. При положение, че вече има една такава в момента да седим и да си играем с калкулатора и да си смятаме колко точно щяло лицето, което спечели търга да получи, ми дайте тогава да правим за всяко едно отдаване под наем на територията на община Русе да правим работна група и да изследваме въпроса дали трябва да се отдаде под наем, с търг ли да бъде или с конкурс, пък ако е с търг, дали да бъде с тайно или с явно наддаване. Аз предлагам да се установи една нова практика в Общински съвет - Русе и в Община Русе и всички такива наемни правоотношения да минават през работна група, за да е прозрачно и да е изчистено, и всичко да е ясно и да не остава база за съмнение за абсолютно всеки.

**Акад. Христо Белоев:** Да, благодаря. Изказване и после дуплика, на кого? Да, дуплика Станчев. Станчев, дуплика.

**Г-н Станимир Станчев /дуплика/:** Тъй като господин Председателят преди малко така шеговито каза, че се сърдим тук с колегата зад мене, сега ще продължа в шеговития тон. Не знам точно каква беше репликата от госпожа Иванова, може би да обяви началото на конкурса на литературно гладко четене от тяхната група. Благодаря.

**Акад. Христо Белоев:** Така, изказване Иво Пазарджиев, последно. Марияне, ти направи изказване, има заявка за изказване тука. Ама няма, пише изказване, ти вече се изказа по точката. Ми на него, ако искаш…Тъй, заповядай. Иво Пазарджиев, изказване. Моля за тишина.

**Г-н Иво Пазарджиев:** Уважаеми господин Кмет на Община Русе, уважаеми господин Председател на общинския съвет, колеги. На първо място, искам да изразя задоволството си, че дебата се върна в правилната тема, а именно тази, която гласуваме по точката, защото в началото бяха смесени две теми, което не считам, че е вярно и е опит за създаване на внушения и за изместване на темата в друга посока. Относно предложението за работна група, аз лично не съм съгласен. Не считам, че тази работна група има какво да установи по тази тема. Оценка ли ще извършва, какво ще прави, ще ходи на място на паркинга, за да го разглежда ли? Не мисля, че това е необходимо. По-скоро ще се присъединя към мнението на колегата Анатоли Станев, че не трябва да губим и ден повече този паркинг да стои без да генерира приходи. А приходите най-добрия вариант според мен, е да бъдат именно чрез съответното отдаване под наем. Тук нека да имаме предвид, че трябва начална тръжна цена. Разбира се, че няма да има само един кандидат, ще има и други. И цената, до която ще се достигне, ще бъде ясна след провеждане на съответната процедура. Тук искам да обърна внимание, че става въпрос според мен за една рискова дейност, тъй като аз се надявам, че след години няма да има такава необходимост от паркинги в град Русе. Виждам, че правителството полага огромни усилия и съм убеден, че ще успее да вкара България в Шенген, не само по въздушно-капков път, ами и по другия начин, нали по нормалния. Така че, аз съм убеден, че ще се случи и втория, петия, двадесетия мост над Дунава и това също ще облекчи трафика, разбира се и магистралата „Русе - Велико Търново“, която беше спряна от „Продължаваме промяната“ в първото им управление. Вярвам, че сега ще се случи и това ще облекчи трафика значително и няма да има нужда от такива паркинги. Така че, нека стопанския риск да не бъде за сметка на Община Русе, а да бъде за сметка на частния инвеститор. И тук се присъединявам към казаното от колегата Стоян Христов, че и аз като дясномислещ човек, смятам, че трябва да подкрепяме свободната стопанска инициатива. Благодаря.

**Акад. Христо Белоев:** Благодаря. Какво имаме сега? Реплика. Заповядай, Мариян Димитров, реплика. Следващия път ще предложа разместване, Мариян да сяда ей тука някъде. Моля за тишина. Заповядай, реплика.

**Г-н Мариян Димитров /реплика/:** Правя следната реплика на господин Пазарджиев и не само на него и ще продължа мисълта като тука едни други хора. Значи, господин Иванов каза, някой каза преди мен, че трите милиона те не били наши, не били на русенци, ама те са на българските данъкоплатци, а ние сме такива, така че не можем да разсъждаваме по този начин, защото трите милиона не са излезли от бюджета на Община Русе, дайте сега да харижем на някого това нещо. Това първо. Второ, дайте да бързаме, защото ако направим работна група и се забавим ще загубим едни 15 000 лева. Да де, ама ако обявим както и аз предложих примерно начална тръжна цена 30 000 лева, ако може да мине на тази цена. Така, колко ще загубим за целия период от време, затуй че сме бързали по още 15 000 лева всеки месец за срока на договора, така че аз не приемам това бързане. Мисля, че работната група ще бъде най-доброто, но ако все пак не стане, държа на предложението, което направих.

**Акад. Христо Белоев:** Благодаря. Златомира Стефанова. Има прекратяване, гласувахме го и вие продължавате с изказвания и с реплики. Просто, дадох достатъчно свобода на изказванията. Мисля, че… Така, Златомира Стефанова.

**Г-жа Златомира Стефанова:** Уважаеми господин Председател, уважаеми общински съветници. Извинявам се, господин Станчев, може ли да се изкажа? Благодаря.

**Акад. Христо Белоев:** Моля за тишина.

**Г-жа Златомира Стефанова:** Стоя като икономист и съм потресена от всичко, което чувам. Извинявам се, че така ще се изкажа. С изключение на абсолютно разумните доводи, някой, който си е направил сметка да отиде и да сметне. В комисиите от групата на ПП-ДБ имаше такива сметки, на как се казва, „на коляно“ ли, на не знам как да го кажа, че е абсолютно не знам, нямам думи за това. Сега, какво предлагаме? Както каза господин Владов, господин Стоян Христов, господин Веселинов, господин Пазарджиев и от групата на БСП, предлагаме начална наемна цена. Извинявайте, каква работна група, кой ще влезе, кой разбира от този бизнес? Защото, ако някой не е ходил да гледа, аз това съм си направила труда да отида да гледам, как точно се случва тоя бизнес. Затова общинска администрация е преценила, че ние не можем да ръководим такъв бизнес. Ами дайте да си вземе и „Хепи“ да си ръководим и други бизнеси, от които не разбираме. Така, примерно. Сега, има направени проверки от всички компетентни органи на паркинга по строежа. Той е приет, ако се установят някакви нарушения, има гаранция, строителят може да ги отстрани. Това по повод на господин Герасимов на картинките. Така, сега това, което ви предлагам е следното нещо, като от името на администрацията благодаря на господин Веселинов, че направи едно наистина разумно изказване. Като общински съветник Вие имате право да увеличавате наемната цена, разбира се да дадете предложение и от общинска администрация аз заявявам, че ние приемаме това предложение. Работна група не приемаме. Благодаря ви.

**Акад. Христо Белоев:** Недев.

**Г-н Димитър Недев:** Уважаеми господин Председател, уважаеми общински съветници. Аз ще допълня госпожа Стефанова, но докато говоря, моля всеки от вас да се замисли колко струва един човешки живот. Този паркинг, който трябва да работи не е както паркингите на територията на центъра на град Русе. Това е паркинг с режим 24/7, 365 дена и изисква много по-голямо внимание от гледна точка на персонал, от гледна точка на техническо оборудване, което трябва да има и това е абсолютно несвойствена за община дейност. Както някои се изказаха, действително нито в България, нито по света има такъв вид дейност упражняван от община. Освен това един камион, било то тип тир или с прицеп с ремарке и с дължина между 13 и 16 метра и с необходимите 4 метра за маневриране е около 20 метра. 75 паркоместа означават 1500 метра опашки на територията на община Русе или град Русе. Това означава допълнителни разходи и на общината за обществена хигиена, сметосъбиране, на полицията за охрана на тези камиони, допълнително въвеждане на организация на движение и най-вече от гледна точка на безопасност на движението, предотвратяване на риск от пътнотранспортни произшествия. Всички знаем колко произшествия станаха, колко загинали имаше и на булевард „България“, и по пътя за Мартен. Именно поради това, че камионите нямаше къде да паркират. Затова от гледна точка на безопасност на движение мисля, че въвеждането в експлоатация е изключително важно. Колкото по-бързо, толкова по-добре за град Русе. Да не говорим за финансовата част на страната, тъй като от финансова гледна точка всеки ден закъснение е загуба също за общината. Благодаря ви.

**Акад. Христо Белоев:** Благодаря. Кметът на общината, Пенчо Милков.

**Г-н Пенчо Милков:** Уважаеми господин Председател, уважаеми колеги. Вземам думата единствено, за да отговоря на моят колега кмет на Община Русе, госпожа Елеонора Николова лично, защото всички други изказвания ги слушах в предизборната кампания и мисля, че ние трябва да сложим край на това. Абсолютна манипулация е да се твърди, че 2022 година подробния устройствен план е предвиждал двете съоръжения да бъдат едно и да се постигне тази цел, която е сега и ще Ви кажа кои са свидетелите на тази манипулация. Всички институции, министри и заместник-министри и министър-председатели, при които кметът на Русе ходеше, обясняваше, че трябва държавата да изгради система от съоръжения, а защо бях стигнал до тази идея, защото по открити източници всеки един от вас може да проучи практиката в Европа и в света. Това, което аз съм направил. Чел съм страниците на такива съоръжения в цяла Европа и снел съм изискванията, които да бъдат включително да има и държавна система, която да брои камионите изобщо влизащи на нашата територия, което държа пред министерствата на транспорта и на регионалното развитие да имат държавна система. Затова в договора на този субект, който се е явил и който е спечелил, пише, че в момента, в който държавата изгради такава система, което може да стане държавата има ресурс много бързо, спечелилият търга е длъжен да имплементира и да започне да използва именно тази система. Това казах и на последната среща с институциите. Днеска дискутираме въпроса максимално бързо да се започнат още 75 места да влизат камионите. Това, което казва Митко Недев. Представете си опашката на 75 камиона. Края на 2021 година бях на булеварда, когато имаше човешки череп, разпилян на няколко десетки метра. Бях на оперативка в понеделник, извикаха ме, отидох да го видя, върнах се и реших, че като човешко същество ще направя абсолютно всичко възможно, всичко възможно, за да влязат камионите някъде, защото това да чистим изпражненията, урините и боклуците всяка седмица на ръка за сметка на русенските данъкоплатци е някак поносимо, докато държавата регулира решението с тировете. Все пак те носят винетка не с герба на Русе, а с герба на Република България и плащат такси на Република България и затова нашата държава трябва да изгради тези съоръжения и това е било моята теза пред всички държавни институции. Когато аз получих информацията, че общината ще получи 3 милиона лева най-много и направихме сметка за каква площ съоръжения ще бъде това, площта, която община Русе имаше, беше разделена на две. Аз направих пресконференция пред медиите, обявих, че каним субекти за изграждането на това съоръжение. Имаше 4 фирми, които идваха на диалог в нашия кабинет. След това имаше търг, конкурс. Всички знаете тази история. Да продължаваме волните гадателни пресмятания днес, обясни ви се ясно. Това са тираджии, хора уморени и хора решителни, 75 камиона. 75 камиона и тука ви слушам скоро най-вероятно да сложим кабинка и да им кажем точно как да паркират. Това е дейност несвойствена за общината. В невъзможност може някой да си представя, че може да се справи с това. Аз го приканвам да седне да прочете и тогава да говори, защото другото е смешно. Просто е смешно. Приемам увеличаването на цената предвид изчисленията, които направи господин Веселинов. При нас изчисленията и при оценителя показваха много по-ниска средна пълняемост от 100% непрекъснато, но предвид ремонта, който предстои на Дунав мост, тука е абсолютна спекулация да кажеш, че ремонтът ще донесе повече приходи на паркингите. Напротив, ремонтът ще стопира трафика за часове и той спира перисталтиката на пропускливостта и тия камиони ще стоят тука не 22, а още повече двойно. Това казаха държавните институции, когато започне трафика и паркингите ще стоят препълнени и тези камиони ще отидат на булеварда, но по стара българска традиция дайте да направим комисийка, да позабавим нещата, да може тировете да излязат пак по булеварда и да кажем и този кмет нищо не свърши. Аз предлагам тук да спрем, да приемем увеличението, да гласуваме и паркинга да може да се пусне процедура веднага за наемател, търгова процедура. Всеки един може да дойде и да участва, стига да може да извършва дейността по регулиране на камионите. Благодаря ви.

**Акад. Христо Белоев:** Благодаря. Иван Иванов, реплика заявена. Моля за тишина.

**Г-н Иван Костадинов Иванов /реплика/:** Уважаеми господин Председател, уважаеми господин Кмете, уважаеми колеги общински съветници. Репликата ми е съвсем кратка. За нещо важно, което господин Кмета забрави да припомни. Аз приемам, че общински съветник може да забравя, че заместник-кмет може да забрави, но би трябвало кметът на общината да не забравя, след като говори за съоръжения за паркиране. А то е, че след края на срока на големия паркинг, Община Русе става собственост на паркинг. Благодаря.

**Акад. Христо Белоев:** Така, преминаваме към гласувания. По ред, така както бяха. Имаше предложение за оттегляне на предложението от госпожа Рена Стефанова. То не се оттегли. Госпожа Елеонора Николова, създаване на работна група. Гласуваме това предложение. Работна група.

**КВОРУМ – 49. С 16 „за“, 14 „против“ и 19 „въздържали се“ не се прие предложението.**

**Акад. Христо Белоев:** Предложението на Мариян Димитров за начална наемна цена 30 000 лева. Стартирано е.

**КВОРУМ – 49. С 11 „за“, 19 „против“ и 19 „въздържали се“ не се прие предложението.**

**Акад. Христо Белоев:** Предложението на Искрен Веселинов, което беше аргументирано и подкрепено от Стоян Христов и което беше прието от администрацията за начална наемна цена в размер на 18 000 лева без ДДС. Не, аз казах че е прието, тоест гласуваме всичко. Това е основното, но да уважа тези, които го предложиха - Искрен Веселинов и Стоян Христов. Така, гласуваме. Това е и основното предложение.

**КВОРУМ – 49. С 36 „за“, 6 „против“ и 7 „въздържали се“ се прие**

**РЕШЕНИЕ № 145**

На основание чл. 21, ал. 1, т. 8, във връзка с чл. 21, ал. 2 от Закона за местното самоуправление и местната администрация (ЗМСМА), във връзка с чл. 8, ал. 1 от Закона за общинската собственост (ЗОС), Общински съвет – Русе реши:

1. Определя начална наемна цена на месец в размер на 18 000,00 лв. (осемнадесет хиляди лева) без включен ДДС, при провеждане на процедура по реда на Глава Пета от Наредба №1 на Общински съвет – Русе за общинската собственост, за отдаване под наем на „буферен паркинг за тежкотоварни автомобили, санитарни преместваеми контейнери – 2 бр., павилион за охрана – 1 бр.“ с площ от 9 430 кв. м., изграден в поземлен имот с идентификатор 63427.178.134 по Кадастралната карта и кадастралните регистри на гр. Русе, находящ се на бул. „България“ № 292, с обща площ от 45 172 кв. м., с начин на трайно ползване „за друг обществен обект, комплекс“, предмет на Акт за частна общинска собственост № 10532/19.07.2022 г.

**Точка 26**

**К.л. № 122 Приемане на годишен план за ползване на дървесина в горски територии-общинска собственост за 2024 год.**

**Акад. Христо Белоев:** Недев.

**Г-н Димитър Недев:** Уважаеми господин Председател, уважаеми общински съветници, поддържаме точката във вида, в който е внесена.

**Акад. Христо Белоев:** Благодаря. Няма заявки за изказване, гласуваме точката.

**КВОРУМ – 46. С 45 „за“, 0 „против“ и 1 „въздържали се“ се прие**

**РЕШЕНИЕ № 146**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 90 от Наредба № 1 за общинската собственост на Общински съвет - Русе, чл. 7, ал. 1, 3 и ал. 4 от НУРВИДГТДОСПДНГП, Общинският съвет реши:

Приема Годишен план за ползване на дървесина в гори, собственост на Община Русе за 2024 година, както следва:

1. В гори, попадащи в териториалния обхват на ДЛС „Дунав“:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **ГОДИШЕН ПЛАН ЗА ПОЛЗВАНЕ НА ДЪРВЕСИНА**  **2024 г., СЪГЛАСНО ПЛАН-ИЗВЛЕЧЕНИЕ** | | | | | **ОТ ОБЩИНСКИ ГОРСКИ ФОНД** | | | |
| №  **по**  **ред** | **Кметство** | **Подотдел ио ГСП** | **Площ**  **на**  **подотдела**  **/ха/** | **Вид гора** | **Запас**  **мЗ**  **/ха/** | **Общ**  **запас**  **/мЗ/** | **Предвидено ползване по ГСП /м3/** | **Забележка** |
| 1. | гр.Русе | 4-х1 | 0.1 | Шир. Нискост. | 52 | 5 | 5 | ак |
| 2. | гр.Русе | 250-ш 3 | 1.0 | Шир. Нискост. | 46 | 45 | 25 | ак |
| 3. | гр.Русе | 250-щ 3 | 0.9 | Шир. Нискост. | 48 | 45 | 30 | ак |
| 4. | гр.Русе | 10-в | 0.4 | Шир. Нискост. | 64 | 35 | 35 | ак |
| 5. | гр.Русе | 10-д | 2.0 | Шир. Нискост. | 48 | 100 | 100 | ак |
| 6. | гр.Русе | 10-е | 10.6 | Шир. Нискост. | 30 | 320 | 160 | ак |
| 7. | гр.Русе | 11-г | 0.4 | Шир. Нискост. | 75 | 30 | 20 | ак |
| 8. | гр.Русе | 11-л | 0.9 | Шир. Високост. | 152 | 140 | 10 | пл.яс, ак,негундо,шестил. |
| 9. | гр.Русе | 12-г | 2.9 | Иглолистни | 305 | 890 | 130 | ч.бор,ср.липа. |
| 10. | гр.Русе | 12-б1 | 2.3 | Шир. Високост. | 72 | 170 | 70 | об.орех,ак,айлант. |
| 11. | гр.Русе | 12-и1 | 1.0 | Шир. Високост. | 72 | 70 | 20 | об.орех,ак,айлант. |
| 12. | гр.Русе | 13-к | 4.6 | Иглолистни | 266 | 1220 | 300 | ч.бор,копривка |
| 13. | гр.Русе | 13-ф | 0.6 | Шир. Нискост. | 44 | 25 | 25 | ак. |
| 14. | гр.Русе | 14-а | 9.8 | Шир. Нискост. | 80 | 780 | 750 | ак,джанка |
| 15. | гр.Русе | 14-в | 4.2 | Шир. Нискост. | 77 | 320 | 320 | ак,джанка |
| 16. | гр.Русе | 14-ч | 2.0 | Шир. Нискост. | 78 | 160 | 160 | ак. |

1. В гори, попадащи в териториалния обхват на ДГС „Сеслав“:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **ГОДИШЕН ПЛАН ЗА ПОЛЗВАНЕ НА ДЪРВЕСИНА**  **ФОНД ЗА 2024 г., СЪГЛАСНО ПЛАН-ИЗВЛЕЧЕНИЕ** | | | | | | **ОТ ОБЩИНСКИ ГОРСКИ** | | |
| №  **по**  **ред** | **Кметство** | **Подотдел по ГСП** | **Площ**  **на**  **подотдела**  **/ха/** | **Вид гора** | **Запас**  **мЗ**  **/ха/** | **Общ**  **запас**  **/мЗ/** | **Предвидено ползване по ГСП /м3/** | **Забележка** |
| 1. | с.Тетово | 41-у | 4.3 | Изд. за превръщане | 139 | 600 | 150 | цер,бл. |
| 2. | с.Тетово | 44-е | 4.6 | Изд. за превръщане | 209 | 960 | 290 | пл.ясен, цер,српл. |
| 3. | с.Тетово | 45-а | 13.3 | Шир. Вискост. | 287 | 3820 | 570 | срлп,цер,пляс. |
| 4. | с.Тетово | 45-в | 6.4 | Шир. Вискост. | 278 | 1780 | 270 | срлп,цер,пляс. |
| 5. | с.Тетово | 45-г | 19.3 | Шир. Вискост. | 300 | 5790 | 870 | срлп,здб,пляс. |
| 6. | с.Тетово | 45-д | 16.4 | Шир. Вискост. | 300 | 4920 | 740 | срлп,цер,пляс,здб. |
| 7. | с.Тетово | 46-в | 8.8 | Изд. за превръщане | 116 | 1020 | 200 | срлп,цер,пляс,здб,гр. |
| 8. | с.Тетово | 46-г | 22.7 | Шир. Вискост. | 216 | 4900 | 740 | ср.лп,пл.яс,цер,здб. |

**Точка 27**

**К.л. № 110 Определяне на пасища, мери за общо и индивидуално ползване и одобряване на годишен план за паша**

**Акад. Христо Белоев:** Златомира Стефанова.

**Г-жа Златомира Стефанова:** Уважаеми господин Председател и уважаеми общински съветници, поддържаме точката, както е внесена.

**Акад. Христо Белоев:** Благодаря. Няма заявки. Гласуваме точката.

**КВОРУМ – 46. С 46 „за“, 0 „против“ и 0 „въздържали се“ се прие**

**РЕШЕНИЕ № 147**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 37и, ал. 3, чл. 37о, ал. 1 и ал. 4, чл. 37и, ал. 13 и 14 от ЗСПЗЗ, при съответно приложение на чл. 14, ал. 7 от ЗОС, чл. 11, ал. 1 и 2 от Наредба № 1 за общинската собственост на Общински съвет – Русе, Общинският съвет реши:

1. Дава съгласие за предоставяне на общински пасища, мери за общо и индивидуално ползване за стопанската 2024-2025 година. Подлежащите на разпределение по реда на чл. 37и, ал. 1 – 12 от ЗСПЗЗ, за 2024-2025 стопанска година пасища и мери от ОПФ за индивидуално ползване да се отдават под наем за период от шест стопански години. Останалите след разпределението свободни общински пасища, мери да се отдадат под наем за индивидуално ползване за стопанската 2024-2025 година чрез публичен търг с явно наддаване по реда на Наредба № 1 за общинската собственост на Общински съвет - Русе след утвърждаване на начални тръжни цени за 2024-2025 стопанска година по реда на чл. 76, ал. 1 и 2 от същата наредба.
2. Определя общински пасища, мери за общо и индивидуално ползване, съгласно Приложение № 1.
3. Определя размера и местоположението на мерите и пасищата за общо и индивидуално ползване и утвърждава правила за ползване на общинските пасища, мери, съгласно Приложение № 2.
4. Приема Годишния план за паша и задълженията на общината и ползвателите за поддържане на мерите и пасищата съгласно Приложение № 3.
5. При отдаване под наем на пасища/ мери в землищата на останалите населени места, включени в границите на Община Русе, различни от гр. Русе, 30 % от приходите от събраните наеми да се използват за изпълнение на дейности от местно значение в съответното населено място, съгласно чл. 52, ал.5, т. 2 от ЗМСМА.

**Точка 28**

**К.л. № 111 Даване на съгласие за издаване на разрешително за ползване на воден обект – публична общинска собственост - езеро „Липник“, с. Николово**

**Акад. Христо Белоев:** Недев.

**Г-н Димитър Недев:** Уважаеми господин Председател, уважаеми общински съветници, във връзка с инвестиционно намерение на Община Русе за изграждане на пешеходен мост на езерото „Липник“ в село Николово и във връзка с разпоредбите на Закона за водите е необходимо издаване на разрешително за ползване на воден обект. Предвид фактът, че самото езеро е публична общинска собственост, компетентен орган за издаване на разрешителни за ползване на водния обект е кметът на общината след решение на общински съвет, затова ви моля да дадете вашето съгласие за издаване на разрешение за ползване на воден обект - публична общинска собственост, езерото „Липник“ в село Николово.

**Акад. Христо Белоев:** Благодаря. Няма заявки за изказване, гласуваме точката.

**КВОРУМ – 46. С 43 „за“, 0 „против“ и 3 „въздържали се“ се прие**

**РЕШЕНИЕ № 148**

На основание чл.21, ал.2, чл.21, ал.1, т.8 от ЗМСМА и във връзка с чл.52, ал.1, т.3 от Закона за водите (ЗВ), Общински съвет – Русе реши:

Дава съгласие да бъде издадено разрешително за ползване на воден обект – публична общинска собственост – езеро „Липник“, с. Николово, с идентификатор 51679.173.539. Срок на разрешителното – 2 години от датата на издаването му.

**Точка 29**

**К.л. № 146 Годишен финансов отчет и отчет за дейността на Фондация „Русе – град на свободния дух“ за 2023 г.**

**Акад. Христо Белоев:** Златомира Стефанова:

**Г-жа Златомира Стефанова:** Благодаря, господин Председател. Уважаеми общински съветници, всеки един от вас днес е получил стандартната брошура, която разработваме за отчета на общинската фондация „Русе - град на свободния дух“. В нея сме си направили така труда заедно с колегите да оформим по-интересните събития, като целта на тази книжка е също така да бъде представена на нашите дарители, които работят с партньорства. Те я чакат, харесват я и също така общината я предоставя на всички гости, на всички посланици, на всички инвеститори, които пристигат в града, за да представим всъщност какво правим. Фондацията „Русе - град на свободния дух“ е създадена в 2014 година в мандата на господин Пламен Стоилов, който беше кмет на общината и тя вече четвърти мандат може да се каже, че това вече е четвърти мандат, представлява един устойчив модел, един много интересен модел и е пример за приемственост, който ние продължаваме с изграждането на доверие между общината и бизнеса. Относно отчетът нямам какво повече да добавя. Той беше дискутиран в комисиите. Виждате 67 събития, над 100 000 участника, сами резултатите говорят за работата на фондацията. Благодаря.

**Акад. Христо Белоев:** Благодаря Ви. Деян Герасимов, изказване.

**Г-н Деян Герасимов:** Благодаря Ви, господин Председател. Уважаеми колеги, Фондация „Русе - град на свободния дух“ действително е много добър пример за това как могат да бъдат преодолени проблемите и правилата, с които се съобразяват второстепенните разпоредители с бюджетни кредити. Учредяването и като отделно юридическо лице дава повече възможности за финансова самостоятелност, като например свободата да кандидатства и участва като бенефициент по национални, европейски и международни програми и фондове. Това всъщност е заложено в устава на нашата фондация като основно средство за постигане на целите им. Като разгледаме отчетите за дейността през последните поне 4 години е видно, че това средство не е използвано. Разчита се единствено на дарения като способ за набиране на финансови средства. Този контролен лист беше разгледан от различни ъгли по време на комисиите, в които членувам, появиха се въпроси относно процедурата по оценяване, както и липсата на комуникация с кандидатите, отварям скоба професионалната етика наистина изисква да дадеш обратна връзка на кандидатстващите организации, някои от които вече 2 седмици след обявените резултати все още не знаят дали са одобрени или не. Нямаше как да не забележим и впечатляващото темпо на работа на управителния съвет, който е успял само за 3 дни да разгледа и оцени рекордните 44 проектни предложения. В стремежа си да бъда максимално полезен по темата в края на заседанието на Комисия по култура поех ангажимента да изчета устава на фондацията и да дам конкретни предложения за подобрение на дейността й. Силно впечатление ми направиха член 26 и член 27 от Устава, които регламентират състава и функциите на контролен съвет, който следва да извършва проверки по организацията и ефективността на дейността на фондацията поне веднъж годишно и да отчита резултатите от тези проверки пред Общински съвет - Русе. Считам, че докладът на този орган ще бъде много полезен и интересен за всички нас. Лично аз с голям интерес бих разисквал членовете му дефицитите, които съм открил в оперативната работа на фондацията, както и своите предложения за преодоляването им. Та, въпросът ми в тази връзка е, кои са членовете на контролния съвет и кога можем да се запознаем с техния доклад? Благодаря ви.

**Акад. Христо Белоев:** Благодаря. Реплика, Елисавета Досева.

**Г-жа Елисавета Досева /реплика/:** Уважаеми господин Председател, господин Кмете, колеги. Репликата ми е съвсем спонтанна, защото нещо, което работи, което е приемствено от години назад, което е доказало работата си, изградило е система, начин, било на приемане на работа, на отчитане и на всичко и в един момент да се дават такива оценки. Трябва да се запознаем с работата, трябва да направим промяна тук, трябва да направим промяна там. Не знам колегата с каква практика е, какво е постигнал в тази посока, какво знае и може и дали това е начина да се гледа на едно работещо звено и по този начин да се отчита дейността му. Благодаря.

**Акад. Христо Белоев:** Изказване, Орлин Дяков. Да, дуплика. Дуплика, сега излезе.

**Г-н Деян Герасимов /дуплика/:** Уважаема госпожо Досева, какво аз мога и какви са компетенциите ми, мисля, че не е предмет на дискутираната тема. Бих я дискутирал с Вас с най-голямо удоволствие, за да знаете занапред. Не съм споменавал дали Фондацията работи добре или не. Казах, че искам да видя доклада на контролния съвет и че в комисия се възбудиха въпроси относно прозрачността на Фондацията в различни аспекти, но главното, което исках да заявя е, че Фондацията е един добър пример за такъв инструмент, който трябва да остане. С вероятност трябва да се ревизира дейността му, устава му, правилниците му и всички други документи, които е необходимо. Благодаря.

**Акад. Христо Белоев:** Благодаря. Орлин Дяков, изказване.

**Г-н Орлин Дяков:** Уважаеми колеги, надявам се да бъда кратък. Колкото повече структури има, които дават пари за култура и спорт, толкова по-добре. Тази фондация работи много отдавна. Аз съм и гласувал създаването и мисля, че това е модерния и добрият подход за подобен тип дейност.Не съм съгласен, че работи на тъмно, но това което казах на Комисията по култура ще го повторя и сега. Създава се такова впечатление поради това, че управителният съвет взема решение, затова моето предложение към въпросния управителен съвет беше да отворят малко ножицата. Да канят общински съветници, да има независими експерти при оценка на проектите. Искам да ви кажа, че 3 дена даже са много за 44 проекта. Това аз искам да ви кажа, защото съм участвал в двудневни комисии, които са оценявали над 100 и не знам колко проекта по Програма „Култура“, така че мисля, че е нормално за 3 дена 44 проекта да бъдат оценени. Та, моето предложение така чисто добронамерено към управителния съвет, да търсят по-широка подкрепа на външни експерти и на хора от общинския съвет. Така и ще се създаде и усещане за по-голяма публичност и прозрачност. Благодаря ви.

**Акад. Христо Белоев:** Благодаря. Изказване, Искрен Веселинов.

**Г-н Искрен Веселинов:** Уважаемигосподин Председател, уважаеми господин Кмет, уважаеми колеги, аз трябва да кажа, че никога не съм крил скептицизма си по принцип от съществуването на структурата Фондация „Русе - град на свободния дух“, тъй като тук общината влиза на територията на неправителствените организации и се конкурира с тях за малкото свободен ресурс за култура, който икономическите субекти в Русе отделят. Но това е, както се казва, междудругото, тук говорим за един конкретен отчет и за конкретна работа. Аз смятам, че тази година е една силна година за Фондацията като цяло. Това, което бих добавил към изказването на председателят на Комисията по култура е, че наистина има нужда от разширения при оценката на проекти, но най-вече от гледна точка на меценатите, спонсорите, хората, които всяка година явно по ред вече няколко години отделят средства и на които на практика вече общината разчита. Всъщност те трябва да бъдат включени в процеса, за да дават повече и съответно да правят възможни повече инициативи в областта на културата възможни. Благодаря.

**Акад. Христо Белоев:** Благодаря. Деница Иванова, изказване.

**Г-жа Деница Иванова:** Уважаеми господин Председател, уважаеми господин Кмет, уважаеми колеги общински съветници. Много ми харесват изказвания, които започват с, че нещо е добро, но ние имаме предложения, защото не сме съгласни с него. Горе-долу така вървят и предложенията не само на местно, но и на национално ниво. Аз няма да влизам в конкретика, какво ще дискутираме, но съгласна съм с господин Веселинов, че самите дарители на Фондацията, извинявайте, те трябва да са хората, които може би биха имали мнение как се разходват средствата. Господин Дяков, вярвате ли, че ако вкараме в една работна група или да дават мнения, препоръки, граждани, общински съветници, 44 предложения ще можем да ги разгледаме за три дена. Със сигурност може би 44 предложения ще ги разгледаме за 440 дни, виждайки как вървят мненията, дебатите и политиките и как всеки разбира от всичко. Та, аз съм „за“, ако има разширяване на ножицата нека да бъдат самите дарители, но тези, които имат наистина визия за развитието. Аз лично съм против разширяването на ножица специално за общински съветници, не за друго, защото виждайки едно предложение как се дебатира с часове, без значение дали е добро или не, а въпросът е да правим политика на инат. Това е основна тема, може би ще бъде в този мандат, да правим политика на инат, нищо че нещо е добро, но ние не сме съгласни и компетенциите ни не са предмет на дискусия, по която се изказваме. Благодаря.

**Акад. Христо Белоев:** Благодаря. Реплика, Орлин Дяков.

**Г-н Орлин Дяков /реплика/:** Нещо се чуваме, ама не се разбираме. Става въпрос за експерти в областта, казах го няколко пъти. Експерти в областта. И не съм казвал граждани. Аз съм напълно наясно какво ще стане, ако това се подложи, ако проектите се подлагат на обсъждане от граждани. Експерти в областта, така както е в комисията, която определя финансиране на проекти в Програма „Култура“. Там се канят и външни експерти, там се канят и експерти в областта на култура от общинския съвет и уверявам ви работата върви много добре, тъй като съм участвал в доста такива комисии. Ето за това говоря и когато наистина бъдат повикани външни експерти, айде да речем, ако не искате от общинския съвет експерти, така Ваша работа, но тогава прозрачността ще бъде много по-голяма и няма да говорим за решения, взети на тъмно, за решения, които са спорни и така нататък, защото тези външни експерти, ако искате експерти от общинска, ще се подпишат под крайния резултат. И ще са наясно и вероятно ще носят и някаква отговорност. Сега някак си отговорността за действията се капсулира вътре в самата фондация и затова изглежда непрозрачно. Благодаря.

**Акад. Христо Белоев:** Благодаря. Изказване, Алисе Муртезова. А, дуплика първо. Алис, извинявай. Сега излезе.

**Г-жа Деница Иванова /дуплика/:** Господин Дяков, така формулирано, да със сигурност звучи добре. Единственото, което не ми хареса във Вашата реплика беше внушаването на нещо, че се върши на тъмно. Аз смятам, че ако един дарител през годините има някакво съмнение във Фондацията, едва ли би бил през годините да продължава да подпомага и да развива дейността си. Така че, подобни внушения не съм съгласна, за действия на тъмно. Така по този начин ние ограничаваме възможностите, а след като на тези прекрасни брошури, които са ни отпечатали стоят доста сериозни фирми и организации, те със сигурност имат доверие. Благодаря.

**Акад. Христо Белоев:** Благодаря. Изказване, Алисе Муртезова.

**Г-жа Алисе Муртезова:** Колеги, много голяма енергия. Само искам обаче да погледнете отново всички дарители, колко са малко. Ако всички си впрегнем енергията да убеждаваме дарители, тогава ще има още повече дейности и тази книжка няма да бъде толкова страници, ами по-голяма. Така че, нека да се впуснем в това да убеждаваме дарителите и да увеличим този бюджет, защото иначе всички в предизборните кампании говорихме много за културата. Ми дайте сега да го покажем. Голяма енергия.

**Акад. Христо Белоев:** Да, Златомира Стефанова.

**Г-жа Златомира Стефанова:** Благодаря, господин Председател. Използвам тази трибуна и медиите, които са тук също първо да кажа, че като председател на управителния съвет на Фондацията заявявам, че действително тя не е непрозрачна и това, което беше помолено от предишния общински съвет, отчетите да са абсолютно подробни да се дават по определен начин. Те се дават по определен начин. Абсолютно не приемам това, че има такава непрозрачност, защото нас ни слушат и дарителите и това доверие, което сме го изградили и както каза и госпожа Муртезова, това доверие, което сме го изградили и вие нямате представа как се работи за Фондацията повечето от вас и аз ще ви кажа, защото имаме двама назначени служители, които работят на заплата към Фондацията. Аз работя про боно за Фондацията като председател на управителния съвет. Колко от вас са искали средства, колко от вас са ходили по фирми и как се чувствате, когато ви откажат? Аз ще ви кажа. Така, затова аз влагам страшно много голяма енергия не казвам сама, аз не го правя сама. Благодаря на общински съветници от предишния мандат, които са дарявали - господин Смилов, господин Валери Иванов, госпожа Муртезова, тук е госпожа Даневска виждам, и господин Пазарджиев е насърчавал фирми да ни даряват. Това са хората, които наистина активно са работили, има и други, може би хора, извинявам се, ако пропускам някой, но знаете ли, някои хора казват „не ми давай акъл - дай ми пари“, защото някои неща, които искаме да се случват, наистина се случват с волята и това, което сме създали и сме изградили, аз наистина от тази трибуна казвам, че не го приемам, защото не искам дарителите да слушат, че има нещо непрозрачно, това доверие между община и Фондация. Давате ли си сметка, че първо общината събира средства за Мартенски музикални дни, след това събираме средства по спорт, всички сдружения като „Лайънс клуб“, като „Ротари“, като много други дарителски организации, те също впрягат хората в дарения и накрая отиваме ние с Фондацията. Миналата година имаме почти 60 000 лева събрани дарения. Това не е никак малко, след като всички други са както се казва „са минали през бизнеса“. Така че, извинявайте, може да си създадете, ако искате контролен орган, но той не е създаден през годините неслучайно, затова създайте си го. Ние нямаме нищо напротив. Той може да дава само насоки на Фондацията, но ние имаме ясни отчети, ясни взаимоотношения с дарителите. Абсолютно приемам това в устава ни в член 10, алинея 15 ние сме си написали, че можем да привличаме външни експерти и аз това го приемам за оценяването на проектите и това да бъдат наистина дарителите, защото вижте целите на Фондацията никой не ги каза. Не са дублират Отдел „Култура“, нито Отдел „Спорт“. Това са иновативни проекти и действително управителите на фирмите, хората, които търсят иновативност за техния бизнес, които имат визия и за града, те действително биха и ние приемаме да ги привлечем, когато оценяваме следващата година проектите. Благодаря ви.

**Акад. Христо Белоев:** Благодаря. Гласуваме точката.

**КВОРУМ – 49. С 42 „за“, 0 „против“ и 7 „въздържали се“ се прие**

**РЕШЕНИЕ № 149**

На основание чл. 21, ал. 1, т. 8 и т. 23, във връзка с чл. 21, ал. 2 от ЗМСМА и във връзка с чл. 14, т. 10 от Раздел IV на Учредителния акт на Фондация „Русе - град на свободния дух“, както и с чл. 7, ал. 4 и чл. 9, ал. 4 от Правилника за реда за осъществяване на общественополезна дейност и за набиране и разходване на имуществото на Фондация „Русе – град на свободния дух“ , Общински съвет – Русе реши:

1. Приема отчет за дейността на Фондация „Русе – град на свободния дух“ за 2023 г. /Приложениe 1/.

2. Одобрява годишен финансов отчет на Фондация „Русе – град на свободния дух“ за 2023 г. /Приложение 2/.

**Акад. Христо Белоев:** И преди почивката последната. Те са свързани.

**Точка 30**

**К.л. № 147 Приемане на бюджет, насоки за работа и работна програма на Фондация „Русе - град на свободния дух“ за 2024 г.**

**Г-жа Златомира Стефанова:** Благодаря, господин Председател. Поддържаме тази точка. Тя също беше обсъдена по комисиите. Това е.

**Акад. Христо Белоев:** Да, благодаря. Няма заявки, гласуваме точката.

**КВОРУМ – 49. С 42 „за“, 0 „против“ и 7 „въздържали се“ се прие**

**РЕШЕНИЕ № 150**

На основание чл. 21, ал. 1, т. 8 и т. 14, във връзка с чл. 21, ал. 2 от ЗМСМА и във връзка с чл. 14, т. 7, т. 8 и т. 9 от Раздел IV на Учредителния акт на Фондация „Русе – град на свободния дух“, както и с чл. 4, ал. 1 и ал. 3, чл. 9, ал. 1 от Правилника за реда за осъществяване на общественополезна дейност и за набиране и разходване на имуществото на Фондация „Русе – град на свободния дух“, Общински съвет – Русе реши:

1. Приема основни насоки и програма за дейността на Фондация „Русе – град на свободния дух“ за 2024 г. /Приложение№1/.

2. Приема бюджет на Фондация „Русе – град на свободния дух“ за 2024 г. /Приложение 2/.

3.Упълномощава Управителния съвет на Фондация „Русе – град на свободния дух“ да организира провеждането на посочените в насоките конкурси/кампании съобразно приети от УС правила, да актуализира работната програма, да определя класираните участници и да предостави определеното финансиране за реализиране на съответното мероприятие в изпълнение на Основни насоки за работа на Фондация „Русе – град на свободния дух“ за 2024 г.

**Акад. Христо Белоев:** 15 минути почивка.

***15 минути почивка***

**Акад. Христо Белоев:** Моля заемете места в залата. Стартираме проверка на кворума. Тридесет и един са се регистрирали, имаме кворум. Продължаваме.

**Точка 31**

**К.л. № 109 Приемане на Годишен мониторингов доклад за изпълнение на дейностите за 2023 г. по Програмата за осигуряване на достъпна архитектурна среда на гражданите, на територията на община Русе (2022-2023), приета с Решение № 1011, с Протокол № 36/14.07.2022 г. на Общински съвет-Русе**

**Акад. Христо Белоев:** Енчо Енчев.

**Г-н Енчо Енчев:** Уважаеми дами и господа общински съветници, общинска администрация поддържа направеното предложение за приемане на мониторингов доклад относно предприети мерки за изпълнение на Програмата за осигуряване на достъпна архитектурна среда. Той отразява годишния напредък и дейности свършени през 2023 година от ръководителите на образователните, здравните, социалните, транспортни и всякакви други структури, функциониращи на територията на общината. Благодаря.

**Акад. Христо Белоев:** Благодаря. Няма заявки за изказвания. Гласуваме.

**КВОРУМ – 38. С 38 „за“, 0 „против“ и 0 „въздържали се“ се прие**

**РЕШЕНИЕ № 151**

На основание чл. 21, ал. 2, във връзка с чл. 21, ал. 1, т. 23 от Закона за местно самоуправление и местна администрация, във връзка с чл. 63, т. 1 от Закона за хората с увреждания, Общински съвет - Русе реши:

Приема Годишен мониторингов доклад за изпълнение на дейностите за 2023 г. по Програмата за осигуряване на достъпна архитектурна среда на гражданите, на територията на община Русе (2022-2023), приета с Решение № 1011, с Протокол № 36/14.07.2022 г. на Общински съвет - Русе.

**Точка 32**

**Даване на съгласие за кандидатстване пред Фонд „Социална закрила“ с проект Целева програма „Закупуване на оборудване/обзавеждане на материалната база на Домашен социален патронаж – Русе“**

**Акад. Христо Белоев:** Катя Петрова.

**Г-жа Катя Петрова:** Уважаеми дами и господа общински съветници, представяме на вашето внимание една възможност, която е дадена на общините да кандидатстват по целева програма за закупуване на оборудване и обзавеждане на материалната база на домашни, социални патронажи. Тъй като срока за кандидатстване е 29.03/17:30 ч., но самите проектни предложения се оценяват по реда на тяхното приемане и завеждане във Фонд „Социална закрила“, затова представяме на вашето внимание сега настоящата възможност за кандидатстване. В момента подготвяме тази апликационна форма, извършваме проучване на това, което е необходимо в домашен социален патронаж.

**Акад. Христо Белоев:** Катя, извън предложението, какво имаме?

**Г-жа Катя Петрова:** Само искам да кажа, какво ще бъде в оборудване, тъй като само в една комисия мина и малко повечко да кажа. В момента подготвяме това Приложение 6. В него предвиждаме да закупим конвектомат, който е за 20 тави, електрически казан, който е с вместимост 200 литра, две зеленчукорезачки, картофобелачка и пасатор, който е професионален. В рамките на възможните 45 000 лева, които Фонд „Социална закрила“ дава и тук решението, което трябва да вземете е общината да дофинансира 10 % от стойността на проектното предложение. Домашен социален патронаж дава възможност за получаване на топла храна в своите домове на 555 потребители във всички населени места на община Русе. Благодаря.

**Акад. Христо Белоев:** Благодаря. Татяна Нахабедян, изказване. Грешка. Няма заявки, гласуваме точката.

**КВОРУМ – 44. С 44 „за“, 0 „против“ и 0 „въздържали се“ се прие**

**РЕШЕНИЕ № 152**

На основание чл. 21, ал. 2, във връзка с ал.1, т. 23 и чл. 17, т. 7 от Закона за местното самоуправление и местната администрация, Общински съвет Русе реши:

1. Дава съгласие Община Русе да кандидатства с проектно предложение по Целева програма „Подобряване на материалната база и автопарка за разнос на храна на домашен социален патронаж“ пред Фонд „Социална закрила” към Министерство на труда и социалната политика за закупуване на оборудване/обзавеждане на материалната база на Домашен социален патронаж.

2. Дава съгласие Община Русе да осигури финансови средства за съфинансиране в размер на не по-малко от 10 % от общия бюджет на проекта.

3. Дава съгласие Община Русе да заплати цялата сума при доставката на закупеното оборудване/обзавеждане.

4. Възлага на Кмета да подготви и внесе проектно предложение, окомплектовано с изискуемите документи съгласно правилата на Фонд „Социална закрила”.

**Точка 33**

**К.л. № 132 Информация за изменения на бюджета на Община Русе към 31.12.2023 г.**

**Акад. Христо Белоев:** Пенева.

**Г-жа Емилия Пенева:** Уважаеми дами и господа общински съветници, информацията за изменението на бюджета на Община Русе към 31 декември 2023 година, ви е предоставена в 3 приложения, като първото приложение дава информация за всички документи и писма, които са направили възможна трансформацията от първоначалния бюджет от 250 893 933 лева до 282 622 900 лева. Второто приложение дава информация как се разпределя този бюджет по параграфи на държавни дейности, общински дейности и съфинансиране. А третото приложение дава информация за индикативния разчет на средствата от Европейския съюз, съобразени със съответното изпълнение по проектите. Предложените промени са съобразени с всички показатели, фискални правила и ограничения, разписани в Закона за публичните финанси. Общинският бюджет към 31.12.2023 година е балансиран и Община Русе няма просрочени задължения. Информацията ви се предоставя само за сведение.

**Акад. Христо Белоев:** Благодаря. Няма заявки за изказване, преминаваме нататък. Ще прескочим тази точка Контролен лист 113, тъй като Елеонора Николова вносителят ще закъснее малко и като се върне. Да, следваща.

**Точка 35**

**К.л. № 114 Приемане на наредба за изменение и допълнение на Наредба № 14 за реда и условията за превоз на пътници и багаж с обществения транспорт на територията на община Русе**

**Акад. Христо Белоев:** Христо Попов.

**Г-н Христо Попов:** Благодаря Ви, господин Председател. Уважаеми колеги, уважаеми представители на медиите, граждани. Предлагаме на вашето внимание проект на Наредба за изменение и допълнение на Наредба номер 14 за реда и условията за превоз на пътници и багаж с обществения транспорт на територията на община Русе. След проведените дискусии и направените предложения във всички постоянни комисии на общинския съвет, предлагаме всички ученици от 14 до 19 години, редовна форма на обучение, да пътуват безплатно в градския транспорт. Необходими са следните финансови средства от бюджета на общината за 2024 четвърта година за обезпечаване на промените, предвидени в Наредбата. Към 01.02.2024 година по данни на администрацията на Регионалното управление по образование, в община Русе има 6935 ученика на възраст от 14 до 19 години. Една ученическа карта е на стойност 66 лева, от които 33 лева плаща държавния бюджет.

**Акад. Христо Белоев:** Господин Попов, това го имат всички, разпратено вчера. Обобщенията само.

**Г-н Христо Попов:** Добре. Значи около 200 000 лева за 2024 ата година ще трябва да бъдат осигурени от община Русе. Така. Оттегляме параграфите, които се отнасят за безплатно пътуване на пенсионери. Предстои с общинската администрация и с останалите групи да се уточни точно целевата група, към която да бъде насочена и какви средства може да се осигурят за следващия бюджет от 2025 година, така че от това не сме се отказали. А сега предлагаме на основание член 21, алинея 2 и така нататък, общинският съвет реши: „Приема Наредба за изменение и допълнение на Наредба номер 14, както следва: параграф 1, в член 17 се преномерира алинея 3, която става алинея 4 и се създава нова алинея 3 със следния текст. Право на пътуване в градския транспорт, осъществяване с автобусите и тролейбусите на Общински транспорт – Русе изцяло заплащана от общинския бюджет от местоживеенето им до училището имат всички ученици от 14 до 19 години, редовна форма на обучение. Параграф 2, в алинея 4, член 17 се създава нова точка 3 със следния текст. Представени снимка и уверение от съответното учебно заведение за учениците по алинея 3, както и за платена такса за издаване на картата от 10 лева за всяка учебна година, както беше предложено от някои от колегите. И в член 18, алинея 1 и алинея 2 се заличава израза „учащите се“. Преходни и заключителни разпоредби. Решението влиза в сила от 1 септември 2024 година, тоест от новата учебна година. Става въпрос за 4 месеца - Септември, Октомври, Ноември и Декември. Благодаря.

**Акад. Христо Белоев:** Благодаря. Стоян Христов, изказване. Становище на администрацията има ли подготвено?

**Г-н Стоян Христов:** Уважаеми господин Председател, уважаеми колеги. Явно не съм бил разбран предния път. Като казах за пенсионерите, не съм казал, че не е необходимо, а че не е морално да ги сравняваме с най-високите и с най-ниските пенсии. И гледам вчера си отварям имейла и получавам, че бам няма ги, пенсионерите изчезнаха. И отново подчертавам, че става въпрос, не чух на комисиите никой да каже, че е против, а че трябва да се работи не на парче, не по малко, днеска едно - утре друго, а че трябва да се съберем хората и задълбочен анализ да се направи и да се сметне за всички, да се направят целевите групи. Примерно, от толкова до толкова пари това, трето, пето. То си има начини, дори и за учениците, може да се сложи и за пенсионерите, а не я махаме пенсионерите, давай само учениците - ако може да мине, ако може да не мине. Никой няма нищо против да помогне. Не знам как ще оправим точно демографската криза с Вас, господин Димитров, но пак казвам, смятам, че не е този начина. Това е.

**Акад. Христо Белоев:** Да, становище на администрацията.

**Г-н Димитър Недев:** Уважаеми господин председател…

**Акад. Христо Белоев:** Реплика, Деян Недков. Три реплики и тогава. Значи, Деян е първи, Анатоли е втори, Росица Георгиева е трета. Те са подредени, няма. Няма ли? Анатоли? Росица, има ли реплика? Има, добре. Тука, тъй както са дошли, тъй давам думата.

**Г-н Анатоли Станев /реплика/:** Уважаеми господин Председател, уважаеми колеги, ще бъда съвсем кратък.Репликата ми е по-скоро да допълня колегата в това, че наистина методологията не съответства не само за това, че отделяме пенсионери от ученици. Ние не даваме равен старт. Обсъждахме го това на Комисията по законност, обществен ред и сигурност. Трябва да дадем възможност на всички превозвачи. Докато общината не е единственият превозвач в хипотезата на такъв тип превози, и ние не сме измислили методология, по която да дадем възможност на останалите, според мен влизаме в хипотези, които са недостатъчно законосъобразни, така че това имах да репликирам. Благодаря.

**Акад. Христо Белоев:** Благодаря. Росица Георгиева, реплика.

**Г-жа Росица Георгиева /реплика/:** Аз имам един въпрос към вносителите. Те оттеглиха предложението за пенсионери. Може би сте го направили, защото сте се притеснили, че ще има голям брой общински съветници, които ще са в конфликт на интереси ли? Това е първо.Някои от тях го заявяваха по комисии, други се притесняваха. Ако може да ми обясните. Както каза господин Кметът, питайте и ще ви отговорят.И другото което искам да кажа, по отношение на учениците.Благодаря на госпожа Муртезова, че тя даде това предложение с картата от стойността от 10 лева, защото тя наистина ще даде възможност да се издадат карти само на ученици, които имат нужда от това.Защото хайде да не забравяме, колко социална държава сме, не че има нещо лошо. Няма такса за детските ясли и градини, нали така? Има безплатна закуска от 1 до 4 клас, нали така? Безплатни учебници от 1 до 7, от новата учебна година ще бъде от 1 до 12. Затова беше много значимо предложението на госпожа Муртезова, ние като община да подпомогнем само тези, които наистина имат нужда.Иначе е едно изсипване на средства, от което не печелят нито децата, нито данъкоплатците. Благодаря ви.

**Акад. Христо Белоев:** Благодаря. Сега, да дадем първо думата на администрацията, тъй като в изказванията може да се вземе предвид и това мнение. Да, Недев.

**Г-н Димитър Недев:** Уважаеми господин Председател, уважаеми общински съветници, граждани на град Русе. Във връзка с направеното предложение, което беше много пъти коригирано, вече 2 месеца се занимаваме с него. И ще дам следното становище на общинска администрация по последното предложение, което ние получихме на 27.02 към 14:00. В Раздел 4 на Наредба 14 за реда и условията за превоз на пътници и багаж с обществения транспорт на територията на община Русе, са включени категориите пътници с право на преференциални карти, условия за издаването им. Съгласно същата безплатни и с намалени цени и пътувания по градски и междуселищни линии от общинската транспортна схема имат учащи се, студенти, докторанти, редовно обучение, лица, получаващи пенсии по условията на Глава 6 от Кодекса за социално осигуряване, навършили възраст по член 68, алинея от 1 до 3 от същия кодекс и лица с 50% и над 50% намалена работоспособност и техните придружители, когато в съответствие на документ, удостоверяващ това е вписано „с придружител“. Предложението относно безплатните карти само за ученици и за създаване на нова алинея 3 към член 17 с текст „право на пътуване в градския транспорт, осъществяван с автобусите и тролейбусите на общински транспорт, изцяло заплащано от общинския бюджет от местоживеенето на училище, имат всички от ученици на възраст от 14 до 19 години, редовна форма на обучение“. В тази връзка, общинска администрация счита, че въвеждането на текста „право на пътуване в градския транспорт, осъществено с автобуси и тролейбуси на Общински транспорт – Русе“, ощетява правоимащите, които живеят в различни райони на град Русе, обслужвани към момента от други превозвачи. В тази насока следва да се отбележи, че Община Русе работи интензивно за постигането на целта общински транспорт да стане единствен изпълнител на услугата превоз на пътници по градската транспортна схема. Независимо от това обстоятелство, не можем да гарантираме на 100%, че тази услуга ще бъде въведена на 1 септември. При наличие на водачи на превозни средства, тя може да бъде въведена и месеци по-рано, при недостиг и по-късно.Необходимо напълно да се обезпечи автопарка на дружеството, материалната база, квалификациран персонал и други свързани с дейността мероприятия. Освен това намеренията на община Русе и ръководството на дружеството „Общински транспорт“ за в бъдеще да се осигурят и собствен независим източник на електроенергия, който да позволи да се намалят разходите и оттам да се намалят и цените за пътуване по градския транспорт. С оглед предложението за въвеждане на такса от 10 лева за издаване на безплатна карта за ученици за всяка учебна година, следва да се отбележи, че приходите няма да постъпват в „Общински транспорт – Русе“, а в бюджета на Община Русе. На следващо място следва да се подчертае, предвид разпоредбите на член 7, алинея 1 от Закона за местните данъци и такси, предложението следва да съдържа обосновка за размера на предлаганата такса. Относно предоставената финансова обосновка следва да се отбележи, че в този вид предложението не може да бъде осъществено поради следните мотиви. Първо, финансовите разчети не отговарят на реалната ситуация, както по отношение на очакваното намаление от страна на общинския бюджет, така и на финансирането от държавния бюджет. От 01.02.2024 година цената заплащана за учащ за абонаментна карта за една линия на градския транспорт е 17 лева при редовна цена на картата от 66 лева с наредба, приета с Постановление на Министерския съвет 163 от 29.03.2015 година и допълнена от 02.01.2024 година. Тоест това е датата на обнародване на постановлението в Държавен вестник и в сила от 01.02.2024 година министерският съвет предвиди абонаментните карти да се издават със задължително намаление с 50%. Независимо от това с постановлението не е предвидено държавата да компенсира въпросните 50% в пълен обем. В конкретния случай на превозвачите ще се изплаща компенсация от държавата в размер на 5.63 лева на карта, при задължително намаление от 33 лева. Останалата сума остава за сметка на съответния превозвач до момента, ако няма корекция в постановлението на Министерски съвет. Второ, не е изпълнено условието общински транспорт да е единствен превозвач и не е сигурно дали това ще стане точно на датата 1 септември. Трето, така формулираното решение е дискриминиращо и създава разделение относно учениците, които няма да ползват посочения превозвач.Следващата точка. Така предложения текст в алинея 3 „от местоживеенето им до училище“ е с неясен и трудно осъществим характер, защото следва да се разработи механизъм, за да се издаде карта, която да отговаря точно на това условие. Регламентирането на така описаната такса от 10 лева всъщност касае и друга наредба. Това е Наредба номер 16, където са вписани таксите. Предложението не е финансово обезпечено и не е налице приходоизточник. Община Русе не получава дивиденти от своите дружества, а преходният остатък е разделен в конкретни поети ангажименти. На последно, но не и по важност място следва да се отбележи, че в предложението е записано, че същото не противоречи на правото на европейската общност. Същевременно в същото не са изложени мотиви, които подкрепят това твърдение. В тази връзка следва да посочим, че предложението за предоставяне средства на „Общински транспорт – Русе“ за осъществяване на предлаганата мярка повдига въпроса дали това не е нарушение на режима за държавни помощи. Предвид горното, така направеното предложение не е мотивирано, не е финансово обезпечено, не е налице приходоизточник. В допълнение желаем да отбележим, че през 2023 година при подготовката на бюджет за 2024 година, това е още в месеците август, септември, бяха направени разчети за предлагане на допълнителни намаления в цените на абонаментните карти на някои категории пътници. Осигуряването на необходимия финансов ресурс се извършва с приемането на Бюджет 2024 година и възникнаха промени, които се въведоха с постановлението на министерския съвет, което е в сила от 01.02.2024 година, като по този начин се промени и законодателството и се промени политиката на Община Русе. В момента пред администрацията има възможност за въвеждане на допълнителни социални придобивки на определени категории пътуващи, за които в момента общинска администрация извършва разчет и в най-кратък срок те ще бъдат представени за обсъждане в общинския бюджет. С така направеното предложение, в случай че се приеме, това ще означава, че трябва да приемем всичките 100% учащи, които към 1 февруари бяха 6935, на годишна база Община Русе ще трябва да осигури още 2 288 550 лева. Мисля, че предложението е емоционално, не добре обмислено и е по-добре да се изчака предложението, което общинска администрация е напълно аргументирано, напълно в съответствие със законодателството и финансово обезпечено, ще бъде внесено съвсем скоро. Ние 2 месеца само се занимаваме и на бюджета, и сега с не така обмислени хрумвания, които не е редно да бъдат поднасяни по този начин.

**Акад. Христо Белоев:** Благодаря. Изказване следва, Митко Кунчев.

**Г-н Митко Кунчев:** Уважаеми господин Кмет, уважаеми господин Председател, дами и господа общински съветници. Проблемът, който разглеждаме е изключително важен. Той ще даде насока на социалната политика, която Община Русе води. Ще ви припомня само, че в член 53 в Конституцията на Република България има един кратък текст за образованието. Там са споменати три неща. Първо, че всеки има право на образование. Второ, че до 16-годишна възраст е задължително и третото, че основното и средното образование в държавни и общински училища е безплатно. Сега какво означава „безплатно“? В тесен смисъл на думата ще рече, че не се заплащат такса за обучението. Държавата отдавна е премахнала тия такси, даже сега за висшето образование. Държавата обаче постепенно разширява обхвата на понятието „безплатно“ - дава безплатни учебници, храни и децата и така нататък, пътуването. Тоест, политиката на държавата е да разширява обхвата на понятието „безплатно“. Тук има предложение Община Русе да разшири в максимална степен като подпомогне пътуването на учениците между 14 и 19 годишна възраст. В тази възраст обичайно ученикът е в гимназиалната степен, тоест той живее примерно в дружбите, учи в Професионална гимназия по електротехника. Или живее до Русенски университет, пък учи китайски във „Васил Левски“, тоест учениците в горната степен, за да изберат по свое желание къде да учат, твърде вероятно е да се налага да пътуват на големи разстояния и става дума да се осигури пътуването на тези ученици. Аз така схващам предложението и мисля, че аргумента, понеже го предлага Мариян Димитрова, дайте да не го приемаме. Ако го предложи общинската администрация, тогава да го приемем. Мисля, че е несериозен. Благодаря.

**Акад. Христо Белоев:** Изказване, Искрен Веселинов.

**Г-н Искрен Веселинов:** Уважаеми господин Председател, уважаеми господин Кмете, уважаеми колеги. Аз в голяма степен бях улеснен от изказването на заместник-кмета по комунални дейности, тъй като много от нещата, които смятах да кажа, той ги спомена в становището на администрацията. Въпросът не е дали господин Мариян Димитров и групата на „Възраждане“ внася предложението или някой друг. Въпроса е, че това предложение дори да бъде гласувано в момента, просто ще бъде атакувано като законосъобразност, тъй като то не отговаря на Закона за административните актове, което многократно казах по време на заседанията на комисиите, в които взех участие и в които господин Мариян Димитров участваше. Има изисквания, Наредбата, която е вид административен акт да бъде относима към всички. Не може да бъде относима и да въвеждаме задължение само за едно юридическо лице, в случая Общински автотранспорт. Има три предпоставки, които господин Недев спомена, които за да се изпълни това добро намерение, което аз споделям и то държа отбележа не само за учениците, както в момента минимизирахте Вашето виждане, а и за пенсионерите и тези предпоставки на първо място са организационни. Това е възможно твърдя аз и не с такъв огромен финансов ресурс, ако общинския автотранспорт обслужва всички градски линии, защото тогава допълнителния разход от този тип карти няма да бъде в сферата на умножението на еди колко си карти по еди колко си лева, които трябва да доплащаме. Ние като собственик тогава бихме могли да решим други условия и съответно да дофинансираме, както често се случва чрез увеличение на капитала или други методи дейността на общински автотранспорт, така че да му поемем разходите. А пък той от тези карти, които свободно продават и съответно билети да си акумулира печалбата. Това обаче не е налице. Това е едно бъдещо неясно събитие, въпреки вярвам усилията на общинската администрация да го направи. Отсъства бюджетната осигуреност, отсъства и нормативната осигуреност. Текста, който предлагате, уважаеми колеги, не отговаря на изискванията на закона. Той не може да влезе в сила, ще ни го върне областния управител или ще отиде в съд и просто няма да може да се изпълнява. В този дух, аз два пъти гласувах „за“ духа на предложението по време на комисии. Сега не мога да го направя и не мога да гласувам „за“, защото трябва да си скъсам дипломата за юрист. В това отношение, аз предлагам да отхвърлим Вашето предложение и да създадем работна група, да задължим кмета да създаде работна група, която да реши проблемите. Нещо, което Ви беше предлагано по комисии, държа да отбележа, да реши проблемите комплексно. Да изготви план за преминаването на всички линии от градския транспорт към общинския транспорт, финансово-икономическата обосновка да направи, съответно да направи измененията коректно на Наредба 14 и да предложи всички мерки, необходими за въвеждането, включително и дигитализацията на картите и прочие. Това ми е предложението. Разбира се, тук чух и заявка евентуално общинската администрация сама да разработи такъв проект. Внасям предложението си за решение. Ако има такова намерение нали, има подобен ангажимент, включително за инкорпориране на колеги общински съветници, включително на колеги от групата на „Възраждане“, аз съм готов и да го оттегля. Благодаря.

**Акад. Христо Белоев:** Благодаря. Изказване, Деница Иванова. Извинявайте, реплика кой има нерегистрирана? Кой има реплика? Заповядай. Йовчо Смилов. Не е регистрирана. Бутоните светят ли там? Да, реплика.

**Г-н Йовчо Смилов /реплика/:** Господин Председател, господин Кмет, уважаеми колеги. Повод за репликата към уважавания колега Веселинов е, не, че аз съм несъгласен с неговите аргументи, а напротив, подкрепям ги изцяло. В духа на изказването, аргументите му бяха повторени съвсем, съвсем разумно и това нещо беше подсказвано многократно на комисиите, стига да имаше кой да го чуе. Много колеги се изказаха в същия дух, добронамерено на комисиите. Нали така, господин Станев? Аз взех думата за реплика за нещо друго. Мисля, че изказването на заместник-кмета Недев беше в духа на това, което Вие предложихте за сформиране на комисия. Той не го каза по същия начин, но направи достатъчно добър анализ кога би могло да се случи. И аз смятам, че след като администрацията заявяват своята добронамереност да продължат да работят в тая посока, тя има капацитета и възможностите да огледа и да направи това, което Вие сам го поискахте. Така че аз мисля, че не е необходимо да приемаме излишно такава комисия. Благодаря.

**Акад. Христо Белоев:** Да, благодаря.Няма други реплики, нали? Моля? Изказване, Деница. Иванова. Обратно.

**Г-жа Деница Иванова:** Уважаеми господин Председател, уважаеми господин Кмет, уважаеми колеги общински съветници. В комисиите, в които беше докладвано предложението за изменение на наредбата няколко пъти вземах отношение. На първо място ще започна с това, че ние много от общинските съветници се обединихме около темата, че предложението е не добре направено. Няколко пъти го заявихме и ето вчера пак сме получили ново изменение, допълнение. Това показва, че господин Димитров и останалите колеги продължават да говорят едно и също, като постоянно ни въвличат в как да кажа различни полюси, което за мен означава едно. Няма общински съветник в тази зала предполагам, който е против да пътуват безплатно децата и пенсионерите, само че нека да направим работеща наредба. Нека да започнем да мислим какъв документ ще предложим. Нека да направим така, че предложението, което някой ден ще направим, ще бъде брилянтно, няма да бъде атакуемо. Тези внушения, които се създават в момента, как видите ли вие всички общински съветници тук ще отхвърлят предложението и то не е заради дали е господин Димитров, дали е групата на „Възраждане“. Документът не е добър. Аз продължавам да питам вносителя, от къде ще бъдат средствата за реализиране на самата наредба. Отделно, продължавам да твърдя, че подобна наредба можем да коментираме за изменение за безплатното пътуване на учениците от 14 до 19 години и за пенсионерите, когато имаме някакви изготвени критерии. Второто, което е, общината все още не е единен оператор на градския транспорт. Когато стане общината единен оператор, когато въведем градския транспорт изцяло общински да бъде, тогава можем да говорим за подобна стъпка и със сигурност няма община, която да не иска да намери средствата, за да изпълни всичко това, което е предложено, но така предложен документа, аз категорично не мога да го подкрепя, защото продължавам да твърдя, че ние нямаме критерии. Всеки ден се изменят предложенията и продължаваме да нямаме отговор на въпроса откъде ще вземем тези средства, особено когато коментирате, че става въпрос за от 1 септември, така че благодаря ви.

**Акад. Христо Белоев:** Благодаря. Изказване, Елисавета Досева.

**Г-жа Елисавета Досева:** Уважаеми господин Председател, господин Кмете, колеги. Само след 2 седмици предстои обществено обсъждане на транспортната схема, което също има отношение към това предложение. Има рационалност в предложението и това се доказа от всички коментари от всички дебати, които имаше по комисията. Имаше и разумни предложения. Аз ще се спра само на едно от всички тези неща. Това е срока, от който би трябвало да започне да действа, ако бъде прието това изменение. Не знам дали е редно от 1 септември, ние февруари месец да разглеждаме това предложение и аз имам призив към вносителите на това нещо да обмислят, да се съобразят с всичко предложено и да го внесат, когато му дойде времето. Благодаря.

**Акад. Христо Белоев:** Благодаря. Мариян Димитров, изказване. След това още едно има заявено от госпожа Муртезова. Моля, моля за тишина.

**Г-н Мариян Димитров:** От името на група. Така, внимателно обсъдихме предложението в 10 комисии, в постоянните комисии. Опитахме се да разберем всички съветници, които предлагат нещо разумно и приехме предложението на госпожа Муртезова и на Искрен Веселинов за 10 лева такса, за да ограничим безразборното вземане на карти, а само тези, които имат нужда. Съобразихме се с предложението на госпожа Елисавета Досева, тоест всички линии да бъдат обслужвани от един превозвач, което към 1 септември ще бъде факт. Поне така твърдеше господин Недев, днеска твърди нещо друго, нали. Безкрайно сме разочаровани от позицията на администрацията. През цялото време тя обясняваше как това не може да стане и търсеше най-различни причини, особено в правната област. Разбира се, че това не е държавна помощ. Първото невярно твърдение, тъй като и сега общината подпомага със 17 лева тези карти. Ако това е държавна помощ ние което предлагаме, значи и сега незаконосъобразно се извършва държавна помощ. Съобразено е с европейското законодателство. Защо не е държавна помощ, защото извършващата се услуга е от общ икономически интерес за местната общност. Това е решение на съда на Европейския съюз, който е разгледал точно въпросът с държавната помощ и картите не надвишават това, което дава общината, а разходите за предоставената услуга. Има и други аргументи, няма смисъл да ги цитирам сега. Не е дискриминация, защото първо има само един превозвач към 1 септември. Второ, дори са има един превозвач, с госпожа Николова, която я няма, тогава говорихме, че в член 4 от Закона за дискриминацията се третира подробно какво е дискриминация, трябва да има друг такъв сравним обект и така нататък. Тоест, това не е такава дискриминация. Последното, което измисли администрацията, че се увеличавала административната тежест. Ами те и сега събират същите документи и се плаща някаква сума, тоест и това не е вярно, и това е измислен аргумент. Така, относно фотоволтаиците, които трябва да ги чакаме, аз ми стана много интересно къде ще бъдат тези фотоволтаици, ами щели да бъдат на депото, което още не е почнато да се проектира, което ми звучи така смешно и както имаше една приказката „тати обеща да ми купи колело, ама друг път“. Мисля, че до края на годината, много рано каза госпожа Досева сме заявявали и сме искали да приемем това. Ами нали общината искаше уж да може да смята бюджета още от август, от не знам си кога. Ето сега до септември има време да осигури тези 200 000 лева или по 50 000 лева на месец. Защо толкова, ами защото има коефициент на едновременност. Не всички тръгват да си купуват карти. Да, вярно толкова са учениците, ако има нещо невярно в данните аз съм ги взел от администрацията, значи господин Недев ме е подвел като ми ги е давал тези данни. Сега има около 1000-1500 карти и ние приемаме, че ще има 3500 карти и на тази база трябват още 200 000 лева. Всичко друго е осигурено в тези 882 лева и за сметка на това, понеже господин Милков се вживява като домоуправител. Така, ако сте домоуправител на един вход и държавата иска да Ви даде 460 000 лева за асансьора, а Вие само 200 000 още, сигурно ще намерите парите, нали половината разход го плаща държавата. И по този начин ще бъде запълнена онази дупка от 2 560 000, която я има в бизнес плана.Господин Недевме пита къде го пишело. Ами пише го в предложението, когато е внесен бизнес плана, на втората страница господин Недев, пише прогнозни приходи, прогнозни разходи и като извадите едното от другото се получава прогнозна загуба. Така, какво смятат гражданите. Не знам дали е вярно. Смятат, че по 50 000 лева на месец се краде само от обществени поръчки и неслучайно в края на мандата казахте всички кметове теглят кредити, асфалтират улици, след което правят най-скъпите предизборни кампании. Вярно, че от карти за безплатно пътуване няма как да се вземе комисионна. Това е вярно. Така, много Ви моля сетете се за родителите и учениците сега, когато ще гласувате предложението, а не само преди избори. Такова предложение е било внесено 2016 година точно в този вид от партия АБВ, било е подкрепено от Валери Иванов, подкрепено от партия ВМРО от Иво Пазарджиев, Галин Григоров, Владо Владов, които и сега са съветници. Групата на БСП тогава се е въздържала, а трима от тях, между които и кметът Пенчо Милков, е забравил в кавички да гласува и всичко това от страх АБВ да не им открадне избирателите вероятно. Господин Кмета не му прави чест, че…

**Акад. Христо Белоев:** Времето изтече. Шеста минута тече.

**Г-н Мариян Димитров:** Да, свършвам. Че идва тука да ме нахъсва, да ме поздравява за това изказване, а той забравил да гласува. Надявам се днес всички съветници да гласуват и да няма въздържали се. По въпросите за бъдещето на нашите деца и внуци не може да има съветници без мнение. Нека всички русенци видят кой се бори на практика с демографската криза и кой само лъже избирателите си. Благодаря.

**Акад. Христо Белоев:** Пламен Рашев, реплика. Две реплики имаме.

**Г-н Пламен Рашев /реплика/:** Господин Председател, господин Кмете, направо се просълзих от словата на господин Димитров. Опозиционното говорене е присъщо на младите партии, които са се изявили още в началото като опозиция. С гласуването на бюджета ПП, „Възраждане“, се определиха като опозиция. Ние в момента продължаваме все едно сесията за бюджет. Вие не гласувахте, защото казахте, че Вашето предложение точно същото няма да се приеме и затова и Вие не гласувахте за бюджета, подобно за Програма „Спорт“ и желанието да бъдат 3 милиона. Не гласуваха Вашите колеги по опозиция. В случая да, и ние сме правили грешки преди време, когато политиката или изобщо политиките е изкуство на възможното. Това тогава, както и сега, сега даже малко повече сме напред, защото е по-голяма възможността всичко да бъде като общински транспорт след известно време, когато се направи транспортната схема. Когато дружеството общинското е устойчиво в своето развитие. Може ли да кажем сега, че това дружество е устойчиво. Аз не бих казал. То всеки божи ден се надгражда и създава нови и нови възможности, включително и това, което предстои за вземане на цялата транспортна схема от общинското дружество. Уважавам Вашата упоритост. Виждам в лицето на господин Герасимов едно … желание да Ви настигне. Сигурно няма да може, защото и срещу Вас да бяга, няма да му се дадете. В този смисъл, нека да бъдем и възможните доколкото може политици трезви. Все пак политиките са изкуство на възможното.

**Акад. Христо Белоев:** Благодаря. Реплика, Деница Иванова.

**Г-жа Деница Иванова /реплика/:** Уважаеми господин Председател, уважаеми господин Кмет, уважаеми колеги общински съветници. Господин Димитров, продължавате начина на говорене както по комисиите, без да разбирате въобще какво всъщност се опитват да Ви кажат колегите общински съветници. Направените бележки към наредбата, Вие продължавате с меко казано популизъм да продължавате да внушавате на гражданите, на хората, които ни слушат, че ние тук не желаем да приемем Вашето предложение. Напротив, ние сме готови, но не във вида, в който Вие го предлагате - без работещ механизъм, без ясна визия. Продължавам да питам, от къде ще бъдат средствата и ако става въпрос, Вие казвате какво казвали гражданите, отклонихте се в някакво лирическо експозе. Аз бих попитала, понеже Вашата партия е голям радетел на референдумите, ако попитаме гражданите средствата за 6935 ученици от 14 до 19 години, които трябва да се отделят, дали биха гражданите подкрепили подобно предложение или примерно тези средства да се пренасочат за асфалтиране и оправяне на междублоковите пространства? Как бихте реагирали на това? Престанете с евтиният популизъм. Продължавам да казвам, че слушането и разбирането са две различни неща. Не мисля, че тук в залата има съветник, който не би искал да подкрепи, ако е добре написана Наредбата. Благодаря.

**Акад. Христо Белоев:** Изказване. Ами, заявявайте го. Значи, ти може да стоиш тук, да седнеш и да изчакаш с репликите. Заповядай. Ами не си го натиснал. Сега да.

**Г-н Мариян Димитров:** Така. Господин Рашев, ние никога не сме били опозиция, за да бъдем опозиция. Първото, което е по бюджета гласувахме „въздържали се“ и по много други точки сме гласували „за“ и аз мисля, че ние сме на правилната позиция, а Вие сте в опозиция на гражданите, което е по-важно. Така, и другото за референдума, госпожо Иванова, Вие правите предложение или само подхвърляте тука някаква теза. Ние сме готови на всякакъв референдум. Проблеми няма, дайте да го инициираме, ще го направим, а колкото за комисията, по стара българска традиция дайте да направим комисийка, за да не свърши нищо. Пенчо Милков преди три минути го каза. Не може един път да искаме комисия и един път…

**Акад. Христо Белоев:** Благодаря. Орлин Дяков, процедура. Моля за тишина.

**Г-н Орлин Дяков:** Нещата станаха обидно ясни. Така че, моето предложение е след заявените изказвания, които предстоят да прекратим изказванията. Мисля, че се изказаха достатъчно хора. Благодаря.

**Акад. Христо Белоев:** Благодаря. Има две заявени изказвания още, на Алисе Муртезова и на Станимир Станчев. Ще гласуваме процедурата за прекратяване на изказванията. Само гласуваме процедурата и ще продължим. Така, Алисе Муртезова, изказване.

**КВОРУМ – 45. С 40 „за“, 5 „против“ и 0 „въздържали се“ се прие процедурното предложение.**

**Акад. Христо Белоев:** Заповядайте за изказване.

**Г-жа Алисе Муртезова:** Просто не искам да съм на мястото на господин Недев. Той не седна на мястото си и на всичкото отгоре от утре ли беше ще отговаря и за здравеопазването и социални дейности, да. Сега, господин Недев, ние чухме всички мотиви, които са как не може да се случи това. Аз също имах многократни разговори с господин Димитров, като част от вносителите на предложението и не знам кое е популистко и кое не е, искам само да ви кажа, че имам лични впечатления за ученици, които не могат да си позволят тези 17 лева на месец и моето семейство сме решили 150 ученика, които спортуват в нашия спортен клуб, да им поемаме всеки месец разходите за пътуване. Така че, тези 17 лева за нас може да са едно кафе с приятелка или с приятел, но за някои семейства са много и подкрепям предложението на господин Искрен Веселинов да се създаде работна група. И ние образно го изговорихме да бъде 10 лева, разбрах, че сме на едни и същи вибрации с господин Веселинов, защото той същите 10 лева ги е предложил. И само тези, които имат нужда. Наистина, господин Димитров тук при финансовата обосновка е решил да заложи, че всички ученици ще се възползват. Аз говорих в комисия, че може би ще трябва да се направи анкетиране в училищата, за да видим колко от тях приблизителен брой биха желали да се възползват от тази услуга. Така че, предлагам да гласуваме. Извинявайте, господин Смилов, но не приемам това да няма работна комисия, така че ще помоля председателя да подложи и това на гласуване. Благодаря.

**Акад. Христо Белоев:** Така, ами Недев.

**Г-н Димитър Недев:** Уважаеми господин Председател, уважаеми общински съветници. Аз бих помолил господин Димитров, заставайки на тази трибуна да говори малко по-отговорно и да говори истини, да не използвам по-силна дума. Никога общинска администрация не е казвала, че не приема намаляване. Напротив, ние казахме, че искаме да стане законосъобразно с осигурено финансиране и материална база. Това бяха нещата, на които ние държим и това са нещата, които ние за тях и отговаряме и нещата, които трябва да спазим. Ако се приеме едно такова решение, това означава след 2 седмици областния управител да го върне като незаконосъобразно. Това ли искаме? Не. Искаме нещо работещо, затова оставете общинска администрация да подготви своето предложение, да го внесе в общински съвет, дали ще бъде в работна група, дали в комисия това ще решите и да подготвим нещо огледано от всички страни, защото мога да ви кажа една тайна. Подготвяйки бюджета за тази година в месец септември беше предвидена сума за заплащане на картите от лицата на 8 лева. Казаха в процес на годината, когато се прие постановлението на 28 декември всичко се промени и се обърна наопаки, но трябва и време да разберем кои социални групи, с каква методика, по какъв начин. Ние не говорим само за учащи, говорим за инвалиди, говорим за придружители, говорим за пенсионери, за хора, които нямат възможност нали да си купят всички превозни документи или необходимия превозен документ. Затова, нека на база на социалните групи, които има във всички прослойки от обществото, да разработим една методика и да внесем едно работещо предложение, което да бъде разгледано.

**Акад. Христо Белоев:** Благодаря. Кметът на общината.

**Г-н Пенчо Милков:** Уважаеми господин Председател, уважаеми колеги общински съветници. Няма кмет, който не иска в неговото време да каже 2024 година направихме безплатно пътуването на всички деца в нашата община. Това ще остане в историята и винаги съм го подкрепял да го направим. Но, какво имам предвид? Изслушайте ме. Дали това решение в момента и тази работна група, която обединяват се групи и искате да я формирате, на база на каква информация ще работи? В момента ние претрансформираме цялата система. В момента информацията от всеки един месец е неактуална в следващия месец, защото първо правителството предприе решителни мерки да субсидира превоза на граждани, за да намали използването на автомобили. Всички деца до 14 годишна възраст вече се финансират от държавата, тяхното пътуване. Днеска четох новина финансовото министерство финансовия министър е казал, че започват преговори с Европейската банка за възстановяване и развитие за осигуряване на електробуси на ниво България, не на ниво само Русе. Русе тук ще бъде изключително привилегирован, защото вече е разположил станции за зареждане на електробуси, съхранил и обновил е електропреносната мрежа за тролеи. Това означава, че държавната политика се променя. Преди малко обясни и господин Недев. Има идеи, обсъждат ги, виждате колко е динамично. Самите задачи, които си поставя държавата в момента, променят едни проценти първо се говорят, после решението е друго, но като цяло се движим в това държавата допълнително да финансира обществените превози, за да смъкне хората от колите. Община Русе и в нашия мандат предния, и в предишните мандати всяка година е намалявала цената на картите и е субсидирала превоза на ученици. Сега обаче имаме невиждано за последните години предоставяне на средства от държавата. Всички деца до 14 години имат право да пътуват безплатно. В общинския транспорт и в общината ще постъпят тези средства и сега вие имате възможност да решите дали тези средства да ги вложим веднага да стане безплатно нещо, кое мизерията, да ги внесем в тези разпадащи се автобусчета частни или да продължим настойчиво да ги досменим, да използваме сумите, които в момента влизат в бюджета, транспортното дружество да си вземе още автобуси. Очакваме още 10 автобуса. Да видим правителството ще има ли политика наистина за нови електробуси. Обсъждаме и по Плана за регионално развитие приоритет едно, ако правителството не вземе решение за електробуси на ниво България, ние да вземем още електробуси. И това се опитвах няколко пъти да ви обясня. Истинският път към безплатен превоз в Русе е огромен брой предимно електрически транспортни средства със самостоятелен източник на електричество. В момента всички пари, обясних ви го и след предната сесия и на предната сесия, които ние вземем и дадем на транспортните дружества, те ще дадат на монополистите на тока, на бензина, на дизела, на това. 17 лева е картата в момента от цена 66. Нали картата е намалена драматично през последните години на ниво община Русе, община Русе финансира много. После държавата пак казвам се намеси в дофинансирането и тук говорим за карта само на учениците 14-18 години, всички до 14 вече пътуват безплатно и виждате, че държавната политика се променя. Затова моето становище, в момента преминаваме от три превозвача към един. Защо не можем да кажем кога това ще стане, защото е изключително трудно да се осигурят достатъчен брой водачи. Преминаваме всеки месец, вземаме по 2 линии, по 9 линии и виждате, че масово се движат вече общинските автобуси, електробуси и тролейбуси. Моята молба в случая е всичко се случва пред очите на хората, пред очите на гражданите. Но кое ще направим сега безплатно? То ще е платено, безплатен обяд няма, но парите ще влязат в монополистите, а безплатна ще е мизерията, защото още не е дообновен автопарка. И затова пак казвам, нека подготвени да го направим и да останем наистина като мандат в историята до края, че сме го направили, но не сега набързо, защото предстоят евроизбори или други избори и някой трябва да отчете дейност. Затова ви казвам, дайте подготвени да работим, а работната група, все още нещата, които тя ще изследват, те се променят седмица за седмица. Това е проблемът според мен за нейното съществуване, иначе вие сте в правото си, общински съвет сте. Формулирайте, ще ви предоставим всички данни. Въпросът е, че каквото решение видите към момента, есента то вече няма да е актуално. Това виждам аз в сферата на транспорта. Нека Община Русе да премине към единствен превозвач и това ще отнеме няколко месеца още, след което всички приходи ще влезе в сила системата за мониторинг на трафика вътре в електробусите, препятстваме всички кражби. Работи, влага се във всеки автобус и електробус да може да следим колко броя хора се качват и слизат, за да препятствам всяка кражба. Тогава всички приходи ще влязат в общинското дружество и тогава преценете колко още остава да се доплати. Благодаря ви.

**Акад. Христо Белоев:** Благодаря. На практика имаме три предложения. Реплика. Един стол трябва да сложим тука, наистина да ви кажа, да. Заповядай. Ние прекратихме изказванията. Не може. Реплика, давай. Ами ако искате може и да не му дам думата, нали? Заповядай.

**Г-н Мариян Димитров /реплика/:** Не съм казал да не му я давате, а че не мога електронно да се отбележа.

**Акад. Христо Белоев:** Заповядай.

**Г-н Мариян Димитров /реплика/:** Сега, господин Милков, това не е отчитане на дейност. Нещо, което го предлагам десета година, не може да го свързвате с европейските избори и отчитане на дейност. Нали помните, да не се връщам на 2016. Така, относно ток, вода, бензин, ами ние и сега го плащаме. Айде да спрем да плащаме на монополистите, защото да не им носим по една торба пари. Защо плащаме сега тока и другите неща. Датата 01.09 не съм я измислил аз. Тази дата я съобщи администрацията, че на 1 септември новата транспортна схема ще влезе в сила. Вие знаете колко превозни средства има закупени. Те ако продължават да стоят там, това е разход на пари, които са вложени и автобусите стоят там и не са ползват. Така че, достатъчно месеци има, за да вкарате в действие тези средства. А колкото до господин Недев, само искам да му кажа. Първо, предложението е законосъобразното. Второ, да спре да говори от името на областния управител. Вие не представлявате нито областния управител, нито съда. Имам чувството, че от името на папата може след малко да се изкажете. Мерси.

**Акад. Христо Белоев:** Благодаря. На практика имаме три предложения. Едното е на вносителите. Второто предложение е на Искрен Веселинов, което беше подкрепено от някои изказвания и третото е на администрацията, но в двете предложения, господин Веселино, господин Веселинов, да уточним нещо сега. В двете предложения, които са от Искрен Веселинов и от администрацията виждам доста сходни неща. Значи първото е отхвърля проекта. И двете предложения са такива. Второто на Искрен Веселинов е „задължава кмета на общината да създаде със своя заповед работна група с участието на общински съветници“, което ясно е администрацията и общински съветници, обаче предложението на администрацията долу-горе е същото. Те да подготвят, което пак ще стане с участието на общински съветници и вероятно на комисията постоянната. Така че, имаме ли някъде да срещнем тези двете предложения, за да не ги… Не, не той го формулира Недев. Ето го, писмено го имам тук. Писмено. То на практика е това администрацията да предложи решение по този въпрос заедно с участието на общински съветници да бъде изготвено то. Така, значи това първо гласуваме и след това на вносителите, ако е необходимо. Предложението на администрацията, където намерихме сходството, заедно с предложението на господин Веселинов.

*Писменото предложение от Искрен Веселинов е приложено към протокола.*

**КВОРУМ – 41. С 26 „за“, 1 „против“ и 14 „въздържали се“ се прие**

**РЕШЕНИЕ № 153**

На основание чл. 21, ал. 2 и чл. 21, ал.1, т. 23 от ЗМСМА, чл. 7, ал. 2 и чл. 15, ал. 1 от ЗНА, във връзка с чл. 76, ал. 1 и 3 от АПК, Общински съвет - Русе реши:

1. Отхвърля проекта за изменение и допълнение на Наредба № 14 за реда и условията за превоз на пътници и багаж с обществения транспорт на територията на Община Русе.
2. Задължава кмета на общината да създаде със своя заповед работна група с участие на общински съветници, която:

* Да изготви план за преминаване на всички линии от градския транспорт към „Общински транспорт“ ЕАД;
* Финансово-икономическа обосновка за поетапно поемане за сметка на Община Русе на пътуванията в градския транспорт на всички ученици и пенсионери;
* Изменение на Наредба № 14 за реда и условията за превоз на пътници и багаж с обществения транспорт на територията на Община Русе.
* Мерки за дигитализация в градския транспорт.

**Акад. Христо Белоев:** Добре, щом желаете. Подлагаме и предложението… Да, да, добре. Приема се и това предложение. Да подложим и другото. Би следвало да е симетрично, нали? Той пожела да се гласува неговото, нали. Би трябвало да е обратно точно резултата, но… На Мариян Димитров на групата, 9 „за“, другите са „против“. Сега, господин Димитров, за да ти направя нали както се предлага, как да кажа и да ти изпълня желанието, подложих на гласуване, въпреки че не е редно, тъй като от първото гласуване стана ясно какъв е резултата. Необходимо ли е да настоявате за Вашето предложение да го гласуваме? Моля? И как ще приемем двете, те са… Процедура, Станчев.

**Г-н Станимир Станчев:** Прегласуване на основното предложение. Това, което преди малко гласувахме и ако трябва се консултирайте с юристи и държа да спазваме Правилника. Значи, щом като Правилника казва, че като се приеме това решение, другото не се гласува - така го правим, не може (не се чува).

**Акад. Христо Белоев:** Благодаря. Безсмислено е, само една реплика ще си позволя от място. Да спрем по този начин, по който се държим на трибуната, защото да гласуваме и другото, защото може да се приеме. Вие вярвате ли си въобще на туй, което говорите? Иво.

**Г-н Иво Пазарджиев:** Аз съм съгласен с това, което господин Станчев каза като процедура и всъщност това, което гласувахме и беше прието като предложение, първа точка е, че се отхвърля предложението на господин Димитров. Е, как да гласуваме вече отхвърлено предложение? Дайте да се държим сериозно. В края на краищата (не се чува).

**Акад. Христо Белоев:** Благодаря, продължаваме. Точно го изчетох. Първа точка отхвърля проекта и втора точка беше другото, което се формулира.

**Точка 34**

**К.л. № 113 Изменение и допълнение на общинска наредба № 13 за организацията и управление на гробищни паркове на територията на община Русе**

**Акад. Христо Белоев:** Елеонора Николова.

**Г-жа Елеонора Николова:** Уважаеми господин Председател, уважаеми господин Кмет, уважаеми колеги. Това е един идентифициран много неприятен проблем. Той има социални, морални и етични измерения и аз няма от трибуна подробно да обяснявам текста, който е внесен. Само искам да кажа, че преди да внесем този текст имаше среща в кабинета на господин Недев. Там бяха всички служители на общинска администрация, които имат отношение към този въпрос и които като специалисти казаха, че не виждат проблем. Аз сега разбрах в кулоарите Мариян ми каза, че на БСП им е казано да гласуват „против“. Сега, искам само да кажа, дано на никого от тези, които ще гласуват „против“ да не им се случи това, за което аз предлагам. Действително въпроса е много тежък. Той е създаден с една промяна в Закона за гражданската регистрация, когато се регистрират тези случаи. Не искам наистина да говоря в подробности. Става въпрос за 5-7 бройки. Това са част от случаите, които са социални и за които общината е осигурила средства, които не са създали проблем на общинското предприятие. Между впрочем общинското предприятие заслужава адмирации за това, че по време и на ковида, без да увеличаваме по някакъв начин средствата се справи с това и аз смятам, че този въпрос без много дискусии, би трябвало да бъде подкрепен. Въпросът наистина е социален, етичен. Искам само да ви уверя, че самите социални работници и лекари полагат максимум усилия да решат въпроса. Това са само въпросите, които са останали нерешени. Благодаря ви.

**Акад. Христо Белоев:** Да, има заявени. Милен Боев. Процедура, извинявай. Росица Георгиева, процедура.

**Г-жа Росица Георгиева:** Аз само преди да кажа по процедура, госпожо Николова, нека да не казваме да ограничаваме свободния избор на човек с това, ако той го изрази свободния си избор да не му се случи. Имам процедура, изключително деликатен, морален и етичен проблем. Моля да не правим обсъждания, просто да преминем към гласуване. Искам да подложим това предложение моето на гласуване.

**Акад. Христо Белоев:** Процедурното предложение го подлагам на гласуване. Има процедура. Абе, Димитров, има процедура, седни си на мястото. Като я гласувам ще ти дам думата, да.

**КВОРУМ – 39. С 33 „за“, 5 „против“ и 1 „въздържали се“ се прие процедурното предложение.**

**Акад. Христо Белоев:** Обратно мнение.

**Г-н Мариян Димитров:** Така, искам да повторим гласуването, тъй като не стана ясно. Повторно гласуване какво гласуваме, за какво гласуваме и екрана изчезна там и не можах да видя какво отрази моето гласуване. Това първо. Второ, по процедурата мисля, че няма такива въпроси табу, които не можем да ги обсъждаме и наистина трябва да го обсъдим този въпрос, защото той е голям въпрос както за болницата, така и за хората и ние сме тук, за да решаваме тези неща, а не да се крием зад процедури.

**Акад. Христо Белоев:** Благодаря. Има имаше направена процедура. Гласувахме предложение за прегласуване, прегласуваме процедурата да няма обсъждане прегласуваме, тъй като господин Димитров не е видял как е гласувал.

**КВОРУМ – 46. С 37 „за“, 6 „против“ и 3 „въздържали се“ се прие процедурното предложение.**

**Акад. Христо Белоев:** Гласуваме предложението.

**КВОРУМ – 49. С 16 „за“, 0 „против“ и 23 „въздържали се“ не се прие предложението.**

**Акад. Христо Белоев:** Прегласуваме. Гласуваме предложението на вносителя. Прегласуваме. Значи, първо гласувахме да няма разисквания. След това гласуваме предложението на вносителя, сега.

**КВОРУМ – 44. С 17 „за“, 0 „против“ и 27 „въздържали се“ не се прие предложението.**

**Точка 36**

**К.л. № 115 Приемане на Наредба за допълнение на Наредба № 17 за символиката на Община Русе**

**Г-н Орлин Дяков:** Уважаеми колеги, предложението е така за една техническа грешка, която е направена. Миналата година направихме работна група за промяна на Наредба 17, за да могат тия награди да добият по-голяма стойност. Затова ги намалихме драстично. И сме пропуснали колективна награда за сценични изкуства. По-точно, просто не сме я вписали, тя беше предвидена. Това е, благодаря ви. Добре е да го подкрепим.

**Акад. Христо Белоев:** Благодаря.

**Г-н Орлин Дяков:** Да не ощетим хората от сценични изкуства.

**Акад. Христо Белоев:** Благодаря. Няма заявки. Гласуваме предложението.

**КВОРУМ – 46. С 46 „за“, 0 „против“ и 0 „въздържали се“ се прие**

**РЕШЕНИЕ № 154**

На основание чл. 79 от АПК, чл. 21, ал.2, във връзка с ал.1, т. 23 и чл. 17, ал.1, т. 3 и т.5 от Закона за местното самоуправление и местната администрация, Общински съвет - Русе реши:

1. Приема Наредба за допълнение на Наредба № 17 за символиката на Община Русе, както следва:

§ 1. В чл. 43, ал. 1 т. 1 „Изкуство и култура“, в т. 1.2 „Сценични изкуства“ текстът „индивидуална награда“ се заменя с текста „1 индивидуална и 1 колективна награда“.

§ 2. Преходни и заключителни разпоредби

Настоящата Наредба за изменение и допълнение на Наредба № 17 за символиката на Община Русе влиза в сила от момента на нейното приемане с Решение № 154 по Протокол № 6 от 29.02.2024 г. на Общински съвет – Русе.

**Точка 37**

**К.л. № 116 Одобряване на подробен устройствен план (ПУП) – Изменение план за регулация и застрояване (ИПРЗ) на УПИ IV-202 „За гробищен парк“ и УПИ VI-274 в кв. 859 по плана на кв. „Чародейка Г-Север“, гр. Русе**

**Акад. Христо Белоев:** Ениманев.

**Арх. Иван Ениманев:** Уважаеми господин Председател, уважаеми общински съветници. С изменение за план за регулация от два урегулирани поземлени имота се образува нов УПИ 15-485 за гробищен парк. Като съгласно общия устройствен план се определя устройството на зона терени за гробищни паркове. С изменението на застроителния план се предвижда цялостно устройство на гробищния парк с ограничителни линии, разположени на по 10 метра от улично-регулационните линии към съседните урегулирани имоти и съобразено със сервитутите на съществуващата техническа инфраструктура. Към застроителния план е изработена и схема за преместваемите обекти съгласно член 56 от ЗУТ. Благодаря.

**Акад. Христо Белоев:** Благодаря. Заявки няма, гласуваме точката.

**КВОРУМ – 43. С 43 „за“, 0 „против“ и 0 „въздържали се“ се прие**

**РЕШЕНИЕ № 155**

На основание чл. 21, ал. 2 от ЗМСМА, във връзка с чл. 21, ал. 1, т. 11 от ЗМСМА и на 62, ал. 8 от ЗУТ, във връзка с чл. 5, ал. 2 от Наредба №2/21.04.2011 г. за здравните изисквания към гробищни паркове (гробища) и погребването и пренасянето на покойници, издадена от Министерство на здравеопазването и чл. 136, ал. 1 от ЗУТ във връзка с чл. 110, ал. 1, т. 1 от ЗУТ, чл. 21, ал. 1 и ал. 7 от ЗОС и заявление с вх. №УТ-31-4/16.01.2024 г. от Община Русе, Общински съвет – Русе реши:

Одобрява Подробен устройствен план (ПУП) – Изменение план за регулация и застрояване (ИПРЗ) на УПИ IV-202 „За гробищен парк“ и УПИ VI-274 в   
кв. 859 по плана на кв. „Чародейка Г - Север“, гр. Русе както следва:

* ИПР от УПИ IV-202 „За гробищен парк“ и УПИ VI-274 в кв. 859 по плана на кв. „Чародейка Г-Север“, като се образува нов УПИ XV-485 „За гробищен парк“ по имотните граници на проектен идентификатор 63427.6.485 и при спазване на одобрената улична регулация към ул. „Зорница“ и ул. „Филип Станиславов“;
* Определя устройствена зона „Терени за гробищни паркове /Тгп/, съответстваща на ОУПО – Русе;
* ИПЗ за цялостно устройство на гробищния парк с ограничителни линии, разположени на по 10м от улично-регулационните линии и към съседните урегулирани имоти и съобразено със сервитутите на съществуващата техническа инфраструктура – въздушен ел. провод 20Кv, въздушна мрежа НН за захранване на параклиса и подземен съотбщителен кабел, разположен в западната част на УПИ.
* Схема на преместваемите обекти по чл. 56 от ЗУТ за задоволяване на потребностите на ГП „Чародейка“;
* Схеми по чл.108, ал.2 от ЗУТ за Озеленяване, Ел. Схема и ВиК схема, като неразделна част от ПУП.

Обявление за решението да се изпрати за обнародване в „ Държавен вестник“ в 7-дневен срок от приемането му от Общински съвет – Русе.

Решението може да се обжалва в 14–дневен срок от обнародването му в „Държавен вестник“ чрез Общински съвет - Русе пред Административен съд - Русе.

**Точка 38**

**К.л. № 117 Одобряване на задание и разрешаване изработване на проект за подробен устройствен план (ПУП) – план за застрояване (ПЗ) на поземлен имот с идентификатор 63427.149.277, намиращ се в местност „Касева чешма“, община Русе**

**Арх. Иван Ениманев:** Уважаеми общински съветници, поземления имот съгласно общия устройствен план попада извън строителните граници в зона вилна. Да се спазва плътност на застрояване до 40%, интензивност до 0.8, озеленяване минимум 50% и максимална кота корниз 7 метра. С приложената скица-предложение се предвижда ново застрояване, определено с ограничителни линии, на 4 метра от вътрешните, на 6 метра от дъно на имот, на 70 см. от външна имотна граница. Благодаря.

**Акад. Христо Белоев:** Благодаря. Заявки за изказвания няма, гласуваме.

**КВОРУМ – 44. С 44 „за“, 0 „против“ и 0 „въздържали се“ се прие**

**РЕШЕНИЕ № 156**

На основание чл. 21, ал. 2, във връзка с чл. 21, ал. 1, т. 11 от ЗМСМА, чл. 124а, ал. 1, чл.5 и чл.124б, ал.1 от ЗУТ, във връзка с чл.125, ал.1 и чл.110, ал.1, т.3 от ЗУТ и заявление с вх.№УТ-27-115 от 05.12.2023г. от Севдим Юсеинов, Общински съвет – Русе реши:

Одобрява задание за проектиране и разрешава изработване на проект за подробен устройствен план (ПУП) – план за застрояване (ПЗ) на ПИ с идентификатор 63427.149. 277, м-ст „Касева чешма“, община Русе, като се изпълнят изискванията на чл.108, ал.2 от ЗУТ. С проекта ПУП – ПЗ да се определи Вилна зона – „Зона (Ов)“, съгласно предвижданията на ОУПО – Русе, като се спазят изискванията за параметри на устройствените нормативи за зоната. С приложената скица-предложение да се предвиди ново застрояване определено с ограничителни линии на застрояване поставени на разстояние 4,00 метра от вътрешните имотни граници, на 6,00 метра от имотната граница към дъното, и на 0.70 метра от външната имотна граница.

Да се съобразят изискванията и условията посочени в съгласувателни писма с рег. №К-EDN-5973#1 от 21.12.2023г. на „ЕРП Север“ АД и Рег.№ К-3839#1 от 19.12.2023 г. на „Водоснабдяване и канализация“ ООД - Русе.

ПУП да се изготви в обем и съдържание съгласно изискванията на Наредба №8 от 14.06.2001 г. за обема и съдържанието на устройствените планове, при спазване на изискванията на Наредба №7 от 22.12.2003г. за правила и нормативи за устройство на отделните видове територии и устройствени зони.

Решението подлежи на разгласяване по реда на чл. 124б, ал. 2 от ЗУТ.

**Точка 39**

**К.л. № 118 Одобряване на задание и разрешаване изработване на проект за подробен устройствен план (ПУП) – план за застрояване (ПЗ) на поземлен имот с идентификатор 63427.149.40, намиращ се в местност „Касева чешма“, община Русе**

**Арх. Иван Ениманев:** Благодаря. Съгласно общия устройствен план, поземления имот също е извън строителните граници в същата зона вилна. Да се спазват определените параметри и с приложената скица-предложение се предвижда ново застрояване, с ограничителни линии на 4 метра от страничните имотни граници и при спазване на сервитутите на преминаващата техническа инфраструктура.

**Акад. Христо Белоев:** Да, благодаря. Няма заявки, гласуваме.

**КВОРУМ – 44. С 44 „за“, 0 „против“ и 0 „въздържали се“ се прие**

**РЕШЕНИЕ № 157**

На основание чл. 21, ал. 2, във връзка с чл. 21, ал. 1, т. 11 от ЗМСМА, чл. 124а, ал. 1, чл.5 и чл.124б, ал.1 от ЗУТ, във връзка с чл.125, ал.1 и чл.110, ал.1, т.3 от ЗУТ и заявление с вх.№УТ-27-119 от 12.12.2023г. от Ивайло Димитров, Общински съвет – Русе реши:

Одобрява задание за проектиране и разрешава изработване на проект за подробен устройствен план (ПУП) – план за застрояване (ПЗ) на ПИ с идентификатор 63427.149. 40, м-ст „Касева чешма“, община Русе, като се изпълнят изискванията на чл.108, ал.2 от ЗУТ. С проекта ПУП – ПЗ да се определи Вилна зона – „Зона (Ов)“, съгласно предвижданията на ОУПО – Русе, като се спазят изискванията за параметри на устройствените нормативи за зоната. С приложената скица-предложение да се предвиди ново застрояване определено с ограничителни линии на застрояване поставени на разстояние 4,00 метра от страничните имотни граници и при спазване на сервитутите на преминаващата в близост до имота техническа инфраструткура.

Да се съобразят изискванията и условията посочени в съгласувателни писма с рег. №К-EDN-378#1 от 26.01.2024г. на „ЕРП Север“ АД и Рег.№ К-14#1 от 02.01.2024 г. на „Водоснабдяване и канализация“ ООД - Русе.

ПУП да се изготви в обем и съдържание съгласно изискванията на Наредба №8 от 14.06.2001 г. за обема и съдържанието на устройствените планове, при спазване на изискванията на Наредба №7 от 22.12.2003г. за правила и нормативи за устройство на отделните видове територии и устройствени зони.

Решението подлежи на разгласяване по реда на чл. 124б, ал. 2 от ЗУТ.

**Точка 40**

**К.л. № 119 Одобряване на задание и разрешаване изработване на проект за подробен устройствен план (ПУП) – план за застрояване (ПЗ) на поземлен имот с идентификатор 63427.149.105, намиращ се в местност „Касева чешма“, община Русе**

**Арх. Иван Ениманев:** Съгласно общия устройствен план, поземления имот също попада извън строителните граници, също във вилна зона, със същите параметри. Със скицата-предложение се предвижда ново застрояване на 4 метра от страничните граници и на 6 метра от дъното на имота. Благодаря.

**Акад. Христо Белоев:** Благодаря. Няма заявки, гласуваме.

**КВОРУМ – 44. С 44 „за“, 0 „против“ и 0 „въздържали се“ се прие**

**РЕШЕНИЕ № 158**

На основание чл. 21, ал. 2, във връзка с чл. 21, ал. 1, т. 11 от ЗМСМА, чл. 124а, ал. 1, чл.5 и чл.124б, ал.1 от ЗУТ, във връзка с чл.125, ал.1 и чл.110, ал.1, т.3 от ЗУТ и заявление с вх.№УТ-27-2 от 05.01.2023г. от Виолета Томова, Общински съвет – Русе реши:

Одобрява задание за проектиране и разрешава изработване на проект за подробен устройствен план (ПУП) – план за застрояване (ПЗ) на ПИ с идентификатор 63427.149. 105, м-ст „Касева чешма“, община Русе, като се изпълнят изискванията на чл.108, ал.2 от ЗУТ. С проекта ПУП – ПЗ да се определи Вилна зона – „Зона (Ов)“, съгласно предвижданията на ОУПО – Русе, като се спазят изискванията за параметри на устройствените нормативи за зоната. С приложената скица-предложение да се предвиди ново застрояване определено с ограничителни линии на застрояване поставени на разстояние 4,00 метра от страничните имотни граници, на 6,00 метра от имотната граница към дъното и върху външната имотна граница.

Да се съобразят изискванията и условията посочени в съгласувателни писма с рег. №К-EDN-208#1 от 23.01.2024г. на „ЕРП Север“ АД и Рег.№ К-147#1 от 18.01.2024 г. на „Водоснабдяване и канализация“ ООД - Русе.

ПУП да се изготви в обем и съдържание съгласно изискванията на Наредба №8 от 14.06.2001 г. за обема и съдържанието на устройствените планове, при спазване на изискванията на Наредба №7 от 22.12.2003г. за правила и нормативи за устройство на отделните видове територии и устройствени зони.

Решението подлежи на разгласяване по реда на чл. 124б, ал. 2 от ЗУТ.

**Точка 41**

**К.л. № 120 Одобряване на задание и разрешаване изработване на проект за подробен устройствен план (ПУП) – план за застрояване (ПЗ) на поземлен имот с идентификатор 63427.166.278, намиращ се в местност „Астарджийка“, община Русе**

**Арх. Иван Ениманев:** Да, много благодаря. Предвидено е също този имот е извън строителните граници, също в същата зона вилна и да се спазват същите параметри – 4 метра от страничните имотни граници и 6 метра от дъното на имота.

**Акад. Христо Белоев:** Да, благодаря. Няма заявки, гласуваме.

**КВОРУМ – 44. С 42 „за“, 0 „против“ и 2 „въздържали се“ се прие**

**РЕШЕНИЕ № 159**

На основание чл. 21, ал. 2, във връзка с чл. 21, ал. 1, т. 11 от ЗМСМА, чл. 124а, ал. 1, чл.5 и чл.124б, ал.1 от ЗУТ, във връзка с чл.125, ал.1 и чл.110, ал.1, т.3 от ЗУТ и заявление с вх.№УТ-27-120 от 15.12.2023г. от Стоян Стоянов, Общински съвет – Русе реши:

Одобрява задание за проектиране и разрешава изработване на проект за подробен устройствен план (ПУП) – план за застрояване (ПЗ) на ПИ с идентификатор 63427.166.278, м-ст „Астарджийка“, община Русе, като се изпълнят изискванията на чл.108, ал.2 от ЗУТ. С проекта ПУП – ПЗ да се определи Вилна зона – „Зона (Ов)“, съгласно предвижданията на ОУПО – Русе, като се спазят изискванията за параметри на устройствените нормативи за зоната. С приложената скица-предложение да се предвиди ново застрояване определено с ограничителни линии на застрояване поставени върху външната имотната граница, на 4,00 метра от страничните имотни граница и на 6,00 метра от имотната граница към дъното.

Да се съобразят изискванията и условията посочени в съгласувателнo писмo с рег. №К-EDN-173#1 от 17.01.2024 г. на „ЕРП Север“ АД и Рег.№ К-124#1 от 18.01.2024 г. на „Водоснабдяване и канализация“ ООД - Русе.

ПУП да се изготви в обем и съдържание съгласно изискванията на Наредба №8 от 14.06.2001 г. за обема и съдържанието на устройствените планове, при спазване на изискванията на Наредба №7 от 22.12.2003г. за правила и нормативи за устройство на отделните видове територии и устройствени зони.

Решението подлежи на разгласяване по реда на чл. 124б, ал. 2 от ЗУТ.

**Точка 42**

**К.л. № 121 Одобряване на подробен устройствен план (ПУП) – План за улична регулация (ПУР) от о.т. 10889 до о.т. 10890 и План за регулация и застрояване (ПРЗ) на ПИ с идентификатор 63427.156.2332 в квартал 1049, местност „Под левента“, гр. Русе**

**Арх. Иван Ениманев:** С подробния устройствен план за план за улична регулация се създава нова улична регулация. Новите строителни граници като продължение на съществуващата от точка 10889 до точка 10920. С плана за регулация за поземлен имот с идентификатор 156.2032 се образува нов УПИ по имотни граници. Със застроителния план се предвижда ново застрояване с ограничителни линии, разположени на уличнорегулационната линия на юг и на 2 метра от регулационната линия на запад и на 3 метра от двете странични регулационни линии. За имота се определя устройствена зона ЖМ, жилищно с малко етажно застрояване. Проектът е разгледан и приет от общинския експертен съвет с Решение 11, от Протокол 1/10.01.2024 година. Благодаря.

**Акад. Христо Белоев:** Благодаря. Няма заявки, гласуваме.

**КВОРУМ – 46. С 46 „за“, 0 „против“ и 0 „въздържали се“ се прие**

**РЕШЕНИЕ № 160**

На основание чл. 21, ал. 1, т. 11 от ЗМСМА, чл. 129, ал. 1 от ЗУТ, и във връзка с чл. чл. 110, ал. 1, т. 1 и т. 2 от ЗУТ, чл. 21, ал. 1 и ал. 7 от ЗОС и заявления с вх. №№УТ-29-7/30.05.2023 г. и 94Н-2409-5#2/16.10.2023 г. от Неждет Арунов, чрез пълномощник Яна Райкова, Общински съвет – Русе реши:

Одобрява подробен устройствен план (ПУП) – План за улична регулация (ПУР) от о.т. 10889 до о.т. 10890 и План за регулация и застрояване (ПРЗ) на ПИ с идентификатор 63427.156.2332 в квартал 1049, местност „Под левента“, гр. Русе както следва:

* С ПУР се създава нова улична регулация за част от ПИ 63427.156.894, попадаща в новите строителни граници по ОУПО Русе, като продължение на съществуващата уличната ос на ул. „Лозарска“, от о.т. 10889 до нова о.т. 10920 /през нови 10917, 10918 и 10919/, с габарит 6.5м; Засягат се имотните граници на ПИ с идентификатори 63427.156.718, 63427.156.752, 63427.156.751, 63427.156.2334, 63427.156.750, 63427.156.749, 63427.156.658, 63427.156.660, 63427.156.678, 63427.156.679 и 63427.156.682, които подлежат на отчуждаване преди изграждане на улицата;
* С ПР за ПИ с идентификатор 63427.156.2332 се образува нов УПИ VII-2332 по имотни граници, като части от имота се придават към улици с идентификатори 63427.156.894 и 63427.156.897, съответстващи на проектираната улична регулация;
* С ПЗ се предвижда ново застрояване с ограничителни линии, разположено на улично-регулационната линия от юг, на 2м от регулационната линия на запад и на по 3м от двете странични регулационни линии;
* За имота се определя устройствена зона „Жилищна зона с преобладаващо малкоетажно застрояване“ (Жм), съответстваща на ОУПО- Русе;

Обявление за решението да се изпрати за обнародване в „ Държавен вестник“ в 7-дневен срок от приемането му от Общински съвет – Русе.

Решението може да се обжалва в 14 – дневен срок от обнародването му в „Държавен вестник“ чрез Общински съвет - Русе пред Административен съд - Русе.

**Точка 43**

**Създаване на работна група, за определяне на размера и условията за финансиране на дейности, насочени към превенция и ранна диагностика на заболяването Сънна апнея; онко-заболявания на лица, с нисък социален статус и „Скринингова кампания за ранно откриване на колорекален карцином чрез неинвазивни методи, съпътствана с информационна кампания“ от бюджета на община Русе за 2024 г.**

**Акад. Христо Белоев:** Господин Енчев.

**Г-н Енчо Енчев:** Уважаеми общински съветници, надявам се, че вече страстите се успокоиха. И дойде време след като поне 10 пъти чухме словосъчетанието „работна група“, действително вие да изберете една работна група. Предлагаме ви следното решение. На основание член 21, алинея 2, във връзка с алинея 1, точка 23 и член 17, алинея 1, точка 4 от Закона за местното самоуправление и местната администрация и във връзка с член 106, алинея 1 и алинея 2 от Закона за лечебните заведения, член 20, алинея 2 и алинея 3 от Правилника за организацията и дейността на Общински съвет - Русе, неговите комисии и взаимодействието му с общинска администрация, общинският съвет реши: „Създава работна група в състав: представители на лечебни заведения, доктор Светослав Дачев, управител на белодробната болница. Второ, Доктор Орлин Кожухаров, управител на Комплексния онкологичен център, представители на Общинска администрация - Русе. Камен Кожухаров, извинявам се. Представители на Общинска администрация – Русе, заместник-кмет по социални дейности и здравеопазване и транспорт. Давам ги като длъжности, защото от първи влиза новата структура. Да се посочат по този начин хората, които са представители на общинска администрация, директор на Дирекция „Социални и здравни дейности“, директор на Дирекция „Финансово-стопански дейности“, началник отдел „Здравни дейности“, юрисконсулт от Отдел „Правно нормативно обслужване“.

Тук, господин Председател, предлагаме…

**Акад. Христо Белоев:** Общинските съветници, които включваме, председателския съвет ги предлага – Алисе Муртезова, Росица Кръстева, Петя Кашукеева, Семра Джиниева и от пиарите Иван Иванов.

**Г-н Енчо Енчев:** Благодаря. И втора точка. Възлага на работната група да предложи размера и условията за финансиране на дейности, насочени към превенция и ранна диагностика на заболяването сънна апнея, онкозаболяване на лица с нисък социален статус и скринингова кампания за ранно откриване на колоректален карцином чрез неинвазивни методи, съпътствана с информационна кампания от бюджета на Община Русе за 2024 година.

**Акад. Христо Белоев:** Благодаря. Изказвания няма, гласуваме.

**КВОРУМ – 47. С 47 „за“, 0 „против“ и 0 „въздържали се“ се прие**

**РЕШЕНИЕ № 161**

На основание, чл. 21, ал.2, във връзка с ал.1, т.23 и чл. 17, ал.1, т. 4 от Закона за местното самоуправление и местната администрация, във вр. с чл. 106, ал. 1 и ал. 2 от Закона за лечебните заведения и чл. 20, ал. 2 и ал. 3 Правилника за организацията и дейността на ОбС-Русе, неговите комисии и взаимодействието с общинска администрация,Общински съвет - Русе реши:

1. Създава работна група в състав:

Представители на лечебни заведения:

1. д-р Светослав Дачев – управител на СБАЛПФЗС „Д-р Граматиков“
2. д-р Камен Кожухаров – управител на Комплексен онкологичен център

Представители на общинска администрация Русе :

1. Зам.- кмет по социални дейности, здравеопазване и транспорт;
2. Директор дирекция „Социални и здравни дейности“;
3. Директор дирекция „Финансово –стопански дейности“
4. Началник отдел „Здравни дейности“;
5. Юрисконсулт отдел ПНО ;
6. Иван Иванов – представител на дирекция „Контрол по срочността на документооборота, канцелария и комуникации“;

Общински съветници:

7. Алисе Муртезова

8. Росица Кръстева

9. Петя Кашукеева

10. Семра Джиниева

1. Възлага на работната група да предложи размера и условията за финансиране на дейности, насочени към превенция и ранна диагностика на заболяването Сънна апнея; онко-заболявания на лица, с нисък социален статус и „Скринингова кампания за ранно откриване на колорекален карцином чрез неинвазивни методи, съпътствана с информационна кампания“ от бюджета на община Русе за 2024 г.

**Точка 44**

**Изменение на Решение № 7, прието с протокол №2 от 05.12.2023г. на ОбС - Русе**

**Г-н Стоян Христов:** Господин Белоев.

**Акад. Христо Белоев:** По предложение на председател на Наблюдателната комисия, на мястото на Захари Симеонов ще се включи Кристияна Станчева, старши експерт в Отдел „Социални дейности“.

**Г-н Стоян Христов:** За гласуване.

**КВОРУМ – 43. С 43 „за“, 0 „против“ и 0 „въздържали се“ се прие**

**РЕШЕНИЕ № 162**

На основание чл. 21, ал. 1, т. 1 от ЗМСМА, във връзка с чл. 170, ал. 2 от ЗИНЗС, Общински съвет – Русе реши:

В точка 4 от диспозитива на Решението, в подточка 6 вместо „ЗАХАРИ ЦВЕТЕЛИНОВ СИМЕОНОВ – старши експерт в отдел „Социални дейности“ в Община Русе“, да се чете „КРИСТИЯНА РУМЕНОВА СТАНЧЕВА - старши експерт в отдел „Социални дейности“ в Община Русе“.

В останалата си част Решение № 7 прието с протокол № 2 от 05.12.2023г. на Общински съвет – Русе остава непроменено.

Настоящото Решение е неразделна част от Решение № 7, прието с протокол №2 от 05.12.2023г. на Общински съвет – Русе.

**Точка 45**

**Питания**

**Акад. Христо Белоев:** Питане на Иван Иванов, питането е предоставено. Питане от Стоян Христов за липса на пешеходни пътеки.

**Г-н Стоян Христов:** Питане за липса на пешеходни пътеки. Уважаеми господин Милков, бих искал да Ви попитам по каква причина, защо така зададен въпросът след 12-15 питания, едно след друго на хора. Затова така започнах, казаха, че са го задали към Вас. По каква причина не са изградени пешеходни пътеки на натоварени места в града? Задавам по този начин въпроса си понеже граждани ме информираха, че неведнъж са повдигали въпроса пред Вашата администрация. Липсата на такава инфраструктура представлява сериозен проблем за безопасността на пешеходците и води до неудобства за гражданите. Има ли планове за решаване на този въпрос и какви са те? Благодаря Ви. Посочвам някои от местата, за които да се обърне внимание - по улица „Майор Атанас Узунов“ на пресечката с улица „Богдан войвода“, както и на пресечката с улица „Васил Петлешков“. Мотиви има, обществен паркинг, като единия му вход-изход е именно на това място. Там има изграден голям хранителен магазин „Лидл“. На същото място е и служебния вход-изход на НАП, където работят много хора. Движението по улица „Майор Узунов“ е натоварено и интензивно. Следващото място е по булевард „Фердинанд“. Има необходимост от изграждане на три пешеходни пътеки. По тази улица преминават автобуси на чужденци от круизните кораби, както и натоварени камиони, микробуси за зареждания и много леки коли. По целия булевард няма нито една пешеходна пътека от кръговото на Хотел „Рига“ до Халите. И без това по силата на закона пешеходната пътека е продължение на тротоара или банкета и върху платното за движение, но явно това не се знае от всички водачи и се налага да се постави специална маркировка по този въпрос. Бих желал да подчертая, че на много възлови места маркировката на съществуващите пешеходни пътеки в централната част със сигурност е изтрита и не се вижда. Пример давам само с улица „Славянска“ до ОББ. Вторият въпрос. Недоумение поражда подмазването на бордюри по улица „Петър Берон“ от кръстовището на „Хан Крум“ в дясно по посока на училище „Петър Берон“. Въпросът ми е следния. Каква е идеята за подобно изпълнение да се подмазват бордюри, които няма и два дена след това почнаха да се рушат. Желая да получа писмен и устен отговор на сесията.

**Акад. Христо Белоев:** Благодаря. Отговора, господин Милков.

**Г-н Пенчо Милков:** Уважаеми господин Председател, уважаеми колеги. Уважаеми господин Христов, отговарям Ви на поставените въпроси по следния начин. Повдигнатите пешеходни пътеки са регламентирани с нормативна уредба в нашата страна, има специално издадена наредба. Това, което се е променило в последните години, е, че ние приемаме, че пешеходната пътека е елемент от пътя и тя трябва да следва категорията на пътя. Затова, пешеходните пътеки вече не могат да се бодат така каучукови съоръжения или да отидем и да излезем някъде асфалт, трябва да има проектирани и след това изпълнение на строителство. Към момента са проектирани, имат изпълнители, имат оценка за съответствие и ще бъдат възложени до дни 21 повдигнати пешеходни пътеки, включително и на места, които посочвате във въпроса в първата пътека. Във втората, която посочихте, разстоянията са по малки от 250 метра, каквото е нормативното изискване в нормативната база. Трябва да има между две пешеходни пътеки иначе се накъсва автомобилния трафик и се увеличава замърсяването на въздуха. По отношение на ремонта и попълването на фугите на тези бордюри. На някои участъци тротоарите не се изпълняват и бордюрите не се сменят едновременно с асфалтиране на улицата, асфалтира се само улицата. Преценено е, че бордюрите и тротоарите няма да бъдат в този момент асфалтирани или не се нуждаят непосредствено от ремонт. В този случай извършена е проверка по повод на публикациите и на сигналите до нас, но се касае за случай, в който бордюрите не се подменят и те са попълнени с материал, за да могат да се подобри външният вид и изобщо естетическата стойност, но в никакъв случай това не е начин на работа, когато се изпълняват наново положени бордюри с обратен насип. Така че, наистина благодаря за въпроса, упражняваме контрол. Тук добавям освен 21 пешеходни пътеки, 5 повдигнати кръстовища предстои да бъдат възложени тази пролет и съответно да се изпълнят на най-натоварени кръстовища в града ще бъдат така в полза на гражданите и за тяхната безопасност. По отношение на маркировката в града правим всичко възможно, но трябва пак да се отчете, че 2 години близо 120 км. бяха разкопани в града от ВиК, техния проект. Това доведе до невъзможност навсякъде да се изпълнява регулярно миенето и също и подновяването на маркировката. В денонощен режим буквално се работи за маркировката и мисля, че ще бъде възстановена в бърз порядък. Трябва да се напомни на гражданите, че почнахме използването и на студен пластик като маркировка, което подобрява устойчивостта и светлоотразителната способност през нощно време. Благодаря ви.

**Акад. Христо Белоев:** Благодаря. Иване, грешно е натиснато там сигурно, нали? Да, Иван Величков. Питане от Орлин Дяков. Неизпълнено решение на общинския съвет - „Алея на джаза“. Ами едно след друго вървят двете. Другото е неизпълнено решение на общинския съвет и едното, което започнеш.

**Г-н Орлин Дяков:** Питането е за неизпълнено решение на общинския съвет „Алея на джаза“. Уважаеми господин Милков, през 2023 година общинският съвет взе решение за изграждане на „Алея на джаза“, на която да бъдат поставени възпоменателни знаци за легендарните джаз музиканти в града ни. Знам, че проектът на знаците е бил предоставен безплатно на общината. Също така и мястото за разполагане е определено. Въпросът ми е какви действия се извършват за изпълнение на това решение на общинския съвет и има ли поставени срокове за изпълнението на проекта? Така, желая да получа писмен и устен отговор на 29-ти.

**Акад. Христо Белоев:** Благодаря. Кой ще отговори?

**Арх. Иван Ениманев:** Благодаря. Уважаеми господин Дяков, решението на общинския съвет е номер 46/16.03.2023 година, с което се дава принципно съгласие да се ситуира „Алея на джаза“ в Парка на младежта. Във връзка с Ваше питане номер 274/22.02, Ви информирам за следното. Във връзка с идеята за изграждане на „Алея на джаза“ в Парка на младежта в град Русе, община Русе е дарен инвестиционен проект. Така е. Следва да отбележа, че във връзка с изпълнение на горното инвестиционно намерение, община Русе не е поемала ангажимент за изпълнение на съответните СМР и не са водени разговори с оглед поемане на такъв. По тази причина, въпреки направената количествено-стойностна сметка в бюджета на Община Русе не са предвидени средства за изпълнение на СМР по изграждане на „Алея на джаза“. Благодаря ви.

**Акад. Христо Белоев:** Благодаря.

**Г-н Орлин Дяков:** Ами в такъв случай, моя ще бъде инициативата да извървим пътя, който е необходим. Аз съм останал може би с грешно впечатление. Наистина ние приехме тази идея и се надявам оттук нататък да получаваме съдействие от Община Русе за нейното реализиране, защото хората, които ми се обадиха, остават с впечатление, че всичко това се неглижира и се чудят как да не се случи, а не как да се случи. Затова инициативата така ще продължа да бъда активен в тази посока за тази инициатива. Това искам да кажа.

**Акад. Христо Белоев:** Да, Дяков, останете и за това питане, за табелки за паркомясто.

**Г-н Орлин Дяков:** Реших да си го взема от там, но така ще стане по-бързо.

**Акад. Христо Белоев:** Дадох ти го за удобство.

**Г-н Орлин Дяков:** Неизпълнено решение на общинския съвет. Уважаеми господин Милков, с решение на сесията на общинския съвет, проведена на 21.09.2023 година, бяха определени нови таксиметрови стоянки в града. За съжаление досега не са поставени обозначителни табели на необходимите места. Това създава проблем на таксиметровите шофьори и създава предпоставки те да бъдат глобявани от определените за това органи. Няма ясна причина след прието решение на общинския съвет обозначителните табели да не бъдат поставени. Въпросите ми са. Кога ще бъдат поставени табелите, след като има решение на общинския съвет? Първи, и втори, защо поставянето им беше забавено с близо 5 месеца и кой ще отговаря за понесените щети от таксиметровите шофьори? Сега, искам да допълня към въпроса, че с мен се свързаха наистина таксиметрови шофьори и глобите са страховити, защото идват от ДАИ и ги глобяват по 500 лева, поне това ми казаха те, заради липса на обозначителни табели. Това е безкрайно неприятна история. Освен това разбрах от вносителят господин Деян Недков, че има краен срок, който изчислихме, че е 04.03 за изпълнение на решение на общинския съвет.

**Акад. Христо Белоев:** Да, отговора. Да, заповядайте. Недев.

**Г-н Димитър Недев:** Уважаеми господин Председател, уважаеми общински съветници. По повод на Вашите въпроси, директно минавам към отговорите. Кога ще бъдат поставени табели, след като има решение на общинския съвет? Решение 1474, с Протокол 52 от 21.09.2023 година, с което се прие актуализация на таксиметровите стоянки, влезе в сила на 1 декември 2023 година. След влизането му в сила Общинско предприятие „Комунални дейности“ започна сигнализацията на таксиметровите стоянки при спазване на член 130, алинея 1 и 2 от Наредба 18 на Министерството на регионалното развитие и благоустройство за сигнализацията на пътища с пътни знаци. По точка 2.Защо поставянето им беше забавено с 5 месеца и кой ще отговаря за нанесените щети на таксиметровите водачи? С влизането в сила на решението на дата 1 декември 2023 година започна обозначаването на таксиметровите стоянки. Към настоящият момент от тях от общо 43 стоянки са сигнализирани 20. Освен това голяма част от останалите 23 стоянки съвпадат като местоположение брой автомобили с тези, които са обозначени и предложени с Решение 635, Протокол 25 от 19 септември 2017 година. В момента се извършва оглед на всички от тях и при нужда ще се отстранят разминаванията. Като допълнение към вчерашна дата са монтирани вертикална сигнализация и хоризонтална сигнализация на 22 от посочените стоянки. Монтирана е вертикална сигнализация без хоризонтална, тоест без маркировка на 7 места, тъй като тези места предстои да бъдат асфалтирани и след полагането на асфалт ще бъде направена и нанесена съответната маркировка. Без вертикална сигнализация са общо 6 стоянки и за допълнително решение на общински съвет, което ние ще внесем поради липса на място за посочения списък брой паркоместа има 8 стоянки, тоест от решението на общинския съвет 8 от местата не могат да бъдат използвани, тъй като самото разстояние на терен не отговаря на броя на внесените като брой таксиметрови автомобили на стоянката.

**Акад. Христо Белоев:** Благодаря. Господин Дяков.

**Г-н Орлин Дяков:** Доколкото успях да разбера остават само още 6, които още 6 са с вертикална сигнализация. А с вертикална? Шест. Така и не можах да разбера кога ще завърши целия процес. До 2 седмици. Добре, това ме интересуваше.

**Акад. Христо Белоев:** Благодаря. Питане от Деян Недков относно пропадане на асфалтови настилки и тротоари.

**Г-н Деян Недков:** Благодаря, господин Председател. Уважаеми господин Кмет, на заседанието на Общински съвет - Русе, провело се през месец юни 2023 година, отправих питане относно пропадане на общинска инфраструктура, пътно платно, тротоар и част от детска площадка в центъра на град Русе, улица „Добри Немиров“ срещу Хотел „Космополитън“. Пропадането датира от месец юни 2022 година, създавайки опасност за живота и здравето на преминаващите от там хора. Репортаж на живо от мястото на пропадането е излъчен в предаването по БНТ „България в 60 минути“ на 14 декември 2022. За репортажа е бил поканен представител на Община Русе, но такъв не се е отзовал. Репортерът господин Сушков в ефир обявява, че все пак е получил официална устна информация от представител на общината, че господин Милков, кмет на община Русе, се е разпоредил мястото да бъде ремонтирано веднага. Към началото на месец юни 2023 година пропадането не беше ремонтирано, което беше повод за моето първо питане с входящ номер Об 01-115, като на него получих следните отговори. На въпрос номер 2, направен ли е оглед и проверка на място от служители на общината след получения сигнал, респективно след излъчения репортаж, получих следния отговор. Във връзка с цитирания в питането Ви входящ номер, няма да го зачитам, Ви уведомявам, че на основание сигнала от зам.-кмета по устройство на територията до зам.-кмета на комунални дейности е изпратено вътрешно писмо за предприемане на действия по компетентност. С вътрешно писмо зам.-кмета по комунални дейности уведомява, че Общинско предприятие „Комунални дейности“ не може да извърши възстановителните работи предвид запълнения график на предприятието. На въпрос номер 4, в какъв срок се ангажирате място да бъде ремонтирано, получавам следния отговор. Очакват се ремонтни дейности по улица „Добри Немиров“ във връзка с проект изграждане на ВиК инфраструктура на обособената територия, обслужвана от ВиК - Русе. След приключването им ще бъде възложен ремонт на проблемния участък. От получените отговори на въпросите, които бях отправил, към кмета господин Милков, не можах да получа ясен и точен отговор, на какво се дължи незапочването на ремонта. Дали причината е, че ОП „Комунални дейности“ са със запълнен график или на това, че се очакват ремонтни дейности по улица „Добри Немиров“ във връзка с ВиК проекта. Към датата на настоящото питане, 9 месеца след първото такова, пропадането не е ремонтирано. Питането ми е към Вас, господин Милков е, след като дейностите по проект изграждане на ВиК инфраструктура на обособена територия, обслужвана от ВиК – Русе приключиха официално през месец септември 2023 година, в какъв срок се ангажирате мястото да бъде ремонтирано и от кого ще бъде извършен ремонта?

**Акад. Христо Белоев:** Благодаря. Недков.

**Г-н Димитър Недев:** Уважаеми господин Председател, господин Недков, дами и господа общински съветници. В отговор на Вашето запитване Ви уведомяваме, че Община Русе е възложила изпълнение на ремонтните дейности, като при започването е възможно цялостно затваряне на улица „Добри Немиров“ в участъка от улица „Даскал Никола“ до улица „Александровска“ и това ще стане в случай, че изкопните дейности и работи установят наличие на аварии или други повреди в основата на улицата.

**Акад. Христо Белоев:** Да, кмета на общината.

**Г-н Пенчо Милков:** Уважаеми господин Председател, уважаеми колеги, уважаеми господин Недков. За Вас и за всички уточнявам, защото мястото е емблематично, на центъра е. Ние го възложихме миналата година на „Комунални дейности“ и не е въпрос само запълнения график. По-опитни колеги инженери в общината поясниха, че при изграждането там отдолу има постройка, това ми обясниха човешки. Къща, която най-вероятно трамбоването изобщо от събарянето на старата къща от основите не е изпълнено както трябва, затова ще го възложим на външната фирма за ремонт, защото не знаем дори и колко мащабно ще се наложи да се разкопае и дали ще се наложат допълнителни дейности, затова ще ги уведомим предварително, ако се наложи затваряне на тази улица. Просто, при огледа се оказа, че ремонта е много по-сложен и историческата информация при нас показва, че трябва да се изпрати фирма с по-сериозна техника от тази, с която разполагаме. Благодаря ви.

**Акад. Христо Белоев:** Благодаря. Процедура, Стоян Христов.

**Г-н Стоян Христов:** Във връзка с това, че има още 3 питания, предлагам да продължим до изчерпване на питанията, тъй като часа е 13.

**Акад. Христо Белоев:** Има ли някой против? Не. Продължаваме, питане от Евгени Игнатов относно скейтборд площадка в Парка на младежта.

**Г-н Евгени Игнатов:** Уважаеми господин Председател, уважаеми господин Кмете, уважаеми съветници. Доста време мина откакто скейтбордистите в Русе бяха зарадвани, че ще имаме скейт площадка. Искам да добавя, че скейтбординга е и олимпийска дисциплина. 2021 за първи път в Токио беше проведено този атрактивен спорт. В 2024 година се предвижда отново да бъде като олимпийски спорт в две дисциплини - това е парк и стрийт. Та, въпросът ми към общинска администрация е каква е причината за забавяне изграждането на съоръжението, което трябваше да бъде по табелката, която е изписана поне в края на юни месец 2023 година. Бихте ли се ангажирали, че скейт парка ще заработи през лятото на 2024 година? И в договора с изпълнителят на проекта има ли заложени санкции при неспазване срока на изпълнение?

**Акад. Христо Белоев:** Благодаря. Енчо Енчев. Отговора, Евгени.

**Г-н Енчо Енчев:** По-скоро заместник-кмета по строителство трябва, но когато дойде той ще отговаря на тези въпроси. Уважаеми господин Игнатов, отговора на въпрос номер 1, каква е причината за забавяне изграждането на съоръжението, което трябваше да бъде готово най-късно до края на месец юни 2023 година? Отговор, причината са метеорологичните условия, всички дейности и СМР се извършват на открито и се влияят от атмосферни условия. Не може да се работи при ниски и съответно при високи температури. При спиране на строителството спира и срокът на изпълнение на СМР. Въпрос номер 2, бихте ли се ангажирали, че скейт парка ще заработи през лятото на 2024 година? Категорично да. Въпрос номер 3, в договора с изпълнителя на проекта, има ли заложени санкции при неспазване срока на изпълнение, съгласно договора за обществена поръчка за проектиране и строителство на скейт парк. Между Община Русе и изпълнителя на строителния обект е налична клауза за неизпълнение и отговорност. Към настоящия момент обаче няма забавяне на срока за изпълнение. Оформени са документи при прекратяване на строителство.

**Акад. Христо Белоев:** Абе, отговора е „да“, значи ще стане. Питане от Мариян Димитров. Затрупан сервитут в местността „Кадиева чешма“. Господин Димитров, заповядайте.

**Г-н Мариян Димитров:** Уважаеми общински съветници, уважаеми господин Председател, уважаеми господин Кмете. Правя питане относно затрупан със земна маса сервитут и магистрален водопровод. Преди около 1 година Община Русе е получила сигнал до „Водоснабдяване и канализация ООД“ – град Русе, че в поземлен имот с идентификатор 63427.140.216 и съседните имоти, находящи се в местността „Кадиева чешма“, зад последната спирка по пътя за село Николово, град Русе, преди кръстовището с булевард „България“ е затрупан с 3-4 метра земна маса строителни отпадъци, фрезован асфалт, павета, бордюри и други строителни материали, сервитута на магистрален водопровод за питейна вода от Сливо поле до град Русе. Така е, аз ходих да го видя. Има реална опасност тази земна маса, която оказва натиск върху колектора на магистралните водопроводи за питейна вода да доведе до слягане на колектора и до повреда на водопроводите. Подобна повреда ще бъде много трудна за отстраняване, защото ще трябва да се премахне земна маса с дебелина 3-4 метра и ще остави за дълго време град Русе без питейна вода. Периодът на натрупване на земната маса и строителните отпадъци много подозрително съвпада с периода на изграждане на скандалния частен буферен паркинг за камиони на ГКПП „Дунав мост“. Искам да задам на кмета Милков следните въпроси:

1. Специалистите от Община Русе извършили ли са проверка на мястото по документи за изясняване на собствеността на имотите?
2. Извършена ли е проверка за правомерността на депониране на земните маси и строителните отпадъци?
3. Къде са депонирани земните маси и строителните отпадъци при изграждането на частния буферен паркинг за камиони до ГКПП „Дунав мост“?
4. За това деяние Община Русе сигнализирала ли е компетентните органи?
5. Кога ще бъдат премахнати депонираната земна маса и строителни отпадъци, които застрашават целостта на колектора и самите магистрални водопроводи за питейна вода от Сливо поле до гр. Русе?

Мерси.

**Акад. Христо Белоев:** Златомира Стефанова. Димитров.

**Г-жа Златомира Стефанова:** Аз ще отговоря на господин Димитров. Уважаеми господин Димитров, във връзка с Вашето постъпило питане в общинска администрация, Ви отговарям на следните въпроси. 1 въпрос, специалисти от община Русе извършили са проверка на място по документи за изясняване на собствеността на имотите. Служителите на Отдел „Строителен контрол“ към Дирекция „Инфраструктура, строителен и инвеститорски контрол“ при Община Русе са извършили проверка на място и по документи. Установено е, че в поземлен имот с идентификатор 6342.146.12.217.208 по кадастралната карта и кадастралните регистри частна собственост видимо има насипан голям обем земна маса. 2 въпрос, извършена ли е проверка за правомерността на депониране на земните маси и строителните отпадъци? Предвид установените нарушения е констатиран незаконен строеж по смисъла на член 225, алинея 2, точка 2 от Закона за устройство на територията, което е основание за започване на административно производство по реда на член 225 а, алинея 1 от ЗУТ. 3 въпрос, къде са депонирани земните маси и строителните отпадъци при изграждането на частния буферен паркинг на камиони до ГКПП „Дунав мост“? Има план за управление на строителните отпадъци, в които са посочени образуваните отпадъци и степента на материалното им оползотворяване. Строителните отпадъци според техния вид са предадени за оползотворяване съгласно Наредбата за управление на строителните отпадъци и за влагане на рециклирани строителни материали. 4 въпрос, за това деяние Община Русе сигнализирала ли е компетентните органи? В Отдел „Строителен контрол“ е образувана административна преписка във връзка със сигнал, постъпил по електронната поща на Община Русе от 05.09.2023 и постъпило разпореждане на началника на Регионална дирекция за национален строителен контрол РДНСК - Русе, дадено с писмо наш входящ номер 247246 от 07.09.2023 с приложен към него сигнал относно засипване с пръст на пространство над водопроводите в имот, намиращ се в местността „Кадишева нива“, град Русе. За предприетите действия до момента от Отдел „Строителен контрол“ са надлежно уведомени РДНСК – Русе и „Водоснабдяване и канализация ООД“ – Русе. 5 въпрос, кога ще бъдат премахнати депонираната земна маса и строителни отпадъци, които застрашават цялостта на колектора и самите магистрални водопроводи за питейна вода от Сливо поле до град Русе? От служители на Отдел „Строителен контрол“ при Община Русе е съставен Констативен акт 44 от 11.12.2023, строеж категория 6 насип, находящ се в ПИ с идентификатори 6342.6.208217216 на град Русе, намиращ се в местността „Кадишева нива“, град Русе. Във връзка с горното от кметът на Община Русе е издадена Заповед РД-01-388 от 21.02.2024 за премахване на незаконен строеж категория 6 насип, находящ се в идентификаторите, които изброих в местността „Кадишева нива“, град Русе. Към момента визираната Заповед е в процес на връчване на заинтересованите страни собственици на тези имоти. Същата може да бъде оспорена пред Административния съд - Русе чрез Община Русе в 14-дневен срок от получаването им. От влизане в сила заповедта подлежи на доброволно изпълнение, като при неизпълнение ще се пристъпи към принудително изпълнение. Благодаря.

**Акад. Христо Белоев:** Благодаря. Имаш ли нещо? Мариян Димитров.

**Г-н Мариян Димитров:** Сега, не можах да разбера дали там въобще няма общински парцел. Защото имам информация, че един от парцелите е общински, който е засипан. Това първо, и второ, разбрах къде трябва да бъдат складирани и изпратени отпадъците от частния буферен паркинг. А дали на това място няма и отпадъци от частния буферен паркинг?

**Акад. Христо Белоев:** Остани на трибуната. Питане от Мариян Димитров относно некачествено сметосъбиране, извършвано от концесионера „Нелсен чистота“. Господин Димитров, аз Ви давам думата, заповядайте. значи те Ви отговориха писмено, да.

**Г-н Мариян Димитров:** Уважаеми общински съветници, уважаеми господин Председател, уважаеми господин Кмете. Правя питане относно некачественото сметосъбиране, извършвано от фирмата „Нелсен чистота“ ЕООД. Записал съм концесионер, не е концесионер, а контрагент е по договора. За по-малко от месец, на 10 януари 2024 г., на 7 февруари и няколко часа след ремонта, на 8 февруари 2024 г., сметосъбиращата техника на концесионера „Нелсен Чистота“ ЕООД се повреди фатално и бяха затрупани с битови отпадъци контейнерите и пространствата около тях в кварталите „Здравец“, „Здравец Изток“, „Родина 1“, „Родина 2“ и „Родина 3“, както и в централната градска част. От техническата спецификация за обществената поръчка обявена през 2020 г. се вижда, че нейният предмет е извършване на услугата „Събиране на смесени битови отпадъци, образувани на територията на гр. Русе и транспортирането им до съоръженията / инсталациите за третиране на отпадъци“, по 2 обособени позиции – Зона 1 и Зона 2. Кандидатите по всяка от позициите е трябвало да разполагат най-малко със следната специализирана техника за събиране и транспортиране на битови отпадъци за изпълнение на обществената поръчка: Специализирани сметосъбиращи автомобили, с полезен обем от 16 до 22 куб. м. – минимум по 4 броя основни и по 2 броя резервни за всяка от позициите. Спечелилата обществената поръчка фирма има задължението да почиства терена до 3 м. от контейнерите. Задавам следните въпроси на кметът Милков:

1. Има ли фирмата „Нелсен Чистота“ ЕООД 4 броя основни и 2 броя резервни сметосъбиращи автомобили пригодени за работа с контейнерите тип „Норд“? С тези бобъра, знам, че има. Питам за „Норд“.
2. Защо на 10 януари 2024 г. и на 7 и 8 февруари 2024 г. в сметосъбирането и сметоизвозването не се включиха 2-та броя резервни сметосъбиращи автомобила, пригодени за работа с контейнерите тип „Норд“, а вместо тях, само за боклука около контейнерите, се правеха безуспешни опити да бъде извозен с камионите за едрогабаритни отпадъци?
3. Какви санкции, съгласно сключения договор, наложи Община Русе на фирмата „Нелсен Чистота“ ЕООД за създадения хаос поради неизпълнение на задълженията по сметосъбиране и сметоизвозване на 10 януари 2024 г. и на 7 и 8 февруари 2024 г. – поотделно за всеки случай?
4. Какви санкции за 2024 г., съгласно сключения договор, е наложила Община Русе на „Нелсен Чистота“ ЕООД за непочистените терени до 3 м. от контейнерите?
5. Ще допуснете ли до участие в новата обществена поръчка и сегашната фирма „Нелсен Чистота“ ЕООД, която е очевидно, че не си изпълнява задълженията?
6. Според Вас, колко още трябва да се вдигне данък сгради и такса смет, за да получават гражданите на гр. Русе качествена услуга за сметосъбиране и сметоизвозване, тъй като за 2024 г. такса смет се повиши, но проблемът пак не се реши?

Мерси.

**Акад. Христо Белоев:** Да, отговора. Господин Недев. Димитров.

**Г-н Димитър Недев:** Уважаеми господин Председател, уважаеми общински съветници. Господин Димитров, директно към въпросите и отговорите. Има ли изпълнителят 4 броя основни и 2 броя резервни сметосъбиращи автомобили, пригодени за работа с контейнери тип „Норд“. Изпълнителят притежава необходимия брой специализирани автомобили за обслужване на съдове за битови отпадъци, разположени на територията на град Русе. Въпрос 2, защо на 10 януари 2024 година и на 7 и 8 февруари 2024 година в сметосъбирането и извозването не се включиха двата броя резервни сметосъбиращи автомобили, пригодени за работа с контейнери тип „Норд“, а вместо тях само за боклука около контейнерите се правеха опити да бъдат извозвани с камиони за едрогабаритни отпадъци. Дейността по сметосъбиране и сметоизвозване на фирмата изпълнител се извършва съгласно заповед на кмета, която определя границите и честотата на сметосъбирането. Изпълнителят ежедневно изпълнява ангажименти посредством наличната техника. Нерегламентираното изхвърляне на отпадъци, смесването на битови отпадъци със строителни и едрогабаритни, горещи отпадъци от домакинствата и други, води до повреждане на системата, както и до запалване на сметосъбиращи съдове и автомобили. Тези обстоятелства, както и други са предпоставки за затрудняване на нормалната ежедневна работа и организация на дейността. През последните месеци се наблюдаваха няколко аварийни ситуации със сметосъбиращата техника, които изискват възстановяването на работния режим след известен период от време. Въпрос 3, какви санкции съгласно сключения договор наложи Община Русе на концесионерът „Нелсен чистота“ за създаване хаос поради неизпълнение задълженията за сметосъбиране и извозване на 10 януари на 7 и 8 февруари. Първо искам да кажа, че „Нелсен чистота“ не е концесионер. Той изпълнява договор след спечелена процедура по Закона за обществените поръчки. За неизпълнението на дейността по сметосъбиране и извозване изпълнителят получава санкция в размер 2% от съответното месечно възнаграждение, в което е констатирано неизпълнението след изтичане на периода. Въпрос номер 4, какви санкции за 2024 година съгласно сключения договор е наложила Община Русе на концесионерът „Нелсен чистота“ за непочистени терени до 3 м. от контейнерите. В 2024 година Община Русе е санкционирала фирмата в размер на 2 000 лева. Това е санкцията за месец януари. На въпрос 5, ще допуснете ли до участие в новата обществена поръчка сегашния концесионер „Нелсен чистота“. Обществените поръчки се възлагат по процедура предвидена в Закона за обществените поръчки. Там са заложени принципите, условията и реда за участие. В процедурата за възлагане и въобще в процедурата по обществената поръчка може да участва всеки един кандидат, стига да отговаря на предварително обявените условия на самата процедура. Въпрос 6, според Вас колко още трябва да се вдигне данък сгради и такса смет, за да получат гражданите на град Русе качествена услуга за сметосъбиране и сметоизвозване, тъй като за 2024 година такса смет се повиши, но проблемът пак не е решен. Искам да напомня, че промените, които се направиха на 21 декември 2023 година на заседанието на общинския съвет, не са свързани с промени на размера на такса битови отпадъци, съответно няма промяна в реда и начина на облагането на данъчнозадължените лица. Към момента действащия размер на такса битови отпадъци е регламентиран с Решение номер 44, Протокол 4 от 29 декември 2011 година. Благодаря.

**Акад. Христо Белоев:** Благодаря. Димитров.

**Г-н Мариян Димитров:** Така е, госпожа Даневска. Не съм доволен от отговора. Не съм доволен, защото не можах да разбера на 7 и 8 февруари и на 10 януари, къде са били тези два резервни камиона, които могат да работят с контейнери тип „Норд“. Очевидно, че такива няма, то ние сме глупаци. Сега тука пишеше разни други неща обаче за двата резервни камиона и се появи едно камионче за едрогабаритни отпадъци. Санкцията от 2 000 лева, Вие смятате ли, че може да (не се чува) „Нелсен чистота“ и тя да си подсигури два резервни камиона? Аз смятам, че тази санкция не върши работа. Да не кажа, че е подигравка.

**Акад. Христо Белоев:** Благодаря. Приятен ден на всички.

**ИЗГОТВИЛ: ПРЕДСЕДАТЕЛ:**

**/Йоанна Гочева/ /акад. Христо Белоев, дтн/**